🌟🌟Fathisthari Vaahaka🌟🌟: ފޯންކޯލް - 16 ވަނަ ބައި\nހެނދުނުގެ އިރުގެ ފުރަތަމަ ދޯދިތަކުން ދުނިޔެމައްޗަށް ރަންކުލަ ވެރިކުރުވަމުން ދިޔައިރު، ޓެރަސްގެ އެއްފަރާތުގައި ހައްދާފައިވާ ގަސްތަކުގައި ވާ މާތައްވެސް އާ ދުވަހަކާއި މުނާސަބުވުމަށްޓަކައި ފޮޅެން ފަށައިފިއެވެ.\nފިޔާތޮށްޓާއި ރީނދުލެވެ. ހުދާއި އޮރެންޖެވެ. އަދިވެސް އިތުރު ކުލަ ތަކެވެ. އެ މަންޒަރުން ކޮންމެ ލޮލަކަށްވެސް ފިނިކަން ލިބި ރޫހަށް ތާޒާކަން ލިބޭނެކަން ގައިމެވެ. ނަމަވެސް ހަމަ އެދިމާލަށް ބަލަން އިން އިނާއަށް، ގަހުގައި މާތަކެއް ހުރިކަންވެސް، އަދި އެއީ ކޮން ކުލަތަކެއްގެ މާތަކެއްކަންވެސް ފާހަގަކުރެވޭނެހެނެއް ހިއެއް ނުވެއެވެ. މޫނުމަތިން ފެންނަނީ ވަރުބަލިކަމާއި ނާއުއްމީދީ ކުލަވަރެކެވެ.\nކިތަންމެ ވަރުބަލިވެ ފޫހިވެފައި ހުރި ނަމަވެސް ހެނދުނު ހަތްގަޑިބައިވީއިރު ސައިކޮޓަރިއަށް އިނާވެސް އަތުވެއްޖެއެވެ. ޑިއުޓީއަށް ދާން ނަރުސް ޔުނިފޯމްގައި ފުރިހަމައަށް ތައްޔާރުވެގެންނެވެ.\n"ދަރިފުޅަށް ހަމަ އެންމެ ދުވަހަކުވެސް ގޭގަ މަޑެއް ނުކުރެވުނު ދޯ. އެންމެފަހުން...." އިނާ އައިސް ސައި ކޮޓަރިއަށް ވަންތަން ފެނިފައި ޝީލާ ބުނެލިއެވެ. ސުވާލަކަށްވުރެން ބޮޑަށް އެއީ ބުނެލި އެއްޗެކެވެ. ކުރިންވެސް އެކަން ވާނީ އެހެންކަން އެނގެއޭ ބުނާ ކަހަލަ ރާގަކަށެވެ.\nއިނާ ވަކި އެއްޗެއް ނުބުނެ ހިނިތުންވެލީއެވެ. އޭނަ ޑިއުޓީއަށް ނުކުންނަން ޖެހޭ ދުވަހަކީ މާދަން ކަން އެންމެންނަށް އެނގެއެވެ. އެކަމަކުވެސް ރޭގަވެސް އޭނަ ބުނަމުން ދިޔައީ ހެނދުނުން ޑިއުޓީއަށް ދާހިތްވާ ވާހަކައެވެ. އެއް ދުވަސް ގޭގައި މަޑުކޮށްލުމަށް ރޭގައި ވެސް މަންމަ އެދުނު ކަން އޭނަ ހަނދާން ނެތުނީކީ ނޫނެވެ. އެކަމަކު އޭނަ ބޭނުންވީ ގޭގެ ހިމޭން މާހައުލާއި ދުރަށް ގޮސް މަސައްކަތެއްގައި މަޝްޢޫލު ވާށެވެ. އޭރުން ބޭކާރު ޚިޔާލުތަކާ ފިކުރުތަކަކުން ބޮލުގަ ރިހުމެއް އުފެދިފައި ނުހުންނާނެތީއެވެ.\nދުވަސްކޮޅެއްވަންދެން ނުފެނި ހުރެފައި ހޮސްޕިޓަލަށް ގޮސް އިނާ ވަނުމުން ރަހްމަތްތެރި ނަރުސް ކުދިންގެ އިތުރުން ތަނުގެ ސީނިއަރ ސްޓާފުންނާއި އެހެނިހެން މުވައްޒަފުންވެސް އިނާއަށް މަރުޙަބާ ކިޔާ އުފާ ފާޅުކުރިއެވެ. އަދި ހަމަ އެހެން އެންމެންވެސް ބޮޑުމަންމަގެ ވަކިވެ ދިއުމަށް ހަމްދަރްދީވެސް ފާޅުކުރިއެވެ. ހިތްވަރު ކުރުމަށް ނަސޭހަތްތެރިވިއެވެ.\n"ނަސީބެއް އިނގޭ އިނާ އަވަހަށް އައިކަން. ބޮޑުކަންތައްގަނޑެއް އޮތް ދުވަސްކޮޅަކާ ތި އާދެވުނީ." ނަރސް ސްޓޭޝަނުގެ ގޮނޑިއެއްގައި އިނާ އިށީނދެލުމުން ފާތުން އައިސް ބުނެލައިފިއެވެ.\n"އެއީ ތެދެއް.....އަހަރެމެން މުޅިން މަރައިފި." ހައިފާވެސް ފާތުންއާއި އެއްބައިވިއެވެ.\n"ކިހިނެއްވީ އަނެއްކާ....؟" އަތްދަބަސް ނަގާ ޑްރޯވަރއަށް ލާފައި ތެދުވެ އިނާ ހިންދެމިލިއެވެ.\n"ނުދެނަހުރިންތަ؟ ރޭ ނޫން ކުރީރޭ އެކްސިޑެންޓެއްވެގެން ތިންމީހަކު ގެނެސް އެޑްމިޓްކޮށްފަ އެބައޮތް. ވަރެއްގެ އެކްސިޑެންޓެއް އެއީ އިނގޭ." ފާތުން އާއި އިނާ އަކީ އޮޕަރޭޝަންތިއޭޓަރުގެ ނަރުހުން ކަމަށް ވިޔަސް ހައިފާ އަކީ ޖެނެރަލް ވޯޑްގެ ނަރުހެކެވެ. އެހެންވެ އެ ވާހަކައިގެ ތަފްޞީލް ކިޔައިދިނީ ހައިފާއެވެ. އެންމެ ރަނގަޅަށް އެނގޭނީ އޭނައށްކަން ޔަގީނެވެ.\n"އެހެންތަ. ނުދެނަހުރިން. ވަރަށް ސީރިއަސްތަ؟" އިނާވެސް ސަމާލުކަން ދިނެވެ.\n"އެކަކު ވަރަށް ހާލު ބޮޑު. އަނެއް ދެމީހުން ދެން އެހާ ވަރެއް ނުވޭ. އެކަމަކު އެ ދެމީހުންގެވެސް ގައިގެ އެތަންމިތަން ވަރަށް ބޮޑަށް ކަނޑައިގެންގޮސް ހުރީ." ހައިފާ ކިޔާދެމުން ދިޔައެވެ.\n"އެންމެ ސީރިއަސްކޮށް އުޅެނީ....އެއްކަލަ އުޅެއްނު އިއްބެ.....އެ ދިރާގުގަ އުޅޭ އިއްބެ....އޭނަ. އޭނަގެ ހާލު ވަރަށް ބޮޑު."ހައިފާ އަދިވެސް ތަފްޞީލްކޮށްދެއެވެ. އެ ބުނާ އިއްބެއަކީ މުޅި އައްޑުއަތޮޅަށްވެސް މަޝްހޫރު މީހެކެވެ. ދިރާގުގެ ޓެކްނީޝަނެއްގެ ގޮތުގައި އުޅޭތާ އެތަކެއް އަހަރުވެފައިވާތީ، އޭނަ ނުދަންނަ މީހަކު ހަމަ މަދުވާނެއެވެ.\n"އެކަމަކުވެސް މިތަނަކުން ނޫޅޭ އޭނަ މާލެއަށް ފޮނުވާކަށް. ހަމަ ހިތަށް އެރުން މި އޮންނަނީ." ހައިފާގެ ވާހަކައިގައި ބައިވެރިވަމުން މިފަހަރު ވާހަކަ ދެއްކީ ފާތުންއެވެ.\n"އެ ކީއްވެ. ނޭނގެނީކަންނޭނގެއެއްނު އޭނަގެ ސީރިއަސްކަމެއް." އިނާ ކަންބޮޑުވެފައި އެހިއެވެ.\n"ނޭނގި ހުންނާނެތަ؟ ޚާލިދުވެސް މިހާރު ބުނުއްވައިފި މާލެއަށް ގެންދަން. އެކަމަކު މެނޭޖްމަންޓަށް އަދި ނުފެންނަނީ. އެއީޔޭ މިތަންތަނުގަ އެންމެ ބޮޑު މައްސަލައަކީ. ޑޮކްޓަރުންނަށްވުރެ މޮޅަށް އެބަ އެނގޭ މެނޭޖްމަންޓަށް." ފާތުން އަކީ އަބަދުވެސް އެކަހަލަ ކަންތަކާ ދެކޮޅު ހަދާ ނަރުހެހެކެވެ. އެހެންކަމުން މިފަހަރުވެސް ހޮސްޕިޓަލުގެ އެ ފަރުވާކުޑަ ކަމާއި ގޮތް ދޫނުކުރުމަށް ފާތުން ނުރުހުން ފާޅު ކުރިއެވެ.\nއިނާ ވަކި އެއްޗެއް ނުބުންޏެވެ. ދެން ދިޔައީ ހިމޭން ވަގުތުކޮޅެކެވެ. މެނޭޖްމަންޓުގެ ވާހަކަ ދެއްކުމުންވެސް އެންމެންގެ ހިތަށްވެސް ސިހުން ވެރިވީ ކަމަށްވެދާނެއެވެ.\nއެދުވަހު ދެން އެންމެ ފުރަތަމަ ކަމަކަށް އިނާ ދިޔައީ ހައިފާއާއެކު ޖެނެރަލް ވޯޑަށެވެ. އެބުނާ ހާލުބޮޑު ބަލިމީހުން ދެކިލުމަށެވެ. ޖެނެރަލް ވޯޑުގެ އެއްފަރާތުގައި ހުރި3އެނދުގައި އެޑްމިޓްކޮށްފައި ތިބި3މީހުން ފެނުމުން އިނާއަށް ސިހުމެއް ލިބުނެވެ. ބޮޑެތި ޒަޚަމްތަކެއް އެމީހުންގައިގައި ހުރީމައެވެ. އަދި ޚާއްޞަކޮށް އިއްބެ ފެނުމުން އިނާ ހަމަ ރަނގަޅަށްވެސް ހައިރާން ވިއެވެ. ގައިގެ ގިނަ ތަންތަނުގައި ބޭސް އަޅާފައި ހުރުމުންނެވެ. ނިތްކުރިމަތިންވެސް ދެތަނެއް ފަހާފައި ހުއްޓެވެ.\n"ކޮންކަހަލަ އެކްސިޑެންޓެއްވީބައެއްތަ މިއީ؟" ޖެނެރަލް ވޯޑުގެ ނަރުހަކަށް ހުރި ސަޢީދާ ކައރިން އިނާ އަހާލިއެވެ.\n"އެމީހުން މަސައްކަތުގައި އުޅެނިކޮށް ކަރަންޓް ސޯޓެއް ވީޔޯ. ވެފަ ވެއްޓި ވީ ގޮތްތައް ތިއީ." ސަޢީދާ އަވަހަށް ކިޔައިދިނެވެ.\nއެހެންހޭ އަހާލުމުގެ ގޮތުން އިނާ ބޯޖަހާލި ކަމުގައި ވިޔަސް އެއްޗެއް ނުބުނެއެވެ. މިވަރުގެ ކަމެއް ވެގެން އުޅޭއިރު އޭނަގެ ބައްޕައަކީ އަބަދުވެސް ބަލިމީހުންނަށް ބޭނުންވާ ފަރުވާ ހޯދައިދިނުމަށް އެންމެ އިސްކޮށް އުޅޭ މީހާއެވެ. އެކަމަކު މިފަހަރު މިހާ ހާލުބޮޑުވިއިރުވެސް ބައްޕަ މިކަމާ ނޫޅުއްވަނީ ކީއްވެބާއޭ އިނާގެ ހިތަށް އެރިއެވެ.\n"ތިންމީހުންވެސް........؟" އިރުކޮޅަކު ބަލަން ހުރެފައި އިނާ އަހާލިއެވެ.\n"ހޫމް..........." ހައިފާ ޖަވާބު ދިނެވެ.\nކުރާނީ ކީއްހެއްޔެވެ. އެފަދަ ނުރައްކާތެރި މަސައްކަތް ކުރާއިރު ހޯދަންޖެހޭ ރައްކާތެރިކަން ހޯދައިގެން މަސައްކަތުގައި އުޅޭނަމަ މިފަދަ ދެރަގޮތްތައް މެދުވެރި ނުވާނެއެވެ.\nދުވަސް އޮވެގެން ކުރިއަށް ދެއެވެ. އިނާވެސް ޚިޔާލުތަކާ ފިކުރުތަކާއެކުވިޔަސް، ފަރުވާތެރިކަމާއެކު ޑިއުޓީ އަދާކުރެވޭތޯ މަސައްކަތް ކުރަމުން ދިޔައެވެ.\n"އަޅެ ދެން. އެބައުޅޭ ހަމަ ދެނަހުރިކަމަކަށްވެސް ނަހަދާ. ކިހާ މެސެޖެއް ކޮށްފިންތަ؟ އެންމެފަހުން މިޖެހުނީ އަންނަން." އޮޕަރޭޝަން ތިއޭޓަރުން ދެންމެ ނެރުނު މާބަނޑު އަންހެނެއްގެ ފައިލް ބަލަން ހުރި އިނާއާއި ދިމާލަށް ފާތުން އައިސް މިހެން ބުނެލީ ހަމަ ކުއްލިއަކަށެވެ. ދެލޯބޮޑުކޮށްގެން ހުރެއެވެ.\n"ކިހިނެއްވީ. ފޯން ނުގެންނަމޭ މިއަދު." އިނާ ޖަވާބު ދިނެވެ.\n"ނުގެންނަމޭ....؟ އެވެސް ދެން މީހުން ގޭގައިބާއްވާފައި އަންނަ އެއްޗެއްތަ؟ އެނގޭތަ. ޝިޔާމް އެބައިން ކޮންމެވެސް ކުޑަކުއްޖަކު ގޮވައިގެން ޑޮކްޓަރަށް އައިސް. އެހެންވެ އެތާ ހުރެފަޔޭ މަ މެސެޖް ކުރީ. ކިހާ އިރެއް." ފޫހިވެފައި ގޮނޑީގައި އިށީންނަމުން ފާތުން ބުންޏެވެ.\n"އަދިވެސްތަ ފާތުން. އޭނަގެ ޚިޔާލު އަދިވެސް ދޫކޮށްލާކަށް ނުވޭތަ؟" ފާތުންގެ ދުވަސްވީ ލޯބިވެރިޔާގެ ވާހަކަ އަކީ ފާތުންއަށް އަދިވެސް ހިތުން ފޮހެނުލެވޭ ކަމެކެވެ. އޭނައާއެކު މަސައްކަތް ކުރާ ހުރިހާ ނަރުހުންނަށްވެސް އެކަން އެނގެއެވެ. ޝިޔާމްގެ ދުރުތާ ތިމާގެ މީހަކު ހޮސްޕިޓަލަށް ގެނަޔަސް ފާތުންއަށް އެވަރު ވާނެއެވެ.\n"އިނާއަށް ފަސޭހަވާނެ ތިހެން ބުނަން. އެކަމަކު އަހަންނަކަށް ތިހާ ފަސޭހައިން ހަނދާންނައްތައެއް ނުލެވޭނެ." އިނާއާއި ވީފަރާތް ނޫން އަނެއްފަރާތަށް އެނބުރެމުން ފާތުން ބުނެލިއެވެ.\n"ފާތުންއަށްވެސް ވާނެ. ހަނދާން ނައްތާލަން އުޅޭނަމައެއްނު ފަސޭހަވާނީ." އިނާގެ އަމިއްލަ ހިތުގެ ހާލު އެއްގޮތަކަށްވެސް ނޭނގޭ ފާތުންއަށް ދެންވެސް އަންގަދޭކަށް އިނާ ބޭނުމެއް ނުވެއެވެ.\nއޭނައަކީ އޭނަގެ އަމިއްލަ ހަޔާތުގެ އެފަދަ ވާހަކަތައް އޮފީސް މީހުންނާ ރަހްމަތްތެރިންނާއެކު ހިއްސާ ކުރާ މީހަކަށް ނުވާތީ އޭނަގެ ހަގީގަތް ފާތުންއަށްވެސް ނޭނގެނީއެވެ. އެކަމަކު އޭނައަކީވެސް ލޯބިވާން ދަންނަ މީހެކެވެ. އަދި ލޯބި ވެވުމުން ވާ ތަދާއި އަޅާ ވޭންވެސް ރަނގަޅަށް ދަންނަ މީހެކެވެ. އެކަމަކުވެސް އޭނައަށް ވެގެން ވާނެނަމަ، މައިންބަފައިން ނޫން ބައެއް ދެކެ އެއްވެސް މީހަކު ލޯބިނުވާށޭ އޭނަ ބުނާނެއެވެ. އެއީ އިންތިހާއީ ބޮޑު އުފަލެއް ނޫނެވެ. އެއީ ހިތްދަތި ކަމެކެވެ.\nފައިލްގައި ހުރި ކަރުދާސްތައް ބަލަމުން ދިޔައިރު އިނާގެ ހިތަށް އަރަމުން ދިޔައެވެ.\n"ހެޔޮ. ނުވާނެ މަށަކަށް." ފާތުން ހިނގައްޖެއެވެ. އޭނަ ދައްކަން އައި ވާހަކައަށް އިނާގެ މާ ބޮޑު ތަރުޙީބެއް ނުލިބޭނެކަން އެނގުމުން ދިޔައީއެވެ. ފާތުންއާއި ދިމާލަށް ބަލާލާފައި އިނާ ހިނިތުންވެލިއެވެ. ގޮސްގޮސް ހުރި ފާތުންވެސް އެނބުރި ބަލާލާފައި ހިނިތުންވެލުމެއް ދިނުމަށްފަހު ގޮސް އޮބާލައިފިއެވެ.\nފާތުން ނުރުހުނީ އޭނަ އަތުގައި ފޯން ނެތީމައެވެ. އެ ފޯން އޮތްނަމަ އޭނައަށް ޑިއުޓީވެސް އަދާނުކުރެވޭނެއެވެ. ޒިޔާދުގެ ކޯލްތަކަށް އޭނަ ޖަވާބު ނުދިނުމަކުން އެހިސާބުން ބޮލަށް ފަސޭހައެއް ނުވެއެވެ. އިރުއިރުކޮޅާ ހުއްޓާނުލާ އެ ގުޅާ ގުޅުންވެސް އިނާގެ ހަމަޖެހުން ނަގާލަން ފުދެއެވެ.\nރޭގައި މާލެއިން އޭނަ ފުރަންވަންދެންވެސް ޒިޔާދު ގުޅީއެވެ. ހުއްޓާނުލާ ގުޅީއެވެ. ނަމަވެސް އޭރު ފޯން ނިއްވާލެވެން ނެތީމަ ނުނިއްވާ އޭނަވެސް ކެތް ކުރީއެވެ. ދޭތެރެއަކުން އަންނަ އެހެން ކޯލްތަކަށް އޭނަ ޖަވާބު ދިނުމުގެ ސަބަބުން މިސްވަމުން ދިޔަ ކޯލްތަކުގެ އަދަދުވެސް ދިޔައީ ނޭނގެމުންނެވެ. އެހެންނަމަވެސް ފްލައިޓަށް އަރާފައި ފޯން ނިއްވަން ބަލާލިއިރު ގައިމުވެސް 15 ކޯލް މިސްވެފައި ހުއްޓެވެ.\nއޭގެފަހުން އޭނަ ފޯން އޮން ކުރީވެސް މިއަދު ހެނދުނުއެވެ. ގުނާ އަދަދުނުކުރެވޭހާ ގިނަ މިސްޑް ކޯލްތަކާ ދިހަ ވަރަކަށް މެސެޖް ވެސް ފޮނުވާފައި އިނެވެ. ނުވިތާކަށް ޒިޔާދުގެ އެޑްރެހުން އޭނައަށް އީމެއިލެއްވެސް އައިސް ހުރިކަން އޭނައަށް ފޯނުން ފެނުނެވެ. އޭނަ ބަލާލީ އެތަނުން ދެތިން މެސެޖެކެވެ. މެއިލްވެސް ނުހުޅުވާ އޭނަ ފޯން ނިއްވާލީއެވެ. ބަލަންވެސް އެނގެންވެސް ބޭނުން ނުވަނީއެވެ.\nއޭނަ ފޯން ނިއްވާލަން ޖެހުނީ އަދި ނުގެނައީވެސް ހަމަ މަޖްބޫރުވެގެންނެވެ. ޒިޔާދު ދައްކާ ވާހަކަތައް އަޑުއަހާނެހާ ހިތްވަރެއް އޭނައަށް ލިބުނު ދުވަހަކުން އޭނަ ފޯން އޮން ކުރާނެއެވެ. އެހެންނޫނީ އެކަމެއް ނުވާނެއެވެ. ޒިޔާދު ފޮނުވާ ކޮންމެ މެސެޖެއް އޭނަ ކިޔާނަމަ، އޭނަގެ ކޮންމެ ދުވަހެއްގެ ދިރިއުޅުމުގައި އުޅެން އުނދަގޫ ވާނެއެވެ. އެކަހަލަ އުނދަގުލެއް އޭނައަށް މި ދުވަސްކޮޅަކު މުހިއްމެއް ނޫނެވެ. މިހާރު އޭނަ ބޭނުންވާހާވެސް ކަމަކީ ޒިޔާދު އާއި ދޭތެރޭ ގޮތެއް ނިންމުމަށް ވިސްނާލާނެ ވަގުތުކޮޅެކެވެ. މަންމަ އާއި ބައްޕަ ކައިރީ އެ ވާހަކަ ދައްކާނެ ގޮތެއް އޭނަ ވިސްނަން އެބަ ޖެހެއެވެ. އެކަންތައްތަކަށް ހިތްވަރު ލިބުނު ދުވަހަކުން އޭނަ ޒިޔާދު އާއި ކުރިމަތިލާނެއެވެ. ނަމަވެސް މިހާރު އޭނަ ބޭނުންވަނީ ޒިޔާދު އެއީ ނުވެސް ނެތް މީހެއްކަމަށް ވިސްނާށެވެ.\n"އިނާ ފޯން ނުލާ ދޯ މިއަދު ދެވުނީ." ޑިއުޓީ ނިންމާލާފައި މެންދުރުފަހު ގެއަށް އައިސް ވަނުމާއެކު ފުރަތަމަވެސް އަޑުއިވުނީ މަންމަ މިހެން ބުނި އަޑެވެ.\n"ބާއްވާފަ ދިޔައީ." އިނާ ތެދުބަހުން ބުންޏެވެ.\n"ދަރިފުޅާ ނުގުޅިގެން ޒިޔާދު އެބައުޅޭ.ދެފަހަރު ގުޅި ގެއަށް." ޒިޔާދު އާއި އިނާއާއި ދޭތެރޭ ކަންތައް ވެފައިވާގޮތުގެ ހިލަންވެސް ނުވާ ޝީލާ ހަމަ އާދައިގެ ގޮތަކަށް ބުނެލިއެވެ. ގޯތިތެރޭގައި ޝީލާ ހުރީ ދެންމެއަކު ފިހާރައަކުން އެގެއަށް ޑެލިވަރީ ކުރި އަލަނާސިތަކެއް ގޭތެރެއަށް ވެއްދުމުގެ ކުރިން ޒުލޭހާ ލައްވާ އެއީ ރަނގަޅުއެއްޗެއްތޯ ބަލާށެވެ.\n"މަންމަ ކީއްކުރަން ހޯދައިގެން އުޅޭހާ އަލަނާސިތަކެއްތަ ތީ؟" އިނާ އެހެން އަހާލީ މައުޟޫ ބަދަލުކޮށްލުމުގެ މަގްޞަދުގައެވެ.\n"ހަމްދު މާވަރެއް ހުންނަ އެއްޗެއްނު މިއީ. މަލްޓީއަށް މާ ތާޒާ އަލަނާސިތަކެއް ގެނެސްގެން އުޅޭ ޚަބަރު ލިބިގެން މަންމަ ގެނުވި އެތިކޮޅެއް މިއީ." ދިހަ ވަރަކަށް އަލަނާސި އޮތްއިރުވެސް އެއީ އެތިކޮޅެކޭ މަންމަ ބުނުމުން ޝީލާއަށް ހީލެވުނެވެ.\n"މަންމަ ގޮސް ބަލާފަ ގެނައިނަމަ. މިހާރު ދެން ތި ހަލާކުވެފަ ހުއްޓަސް އެމީހުން ބަދަލުކޮށެއްވެސް ނުދޭނެނު" އިނާވެސް އެބުނީ ތެދެކެވެ.\n"ނޫނޭ...މަލްޓީ ސްޓޯރ މީހުން މިގެއަށް ވަރަށް ނުފޮނުވާނެ ހަލާކުވެފަ ހުރި އެއްޗެއް." އެފިހާރައިގެ ސްޓާފުންގެ މައްޗަށް ޝީލާއަށް އެ އިތުބާރު އޮވެއެވެ.\n"އެހެންނު ވާނީ. މަންމަ މިހާރު އަބަދު ހުރިހާ އެއްޗެއް ގަންނަނީ އެތަނުން ވިއްޔަ." މިހެން ބުނެލާފައި އިނާ އެތެރެއަށް ހިނގައިގަތެވެ.\n"އާނ ދެން އެހެންތާ ވާނީ. އޯޑަރު ކޮށްލާއިރަށް އެމީހުން ފޮނުވަދޭނެ ކޮންމެ އެއްޗެއްވެސް. ގިނަފަހަރަށް ނުނަގާނެ ދިހަ މިނެޓްވެސް. އެހެންވީމަ އެތަނަށް މި އޯޑަރު ކުރެވެނީ. މާލޭގަވެސް އެގޮތަށް ޑެލިވަރީ ކޮށްދޭ ފިހާރަތައް ހުންނަނަމަ ދޯ." އިނާ އަށް ޖަވާބު ދެމުން ސުވާލެއްވެސް ޝީލާ ކޮށްލިއެވެ.\n"މާލޭގަ ނުހުރޭތޯ އެގޮތަށް ގުޅާލާފަ ބުނީމަ އެއްޗެހި ޑެލިވަރީ ކުރާ ފިހާރައެއް؟" އިނާގެ ބަދަލުގައި މި ސުވާލު ކޮށްލީ އަލަނާސިތައް ޗެކްކޮށް ބަލާ ހަދަން އިން ޒުލޭހާއެވެ.\n"ހިއެއްނުވޭ ހުންނަ ހެނެއް. ކިތަންމެ ބައިވަރުތަކެއް ގަތަސް އަދި އެކަތި ގަތަސް ހަމަ އަމިއްލައަށް ގޮސް ގަތިއްޔާ ގަނެވޭނީ. ޑެލިވަރީކޮށެއް ނުދޭނެ ފެނާ ގޭސް ނޫނީ." ޝީލާ އޮޅުންފިލުވަ ދިނެވެ.\n"ފިސާރި ރަނގަޅަށްތަ؟ ކޮންކަހަލަ ބައެއް؟ އެހާ ބައިވަރު ފިހާރަތައް ހުންނައިރުވެސް އެވަރުކޮށްލާނެ ވިޔަފާރިވެރިއަކު ނޫޅޭތަ؟ އަނެއްކާ މިރަށަށްވުރެ މާލެ މާ ކުޑަވެސް ވާނެނު. މާ އަވަހަށް ގޮސް ޑެލިވަރީވެސް ކޮށްލެވޭނެނު. ހިތަށްއަރާ ދެން މީހުން ގޮސް މާލޭގަ މި އުޅެނީ ކޮން ފަސޭހައެއް ވެގެންބާވައޭ." ޒުލޭހާ ހަމަ އެއްފައްޗަކަށް އެތައް ވާހަކައެއް އަމުނާލިއެވެ.\n"ޒުލޭހާއެއްކަމަކު ތިބުނީ ހަމަ ރަނގަޅަށް އިނގޭ. ބައެއްފަހަރު އަހަރެމެންވެސް ހިތަށް އަރާ މި ރީތި ރަށާ މި ފަސޭހަތައް ދޫކޮށްފަ ގޮސް މިރަށު މީހުންވެސް އެތާ ގޮސް އެހާ ހާލުގަ އެ އުޅެނީ ކޮން މޮޅެއް އޮވެގެންބާއޭ. އަޅާނުލާ. އަދިވިސްނިގެން އަންނާނެ ކަންނޭނގެ ކޮންމެވެސް ދުވަހަކުން."\nމަންމަ އާއި ޒުލޭހާއްތަގެ ވާހަކަތައް އަޑުއަހަން ހުރެފައި އިނާ ގޮސް އެތެރެއަށް ވަދެއްޖެއެވެ. އެއީ ތެދެކޭ އިނާގެ ހިތަށްވެސް އެރިއެވެ.\nޒިޔާދު ގުޅިވާހަކަ މަންމަ ބުންޏެއްކަމަކު ފޯންގަ އިނާ އަތްލީވެސް ފެންވަރާ ހަދާލައިގެން ނުކުމެފައެވެ. ޒިޔާދު އޭނައަށް ގުޅިއޭ ބުނުމަކުން އެއްވެސް އަސަރެއް މިހާރަކު އޭނައަށް ނުކުރެއެވެ. އިނާގެ ހިތުގައި ޒިޔާދުއަށްޓަކައި އުފެދިފައި އޮތް އިހްސާސެއްވެއްޖިއްޔާ އެ އިހްސާސެއް މަރުވެއްޖެ ފަދައެވެ. ގަދަރު ގެއްލި އިހްތިރާމް ކެނޑިއްޖެއެވެ.\nއިނާ ބަލާލިއިރު އެތަކެއްފަހަރު ޒިޔާދު ގުޅާފައި ހުއްޓެވެ. އޮފީސް ފޯނުންނާއި މޮބައިލް ފޯނުންނެވެ. ބަލަބަލާ އިންދާ އިނާގެ ފޯނަށް އަނެއްކާވެސް ޒިޔާދު ގުޅަން ފަށައިފިއެވެ. ފޯން އޮން ކުރުމާއެކު ޒިޔާދުގެ ފޯނަށް މެސެޖް ދިޔައީއެވެ. ވަގުތުން ގުޅަން އެނގުނީ އެހެންވެގެންނެވެ.\nދެންވެސް އިނާ ހަމަ ފޯނަށް ބަލަހައްޓައިގެން އިނީއެވެ. ރިންގް ވޭވޭ ގޮސް ކެނޑުނުއިރުވެސް ނަގާ ޚިޔާލެއް ނުކުރެއެވެ. އަނެއްކާ ދެވަނަފަހަރަށްވެސް ގުޅަން ފެށިއެވެ. ރިންގު ވީ ތިންފަހަރުއެވެ. އިނާ ފޯން ނަގައިފިއެވެ. ވަރަށް ކުއްލިއަކަށެވެ.\n"ޒިޔާދު އަދިވެސް ދައްކާނެ ވާހަކަތަކެއް ހުރީތަ؟" ފޯން ނެގިގޮތަށް ނަގާފައި އިނާ ކޮށްލީ ސުވާލެކެވެ.\n"ނުވޭ އަޑުއަހާހިތެއް. އަދިވެސް ދޮގުހެދުނުވަރު މަދީތަ؟" ނުރުހުމާއެކު އިނާ ބުންޏެވެ.\n"ޕްލީޒް......ތިވާހަކަ ތައް ހުއްޓާލާ. އަހަރެންނަކަށް އަޑުނޭހޭނެ މިހާރަކު. " ޒިޔާދު އެދައްކާ ވާހަކައެއް އަޑުއަހާކަށް އިނާ ތައްޔާރެއް ނޫނެވެ.\n"ނުދެއްކޭނެ ވާހަކައެއް. ބާއްވަނީ..." އިނާއަށް ކޮށްފައިވާ އަސަރެއްގެ ސަބަބުން ދެލޮލުން ފެން އައިސް އަޑުބެދޭގޮތްވާން ފެށުމުން މިހެން ބުނެފައި ޒިޔާދު ބުނާއެއްޗަކަށްވެސް އިންތިޒާރު ކުރުމެއް ނެތި އިނާ ފޯން ކަނޑާލައިފިއެވެ. ރޭއްސުރެން އަދި އޭގެ ކުރީރޭ ޒިޔާދު ފޯނަކުން ދެއްކި ވާހަކަތައް އަޑުއިވުނީއްސުރެން ކޮށްގެން ހުރި ހިތްވަރު ކަރުނައަށް ވެގެން އިނާގެ ދެލޮލުން ފައިބަން ފެށިއެވެ. ދެކަކުލުގައި އުޅަނބޮށި ޖައްސައިގެން މޫނުގައި އަތް އަޅައިގެން އިނދެ އިނާ ރޯން ފެށިއެވެ. އަނިޔާ ލިބި ޒަޚަމްވެފައިވާ މީހެއް ފަދައިން ގިސްލިއެވެ.\nއިނާ ރުއީ ޒިޔާދުގެ ކޯލުގެ ފަހުން ކަމަށް ވިޔަސް، އިނާ އެ ރޮނީ ހަމަ އެކަނި ޒިޔާދުގެ ކަންތަކުގެ ސަބަބުން ނޫނެވެ. އެއީ ވަރަށް ގިނަ ކަންތައްތައް އެކުލެވޭ ރުއިމެކެވެ. އެތަކެއް ދުވަސްވަންދެން ހިފަހައްޓާލައިގެން ހުރި ކަރުނަތަކެކެވެ.\nއަނެއްކާވެސް އިނާގެ ފޯން ރިންގުވާން ފަށައިފިއެވެ. ބަލާލިއިރު އެއީ ސޯފިޔާއެވެ.\n"ހަލޯވ........" ރޯކަން ނޭނގޭ ކަހަލަ ގޮތަކަށް އިނާ ހަލޯވ ގޮވާލިއެވެ.\n"އުނހުނ........ހަމަ ރަނގަޅު...." ކިތަންމެ ފޮރުވަން އުޅުނަސް ރޯމީހެއްގެ އަޑުން އެކަން ސިއްރެއް ނުކުރެވޭނެއެވެ. އެކޮޅުގައި ހުރި ސޯފިޔާއަށްވެސް އިނާ ރޮނީކަން އެނގިގެން އެހެންހޭ އެހުމުން އިނާ އެބުނީ ރަނގަޅު ކަމަށެވެ.\n"ނުދައްކަން އަދި ޒިޔާދުއަކާ ވާހަކައެއް." އިނާ ދެނީ އެކޮޅުން ކުރަމުން ދާ ސުވާލުތަކުގެ ޖަވާބެވެ.\n"އަހަންނަށް ހިތްވަރު ލިބުނު ދުވަހަކުން." ވާހަކަ ދައްކާނީ ކޮން ދުވަހަކުންހޭ އެހީމަ އިނާ ދިން ޖަވާބަކީ މިއީއެވެ.\n"އެހެންވިޔަސް ހެޔޮ ސޯފީ.......އަހަރެން ފޫހިވޭ އޭނަގެ އަޑު އިވުނަސް. ނުވާނެ އަހަންނަކަށް." އިނާގެ އަޑުންވެސް އެވާ ފޫހީގެ މިންވަރު އެނގެއެވެ.\n"ހޫމް.......ހޫމް....." އެއީ ކުރު ފޯންކޯލެކެވެ.\nއިނާ ފޯން ބާއްވައިފިއެވެ.\nވެފައި ހުރި ވަރުބައްޔާއި ސިކުނޑިއަށް ލިބިފައިވާ ބުރައިގެ ސަބަބުން މެންދުރުގެ ކެއުމަށްވެސް ނިކުންނަ ހިތެއް އިނާ ނުވިއެވެ. އެހެންކަމުން އެ ބޮޑު އެނދުގައި ނުގޮތަކަށް ޖައްސާލިއެވެ. ނަމަވެސް އަދި ހަމަ ރަނގަޅަށް ނޭވާއެއް ނުލެވިގެން އުޅެނިކޮށް ފޯން ރިންގު ވާން ފަށައިފިއެވެ. ފޯނަށް ބެލުމުގެ ކުރިން އިނާގެ ދެލޯ މެރިގެން ދިޔައެވެ. އަނެއްކާވެސް ޒިޔާދުއޭ ހީކޮށް ހިތްހަމަނުޖެހުނު ވަރުންނެވެ.\nދެފަހަރަކު ރިންގު ވުމުން އިނާ ފޯން ނަގައި ބަލާލިއެވެ. އެއީ ދަންނަ ނަންބަރެއް ނޫނެވެ. އެހެންކަމުން އިނާ ގަސްތު ކުރީ ފޯން ނުނެގުމަށެވެ.\nރިންގު ވޭވޭ ގޮސް ކެނޑުމުން ދެން އައީ މެސެޖެކެވެ.\n"އިޓްސް މީ...ދިލް........އަންސަރ" މިހެންނެވެ.\nއިނާއަށް ހިތްހަމަޖެހުމެއް ލިބުނެވެ. ވަގުތުން އެނދުން ތެދުވެވުނެވެ.\nއެއީ ރާއްޖެ ފޯން ނަންބަރެކެވެ. މާނައަކީ..........\n"ދިލް އައީތަ މާލެ." ފޯން ނަގާފައި އިނާ އަހާލިއެވެ. ޝައުގުވެރިކަމާ އުފާވެރިކަމާއެކުގައެވެ.\n"އޯވހ........ހާދަ އުފާވެއްޖެއޭ. ކޮން އިރަކުން އަންނަނީ." މާލެއަށް އާދެވުމާއެކު ދިލް އަންނާނީ ރަށަށްކަން އިނާއަށް އެނގެއެވެ. ދިލް އަކީ އެއްވެސް އިރެއްގައި މާލޭގައި އުޅޭހިތްވާ ކުއްޖެއް ނޫނެވެ. ކަނޑައެޅިގެން ފާޅުގައި އެކަމާ ދެކޮޅުވެސް ހަދާނެއެވެ.\n"އަސްލުތަ....؟ " އިނާއަށް އަހާލެވުނެވެ.\n"އާނ....ދާނަން އިނގޭ ދިލް ބަލާ. ގޭމީހުން ދާން ބޭނުންވާނެތަ؟" ދިލް އަކީ ހިތް ވަރަށް ތަނަވަސް ރައްޓެއްސެއްކަމަކު މާލީގޮތުން ވަރަށް ތަނަވަސްކަން ކުޑަ އާއިލާއެއްގެ އަންހެން ކުއްޖެކެވެ. އެހެންކަމުން އެ އާއިލާއަށް އެއްވެސް ގޮތަކުން އެހީއެއް ވެވެން އޮތީއްޔާ އެކަމެއް ވޭތޯ އިނާ އަބަދުވެސް ބަލައެވެ. އެގެއިން ބަޔަކު ގަމަށް ދާން ހުރިއްޔާ އެބަޔަކުވެސް ގޮވައިގެން ދާން އެ ހުށަހެޅީވެސް އެހެންވެގެންނެވެ. އެކަހަލަ ކޮންމެ އެހީއަކާ ދިލް ދެކޮޅުހަދާނެކަން އެނގޭއިރުވެސް އިނާގެ އެ އާދައެއް ދުލެއް ނުކުރެވެއެވެ. ދިލްމާގެ ގާތް ރަހްމަތްތެރިކަމުގެ އަގަކީ އޭނަ ވެދޭ އެވަރުގެ ކުޑަކުޑަ އެހީއަކުން އަގުއަދާކުރެވޭނެ އެއްޗެއް ނޫންކަން އޭނައަށް އެނގެއެވެ.\n"ހިކްމާ ކައިރީ ބުނާތި ތައްޔާރުވާށޭ. އަހަރެން ދާއިރު އޭނަ ގޮވައިގެން ދާނީ. އެންމެ ރަނގަޅެއްނު." އިނާ ބުންޏެވެ.\nފްލައިޓް ޖައްސަނީ އަށްގަޑި ސާޅީހުގައި ކަމަށް ވިޔަސް އިނާއަށް އެއަރޕޯޓަށް ދެވުނުއިރު ނުވައެއް ޖަހަން ހުރީ ފަސްވަރަކަށް މިނެޓެވެ. ހިކްމާއަށް ތައްޔާރުވެވުނުލެއް ލަސް ކަމުން ކުޑަކޮށް ލަސްވީއެވެ. އެކަމަކުވެސް އިނާ އެހާ ކަންބޮޑެއް ނުވެއެވެ. ސާޅީހުގައި ޖެއްސި ފްލައިޓަކުން މީހުން ފައިބައިގެން އެހާ އަވަހަކަށް ނުނިކުމެވޭނެކަން އިނާއަށް އެނގެއެވެ.\n"ދެން ނުވާނެ އެހާއިރެއް. ކިހިނެއް ހަދާނީ. އެކޮޅަށް ދާންވީތަ ހިކްމާ ބޭނުމިއްޔާ ކާރުގަވެސް ތިބެވިދާނެ." ކާރު ގޮސް މަޑުކޮށްލުމުން ފޭބުމުގެ ބަދަލުގައި އިނާ އަހާލިއެވެ.\n"ފައިބާނީ ދޯ..." ހިކްމާ ދޯއެއް ދިނެވެ.\n"އެންމެ ރަނގަޅު...." ހިކްމާއާއި އެއްބައިވެލުމުގެ ގޮތުން އިނާ ބުންޏެވެ.\nނަމަވެސް ހިތުގެ އަޑިން އެތަނަށް ފައިބާކަށް ބޭނުމެއް ނޫނެވެ. އެތަކެއް މީހުން އެތާގައި އެބަތިއްބެވެ. އެއިން ކޮންމެ މީހަކަށް އޭނަ ފެނުނަސް އެނބުރި އެނބުރިފައި ބަލާނެކަން އޭނައަށް އެނގެއެވެ. އައްޑުއަތޮޅުން އޭނައަށް އެންމެ ކަމުނުދާކަމަކަށް ފެނުނީ އެތާ މީހުންގެ ކިބައިގައި ހުންނަ އެގޮތެވެ. ކުރިމަތީގަ ހުންނައިރުވެސް ކަޅިޖަހާނުލާ ބަލަހައްޓައިގެން ތިބެދާނެއެވެ. އެބެލުން ރައްދުވާ މީހާ ލަދުން ހުރެ ވިރުނަސް ވެހެވެ.\nއެކަމަކުވެސް ކުރާނީ ކީއްހެއްޔެވެ؟ ހިކްމާ އަކީ އަދި ހަމަ އެންމެ އެގާރަ އަހަރުގެ ކުޑަ ކުއްޖެކެވެ. އެ ކުއްޖާއަށް އެކަހަލަ ކަންތަކެއް ނުވިސްނޭނެއެވެ. ބޭރުން އެ ފެންނަ ރީތި ގަސްތަކާ ބަގީޗާއާއި ރީތި ތަންތަން ފެންނަން ހުއްޓާ އެ މާހައުލުން އުފާ ލިބުމުގެ ބަދަލުގައި އެއަރކަންޑިޝަން ކާރެއްތެރޭގައި އިންނަން ބޭނުންވާނީވެސް ކާކު ހެއްޔެވެ.\nވީ ހަމަ އިނާ ހީކުރި ގޮތެވެ. އިނާ ފެނުމާއެކު އެންމެންވެސް އެދިމާލަށް ބަލަން ފެށިއެވެ. ގަޔަށް ދޫ އަޅިކުލައިގެ ރީތި ކުރުތާއަކާ ކަޅު ކުލައިގެ ޖިންސެއްގައި ހުރި އިނާ ފެނުމުން އެތާ ތިބި އެންމެންވެސް އެމީހުން ދައްކަން ތިބި ވާހަކަވެސް ހުއްޓާލައިފިޔޭ އިނާއަށް ހީވިއެވެ. އަންހެނުންވެސް މިކަމުގައި އިސްތިސްނާއެއް ނުވެއެވެ. އެމީހުންނާ ދިމާލަށް ނުބަލަން ހުންނައިރުވެސް އެމީހުންގެ ލޯތައް އޭނަގެ ގަޔަށް އަމާޒުވެފައިވާ ކަމުގެ އިހްސާސް އޭނައަށް ކުރެވެމުން ދިޔައެވެ. ވަޔާއެކު ވިހުރެމުންދާ އޭނަގެ އިސްތަށިތަކުގެ ސަބަބުންވެސް އޭނައަށް އުނދަގޫވާން ފެށިއެވެ. އެންމެންގެ ލޯ އޭނައަށް އަމާޒުވެފައި ހުންނާތީ އަމިއްލަ އިސްތަޑިގަނޑު ރީތިކޮށްލަންވެސް ހަރަކާތް ކޮށްލަން އޭނައަށް ހުރެވުނީ ނުކެރިފައެވެ. އިތުރަށް މީހުންގެ ސަމާލުކަން ހޯދަން އުޅެނީއޭ މީހުން ހީކޮށްފާނެތީއެވެ.\nފްލައިޓުން އައި މީހުންތައް ނުކުންނަން ފަށައިފިއެވެ. އިނާމެން ތިބީ ޓާރމިނަލް އާއި އެހާ ކައިރީގަ ނޫންކަމުން، އިނާމެންނަށް އެތެރޭގެ އެއްވެސް މަންޒަރެއް ނުފެނެއެވެ. ކުރިމަތިން އޮތީ މީހުންތައް ތޮއްޖެހިފައެވެ. ތިމާގެ މީހުންނާއި އާއިލާމީހުން ބަލާ އައިސް ތިބި މީހުންގެ އިތުރުން ޓެކްސީ ޑްރައިވަރުންތައްވެސް ދަތުރުތައް ހޯދުމަށް އެތަނަށް ފުނިޖެހިފައި ވެއެވެ. އިނާމެން ތިބީ މި އެންމެނާއި ވަކިން ދުރުގައެވެ. ފަހަތުގައެވެ. ދިލްމާ ނުކުތީމަ ނޫނީ ނުފެންނަ ހިސާބުގައެވެ.\n"ދޮންތަ ނުވެސް ފެނޭނު މިތަނުން...." ކުޑަކޮށް ކޮރާލަމުން ހިކްމާ ޝަކްވާ ކުރިއެވެ. އިނާއަށް ހީލެވުނެވެ.\n"ދޮންތަ ނުކުތީމަ ފެންނާނެ. މަޑުކޮށްލާ." ދެއަތް ކުރިމައްޗަށް މަހާލައިގެން ހުރި އިނާ އަދިވެސް ފަހަތަށް ދެފިޔަވަޅުވަރު އަޅާލިއެވެ.\nދިހަވަރަކަށް މީހުން ނުކުތްއިރުވެސް އަދި ހަމަ ދިލްމާ ދައްކައެއް ނުލައެވެ. ބަރާބަރު އަށްމަސްފަހުން ފެންނައިރު ދިލް ހުންނާނީ ވަރަށް ބަދަލުވެފައިތާއޭވެސް އިނާގެ ހިތަށް އެރިއެވެ. ބޭކާރު އެންމެ މަސްކޮޅެއްވެސް ގައިގަ ނުހުންނައިރުވެސް، އަބަދުވެސް ފަލަވެގެން ހިކެން އުޅޭ މީހެކެވެ. ކޮންމެ ގޮތެއްހަދައިގެންވެސް ހުރެދާނެއެވެ.\n"ދޮންތަ ފެނިއްޖެ..... ދޮންތަ ފެނިއްޖެ....."ކުއްލިއަކަށް އިނާގެ އަތުގަ ހިފާ ތަޅުވައިގެންފައި ހިކްމާ ގޮވާލިއެވެ. އިނާވެސް ފުންނާބު ހިއްލާލާފައި ކުޑަކޮށް ބަލާލިއެވެ. އެއީ ތެދެކެވެ. ދިލްމާ އެހެރަ އަންނަނީއެވެ.\n"ހިނގާ ދާން...." އިނާއަތުން ދޫކޮށްލާފައި ހިކްމާ ހިނގައިގަތީ ދިލްމާ އާއި ދިމާލަށެވެ. ދިލްމާއަކީ ހިކްމާގެ ހުރި ހަމަ އެކަނި ދައްތައެވެ. ބޭބެއެއްވެސް ކޮއްކޮއެއްވެސް ނެތުމުން ދިލްމާ ނެތްތަން ފޫބައްދާނެ މީހަކުވެސް އެ އާއިލާގައި ނުހުރެއެވެ.\nހިކްމާގެ ހަރަކާތްތަކަށް ބަލަން ހުރެފައި އަނެއްކާވެސް ޓާރމިނަލްގެ ތެރެއަށް އިނާ ބަލާލިއެވެ. އެއާއެކު އިނާގެ ހިތް ހުއްޓުނުފަދައެވެ. ސަބަބަކީ، މިފަހަރު އިނާއަށް ފެނުނީ ދިލްމާއެކަންޏެއް ނޫން ވީމައެވެ. ދިލްމާގެ ފަހަތުގައި ހުރި އިސްކޮޅުން ދިގު ފިރިހެނަކުވެސް އިނާއަށް ފެނިއްޖެއެވެ.\nއޭނަގެ ލޯ އޭނައަކަށް ކެއްސެއް ނުދޭނެއެވެ. އެއީ ހަމަރަނގަޅަށްވެސް ޒިޔާދެވެ. ޒިޔާދުގެ ކޯލްތަކަށް އޭނަ ޖަވާބު ނުދޭތީ އެންމެފަހުން އެހެރީ އައިހެވެ.\nދިލްއަށް ޒިޔާދު ނޭގުނީ ކީއްވެހެއްޔެވެ؟ އޭނައާއި ޒިޔާދު އާއި ދިމާވިފަހުން ދިލްއަށް ރަށުގައި ނުރުހެވުނެއްކަމަކު، އެތަކެއްފަހަރު މަތިން ޒިޔާދުގެ ފޮޓޯވެސް އޭނަ ވާނީ ދިލްއަށް ފޮނުވާފައެވެ. އެކަމަކުވެސް ދިލްއަށް އޭނަ އެއީ ކާކުކަން އަޅައިނުގަތީހެއްޔެވެ؟ ނޫނީ.........\nދިލްމާގެ ފަހަތުގައި ޒިޔާދު ހުރީ ކަމެއްވެގެންކަންނޭނގެއެވެ. އެދެމީހުން ވާހަކަ ދައްކާ ހަދާފައި ރާވައިގެން އައި ދަތުރެއް ހެއްޔެވެ؟ ޖެހުނު މައްސަލަ ހައްލު ކުރަން އޭނަގެ ރަހްމަތްތެރިޔާގެ ބޮލަށް އެރިގެން އައީ ބާވައެވެ؟\nޒިޔާދުއަކީ މޮޔައެއް ހެއްޔެވެ؟ ހަމަ ހިތަށް އަރާއިރަށް އެ އަންނަނީ، ލިބިފައިހުރި މުދަލުގެ ތަނަވަސްކަން މީހުންނަށް ދައްކަން ހެއްޔެވެ؟ އޭނައަށްޓަކައި ކޮންމެފަދަ ގުރުބާނީއެއްވެސް ވާން ތައްޔާރަށް ހުރިކަން އޭނައަށާއި އޭނަގެ މަންމަ އާއި ބައްޕައަށް އަންގައިދޭން ހެއްޔެވެ؟ ޒިޔާދު ކުރާ ގޯސްކަންތައްތައް އެގޮތަށް ފޮރުވޭނެއޭ، މަޢާފް ލިބޭނެއޭ ޒިޔާދު ހީކުރަނީ ހެއްޔެވެ؟ ފައިސާ އަކީ ހުރިހާ އެއްޗެއް ނޫންކަން ޒިޔާދުމެންކަހަލަ އެއްވެސް މުއްސަންޖަކަށް ނޭނގެނީތާއެވެ.\nޒިޔާދު އާއި އިސްތިގްބާލް ކުރާކަށް އިނާ ބޭނުމެއް ނުވިއެވެ. އެހެންކަމުން ވާނެ އެއްޗެއް ވާން ދޫކޮށްލާފައި ޒިޔާދުއަށް ފެނުމުގެ ކުރިން އަވަސް އަވަހަށް ކާރުގެ ފަހަތު ސީޓްއަށް އަރައި އިށީނދެއްޖެއެވެ. ރޭގަނޑުގެ އަނދިރިކަމުގެ ތެރޭގައި އޭނަ އެތާ އިންކަމެއް އެހާ ފަސޭހައިން ލޮލުގަ އަޅައިނުގަންނާނެކަމަށް އިނާ ވިސްނިއެވެ.\nPosted on 2011-02-27 20:18:16 | Report this Comment\nވވ ރީތި އިނގޭ.ހަމަ ހިތައް އަރާ ދެންވާނީ ކިހިނެތްބާއޭ! އިންސާނުން އެމީހުންގެ ހުންނަ އުނި ސިފަ ފޮރުވުމައްޓަކައި ހަމަ ކޮންމެފަދަ ކަމެއްވެސް ކޮއްފާނެދޯ ސޮފާ.އަދި ކަމެއް ހާސިލްކުރުމައްޓަކައިވެސް.ހެހހެ\nފަތިސްތަރި: ފަޒޫގެ ކޮމެންޓަށް ވަރަށް ތާއީދު ކުރަން. އަދި ހަމަ އެހާމެ އުފާވެސްވެއްޖެ ތިކުރި ތަޢުރީފަށްވެސް. ޝުކުރިއްޔާ.\nPosted on 2011-02-27 21:08:35 | Report this Comment\nv v salhi.. thankxx.. luvr yuh... ކޮބާ ނަވީން...؟؟ ޕްލީޒް ދެން އެސޮރު ގެ ވާހަކަ ގެނއސްދީބާ....!!\nފަތިސްތަރި: ޝުކުރިއްޔާ ނަޝް. ނަވީން ގެ ބައި ދޯ. ބަލާނަން ގެނެސްދެވޭތޯ.\nPosted on 2011-02-27 21:20:35 | Report this Comment\nDat was breath-taking hama… where is the other guy now?! Guess his name is naveen?! Dhoo?! Waiting to hear about him sooonerrr…. Yu are truly an amazing writer.. knws really how to play with the readers…dat was amazing inge.. yu got the real talent girl!! All the best.. impatiently waiting fr the next upload.. By the way, thanks ingey.. ;)\nފަތިސްތަރި: So, u liked it that much…? Im very glad ingey. Thanksalot. I always wish to be an amazing writer…and I think I will be….if my supporters keeps on supporting me. Don’t u think? Hmm…so u r also interested to know abt naveen dho….hehehehe….Just waitalil longer. U wil c him. And btw….i hope I will c u coments more often. Since now its notabig deal to write in English dho. ;)\nPosted on 2011-02-27 23:10:53 | Report this Comment\nވަރަށް ރީތި އިނގޭ! މިހެން ވާންވާނެ. އުފާކުރަން ބުރަކޮށް އުޅެމުން މިހާ އަވަހަށް ވާހަކަ ގެނެސްދޭތީ! ޝުކުރިޔާ އަޅެ އެ ޒިޔާދުގެ ކިބައިން އިނާއަކަށް ނެތެއްނު ސަލާމަތެއް. ހަމަ ރަށަށް އަންނަ އިރަށް ރަށަށް ވެސް އައީދޯ! މިފަހަރުވެސް އިނާ ރުއްސާނެބާ!\nފަތިސްތަރި: ޝުކުރިއްޔާ.....!!! ޒިޔާދު އާއި އިނާ ދޯ.....ނެތިން އެއްޗެއް ބުނާކަށް. ހިނގާ އަނެއްބައިގަ ވާ ގޮތް ބަލަމާ ދޯ.\nPosted on 2011-02-28 01:06:29 | Report this Comment\nއަނެއް ކާދިލްވެސް އެއީ ޒިޔާދުގެބިތެއްތަ؟\nފަތިސްތަރި: ތިކަހަލަ ގޮތެއްވެސް ހީވޭ ދޯ..........ހައްތާވެސް ޒިޔާދުވީމަ. ހަމަ ވެދާނެ ތި ބުނިހެންވެސް.\nPosted on 2011-02-28 10:00:43 | Report this Comment\nވ.ވ.ވ.ވ.ވ.ވ.ވ.ވ.ވ.ވ. ރީތި މިބައިވެސް އިނގޭ ސޮފާ.. ސޮފާ ޔޫއަރ ދަ ބެސްޓް ހަމަ.. ވަރަށް މޮޅު.. ދެންއޮތްބައި ވެސް އަވަހަށް ގެނެސްދެއްޗޭ އިނގޭ.. ޓޭކު ކެޔަރ\nފަތިސްތަރި: ޝުކުރިއްޔާ ރިއު.........!!! ވަރަށް އުފާވެއްޖެ ތިހާ ބެސްޓޭ ބުނީމަ.\nPosted on 2011-02-28 10:11:31 | Report this Comment\nއަނާ!!!!!!!!!!!!!!!!!!!!!!!!!!!!!!!!! ހުނ ހޫނ.....!!!! ދެން އެހެންވާނީ ކިހިނެއް؟ ދޯ ސޮފް؟ ސޮފާ! މިހާރު ޕިއްޒާ ދެލިވަރީ ހުއްޓާލީތަ މާލޭގަ؟ އަޅެ ކިހާދެރަ.\nފަތިސްތަރި: ފަހަރެއްގަ އަނާ ބުނިހެންވެސް ވެދާނެ. ނުވެވެސް ހިނގައިދާނެ. ހެހެހެހހެެ...........އެނގޭނީ ހަމަ އަނެއްބައި ޕަބްލިޝްކުރީމަނު ދޯ. ޕިއްޒާ އަދިވެސް ޑެލިވަރީ ކުރެޔޭ އިނގޭ. އެކަމަކު ސޮފާ މިވާހަކައިގަ މި ލިޔަނީ އެކަހަލަ ކާއެއްޗެހި ޑެލިވަރ ކުރާ ވާހަކައެއް ނޫނޭ. ފިހާރަތަކުން ގަންނަ ތަކެތި ޑެލިވަރީ ކުރާވާހަކަ މި ބުނީ. ސޮފާވެސް މި އުޅެނީ މާލޭގަ. ޑެލިވަރީ ކުރާނަމަ ސޮފާއަށްވެސް އެނގޭނެހެން ހީވަނީ.\nPosted on 2011-02-28 10:20:07 | Report this Comment\nފަތިސްތަރި: ރިއު މި އިނީ2ފަހަރު އެއް ކޮމެންޓެއް ފޮނުވާފަ ދޯ. އެކަމަކުވެސް އޯކޭ ހަމަ އިނގޭ. ޝުކުރިއްޔާ. ދެން އޮތް ބައިވެސް އަވަހަށް ގެނެސްދެވޭތޯ ބަލާނަން.\nPosted on 2011-02-28 10:52:39 | Report this Comment\nޒިޔާދު ވަރެއް އެބަހުރި ދޯ ކުރާ ކުށް ފޮރުވާފަ މަތި އަޅަން. ވާހަކަ ކުރިއައް ދާ ގޮތް ވ ސަޅި.\nފަތިސްތަރި: އެކަހަލަ އެންމެންގެވެސް ވައްތަރެއްނު އެއީ ދޯ؟ ޝުކުރިއްޔާ.\nPosted on 2011-02-28 11:46:48 | Report this Comment\nޔޫއާދަ ބެސްޓް އިނގޭ!!!!!! މިހާރު އެބަ ފައްކާވޭ! ހާދަ ހިތް ހުއްޓޭކަހަލަ ތަންކޮޅެއް އައިސްފިޔޭ ދޯ! ދިލްމާގެ ފަހަތުން ފުލައިޓުން ފޭބީ ނަވީން ކަމަށް ހީކޮށް. ހާދަ ލަސްވީ؟ މާ ބޮޑަށް ބިޒީވީތަ؟\nފަތިސްތަރި: އަސްލުވެސް ހީވި ދޯ ނަވީންހެންނޭ...؟؟؟ ހެހެހެހެ.........ސޮފާ ބޭނުންވީވެސް އެހެން ހީކުރުވަން ހަމަ. ސޮފާއަށް އެނގޭ އެންމެންވެސް އުޅެނީ ނަވީން ނުފެނިގެންކަން. ސޮފާއަށް އޭރުވެސް ހީވި އެންމެންވެސް ހީކުރާނެއޭ އެއީ ނަވީންއޭ. އެނީވެއިސް....ނަވީންވެސް ފެންނާނެ އަދި ކޮންމެވެސް ދުވަހަކުން. އެހާ ލަހެއް ނޫނެއްނު. ލަސްތަ ދެން ހަމަ؟\nPosted on 2011-02-28 13:31:49 | Report this Comment\nސޮފާ!! މި ވާހަކައިގެ އަނެއް ބައި ނައިސްގެން މިއަދު އެއް ކަމެއްވެސް ނުކުރެވިފަ މި އިނީ. އަވަސް (: ހެސްކިޔާފަ އޮބި ވާހަކަ އެއް މީ ^^\nފަތިސްތަރި: ސޮފާ އޮފީސް ނިންމާފަ ގޮސް ތިކަމާ އުޅޭނަން އިނގޭ. ހިތްވަރުކޮށްލާ!!! ވވވވވވވވވވވވވވވވވވވވވވވވވވވ ބޮޑަށް ޝުކުރިއްޔާ މަލް.\nPosted on 2011-02-28 13:50:42 | Report this Comment\nމިހާރު އެބަ ފައްކާވޭ! މިހާރު ހާދަ ދޭތެރެ ދުރުކޮށް ތި އަޕް ކޮށްދެނީ؟ މާބޮޑަށް ބިޒީތަ ކަނބުލޯ؟ ހިތް ހުއްޓިގެން ދިޔަވަގުތުކޮޅެއްވެސްއައި މިބައި ކިޔަމުން ދިޔައިރު ، ދިލްގެ ފަހަތުން ފުލައިޓުން ފައިބައިގެން އައީ ނަވީން ކަމަށް ހީކޮށް އެކަމް އެހންނެއް ނުވިދޯ! ކިހާ ދެރަދޯ! މިފަހަރުދެން ތިޔަ ޒިޔާދުގަނޑާ އިނާ ރައްޓެހިނުވާތި އިނގޭ. ކަނބުލޮ ތިޔަކުރާ ބުރަ މަސައްކަތަށް އައްސަރިބަހާ ހަމަ ސާބަސް. އަނެއްބަޔަށް އެބަ އިންތިޒާރު ކުރަން.\nފަތިސްތަރި: ޝުކުރިއްޔާ ލަޔާލް.........އެކަމަކު ހިތް ނުހުއްޓުވާތި. އެހެން ނޫނީ އަނެއްބައިގަ ވާ ގޮތެއްވެސް ނޭނގޭނެއެއްނު. ވވވވވވވވވވވވވވވވވވވވވވވވވވވވވވވވވވވވވވވވވވވވވވވވވ ބޮޑަށް ޝުކުރިއްޔާ އިނގޭ ލަޔާލް. އުފާކުރަން.\nPosted on 2011-02-28 14:20:07 | Report this Comment\nއަނެއްކާ ދިލް ތަ ކުރީރޭ ޒިޔާދު އާއި އެކީ ލެކިއުޓް ތެރެއިން ފެނުނީ؟؟؟؟؟؟؟؟؟؟؟ ހެހެހެހެހެހެ އިންޓްރެސްޓިންގ..... ވެއިޓިންގ4ނެކްސްޓް ޕާރޓް... ލާވް ދިސް ސްޓޯރީ :)...............


Enme rangalhu "Seven Star Destination" akah Raajje hovijje. Enme rangalhu "Seven Star Destination" akah Raajje hovijje.\nއެންމެ ރަނގަޅު ސެވަން ސްޓަރ ޑެސްޓިނޭޝަނަކަށް ރާއްޖެ ހޮވިއްޖެ\nސެވެން ސްޓާރސް ލަގްޒަރީ އެންޑް ލައިފްސްޓައިލް އެވޯޑްސް 2018 ގެ ހަފްލާގެ ތެރެއިން ރާއްޖޭގެ އެވޯޑާއި ޑރ. ހާލާ ހަވާލުވެވަޑައިގަންނަވަނީ / މިއީ ރާއްޖެއަށް މިއެވޯޑް ލިބުނު3ވަނަ ފަހަރު\nފަތުރުވެރިކަމުގެ ދާއިރާގައި ދޭ އެންމެ ޝަރަފުވެރި އެވޯޑްކަމަށްވާ، ސެވެން ސްޓަރސް ލަގްޒަރީ އެންޑް ލައިފްސްޓައިލް އެވޯޑްސް 2018ގެ އެންމެ ރަނގަޅު މަންޒިލަކަށް ދިވެހިރާއްޖެ ހޮވިއްޖެއެވެ.\nފަތުރުވެރިކަމުގެ ދާއިރާއިން ދޭ އޮސްކާ އެވޯޑުގެ ގޮތުގައި މަޝްހޫރުވެފައިވާ ސެވެން ސްޓަރސް ލަގްޒަރީ އެންޑް ލައިފްސްޓައިލް އެވޯޑްސް 2018ގައި ރާއްޖެއަށް އެއްވަނަ ލިބިފައިވަނީ "ސެވަން ސްޓަރ ޑެސްޓިނޭޝަން" ކެޓަގަރީންނެވެ.\nގްރީސްގައި ރިސޯޓެއްގައި ބޭއްވި ރަސްމިއްޔާތުގައި ރާއްޖޭގެ ފަރާތުން މިއެވޯޑާއި ހަވާލުވެވަޑައިގަތީ ޖެނީވާގައި ހުންނަ އދގެ އޮފީހަށް ކަނޑައަޅުއްވާފައި ހުންނަވާ ރާއްޖޭގެ ދާއިމީ މަންދޫބު ޑރ. ހާލާ ހަމީދުއެވެ.\nއެންމެ ރަނގަޅު ސެވަން ސްޓަރ ޑެސްޓިނޭޝަންގެ އެވޯޑް ރާއްޖެ ހޯދާފައިވަނީ، ފަތުރުވެރިކަމުގެ ސިނާޢަތުގައި ފާހަގަކޮށްލެވޭ ދުބާއި، ސީޝެލްސް، މޮރީޝަސް އަދި ސިންގަޕޫރު ފަދަ ބޮޑެތި ޤައުމުތަކާއި ވާދަކުރުމަށްފަހުއެވެ.\nއެންމެ ރަނގަޅު ސެވަން ސްޓަރ ޑެސްޓިނޭޝަންގެ އެވޯޑް މިއަހަރު ރާއްޖެއަށް ލިބިފައިވާއިރު 2013 ވަނަ އަހަރު އަދި 2014 ވަނަ އަހަރުވެސް ރާއްޖެއަށް ވަނީ މިއެވޯޑް ލިބިފައެވެ.\nސެވެން ސްޓަރސް ލަގްޒަރީ އެންޑް ލައިފްސްޓައިލް އެވޯޑްސްގައި މިއަހަރު ދިވެހިރާއްޖޭގެ އިތުރުން 14 ޤައުމަކުން ބައިވެރިވެފައިވެއެވެ. މިއީ 2012 ވަނަ އަހަރުން ފެށިގެން ދެމުން އަންނަ އެވޯޑެކެވެ.\nދުނިޔޭގެ ފަތުރުވެރިކަމާބެހޭ ދުވަސް މިއަހަރު ކުލަގަދަކޮށް ފާހަގަކުރަނީ!\nރާއްޖޭގެ ފަތުރުވެރިކަމާއި ގުޅޭ ފުރިހަމަ މަޢުލޫމާތު ގިނަ ބަޔަކަށް ނޭނގެ - ޠައްޔިބު


REPORT: Sarukaaru kunfunithakuge misraabakee kobaa?\nސަރުކާރު ކުންފުނިތަކުގެ މިސްރާބަކީ ކޮބާ؟\nމާލޭގެ މަގެއްގެ މަތީގައި ބަހެއް ދުއްވާފައި ދަނީ: ސަރުކާރު ކުންފުނިތަކުން އާއްމު ހިދުމަތް ދިން ނަމަވެސް އަމިއްލައަށް ހިންގާ ކުންފުނިތައް މަދު -- ފޮޓޯ: އަހުމަދު އަޝްހާދު އަބްދުﷲ | އަވަސް\nރާއްޖެއަކީ އާބާދީގެ ގޮތުން ބައި މިލިއަނެއްހާ މީހުން އުޅޭ ގައުމެއް ނަމަވެސް ސަރުކާރު ހިއްސާވާ ކުންފުނިތަކުގެ އަދަދު 30 އަށް ވުރެ އިތުރެވެ. މީގެތެރެއިން ގިނަ ކުންފުނިތަކަކީ އަމިއްލަ ޒާތުގައި ހިންގުމުގެ ގާބިލްކަން ނެތް "ކަރުދާސް" ކުންފުނިތަކެވެ. އަދި ހިންގުމުގައި ގިނަ މައްސަލަތައް ހުރި ކުންފުނިތަކެވެ. ނަތީޖާއަކަށް ވަނީ ސަރުކާރުގެ ގިނަ ކުންފުނިތަކަށް ދައުލަތުގެ ބަޖެޓުން ކޮންމެ އަހަރަކު އެތައް މިލިއަން ރުފިޔާއެއް ހަރަދު ކުރަން ޖެހުމެވެ. ދުނިޔޭގެ އެހެން ގައުމުތަކަށް ބަލާއިރު ބޮޑެތި ސިނާއަތްތަކަށް ސަރުކާރު ކުންފުނިތައް ނުކުމެ ކާމިޔާބު ވިޔަފާރި ކުރި ނަމަވެސް ރާއްޖެއަކީ އޭގެ އަނެއް ކޮޅެވެ.\nއަމިއްލަ ކުންފުނިތައް މި ސިނާއަތްތަކުގައި ކާމިޔާބުވި ނަމަވެސް ސަރުކާރު ކުންފުނިތައް މިފަދަ ސިނާއަތްތަކުގައި ހިދުމަތްކޮށް އަމިއްލަ ފައިމައްޗަށް ތެދުވުން މިހާތަނަށް ވެފައިވަނީ ނުވި ކަމަށެވެ. އަދި އިންޓަނޭޝަނަލް މަނިޓަރީ ފަންޑް (އައިއެމްއެފް) އިން އެންމެ ފަހުން އާއްމުކުރި ދިރާސާ ރިޕޯޓް ދައްކާ ގޮތުގައި ރާއްޖޭގައި ސަރުކާރު ކުންފުނިތައް މިހާރުވެފައިވަނީ ދައުލަތާއި އިގްތިސާދަށް ބޮޑު ބުރައެއް ގެނެސްދޭ ބަޔަކަށެވެ.- ސަރުކާރު ކުންފުނިތަކުގެ މިސްރާބު މިހުރީ ކިހިނެއް ހެއްޔެވެ؟ މި ކުންފުނިތަކުގެ މިސްރާބު ރަނގަޅު ހެއްޔެވެ؟ ރަނގަޅު ކުރާނީ ކިހިނެއް ހެއްޔެވެ؟\n"ސަރުކާރު ކުންފުނިތަކަށް ކުރިމަތިވެފައިވާ މައިގަނޑު މައްސަލައަކީ މިސް މެނޭޖުމަންޓާއި ވޭސްޓް ބޮޑުވުން. އަނެއްހެން ބުނާނަމަ ކޮރަޕްޝަން. މިއީ މިއަދު ހުރި މައްސަލައެއް ނޫން. މިކަން ފެށުނީއްސުރެން ފެށިގެން ވެސް އޮތް. ތަފާތަކީ މިހާރު މި މައްސަލަ އޮތް ހިސާބު،" އިގްތިސޯދީ މާހިރަކު ނޫހުގައި ނަން ނުޖެހުމަށް ޝަރުތުކޮށް ވިދާޅުވި އެވެ.\nކުންފުނިތަކުގެ ދަރަނި މަތިވެ ދައުލަތަށް ބުރައެއް\nސަރުކާރު ހިއްސާވާ 32 ކުންފުންޏެއް ރާއްޖޭގައި އެބައޮތެވެ. މީގެތެރެއިން އަމިއްލަ ފައިމައްޗަށް ތެދުވެ އޭގެ އަމިއްލަ ޒާތުގައި ހިންގަނީ ފަސް ވަރަކަށް ކުންފުންޏެވެ. އަނެއް ކުންފުނިތަކަކީ އާއްމުންނަށް ހިދުމަތް ދޭން ހުރި ކުންފުނިތައް ނަމަވެސް އެއީ އަމިއްލައަށް ހިންގުމުގެ ގާބިލްކަން ނެތް ކުންފުނިތަކެކެވެ. އެހެންވެ ކޮންމެ އަހަރަކު ވެސް ބަޖެޓުން އެތައް މިލިއަން ރުފިޔާއެއް މި ކުންފުނިތަކަށް ދޭން މަޖުބޫރުވެ އެވެ. މި ފައިސާ ނުދީފިނަމަ ހިދުމަތް ހުއްޓި ރައްޔިތުންގެ ޝަކުވާ ބޮޑުވެ އެވެ.\nއައިއެމްއެފުން އެންމެ ފަހުން ނެރުނު ރިޕޯޓުގައިވާ ގޮތުން މިދިޔަ އަހަރުގެ ނިޔަލަށް މި ކުންފުނިތަކުގެ މުދަލާއި ފައިސާގެ އަގު ހުރީ 113 ބިލިއަން ރުފިޔާގަ އެވެ. އަދި ދަރަނި ހުރީ 67 ބިލިއަން ރުފިޔާގަ އެވެ. މި ދަރަނީގެ ނިސްބަތް ޖީޑީޕީގެ ނިސްބަތުން 84 ޕަސެންޓަށް އަރަ އެވެ. މި ކުންފުނިތަކުން ނަގާ ދަރަނީގެ ތެރެއިން 21 ޕަސެންޓު ދަރަންޏަކީ ދައުލަތުން ގެރެންޓީ ދީފައިވާ ދަރަންޏެވެ. އަދި 12 ޕަސެންޓަކީ ސަރުކާރުން ދީފައިވާ ލޯނު ނުވަތަ މަރުކަޒީ ބޭންކުން ނަގާފައިވާ ކޮންމެ ވެސް ލޯނެކެވެ.\nމާލޭގެ އެންމެ ބޮޑު ހުސްބިން ކަމަށްވާ މާލެ އިންޑަސްޓްރިއަލް ވިލެޖު ސާފު ކުރަނީ -- ފޮޓޯ: އަވަސް\nސަރުކާރު ހިއްސާވާ ކުންފުނިތަކުގެ ތެރެއިން ނުވަ ކުންފުންޏެއް އައިއެމްއެފުން ވަނީ "ލިކުއިޑިޓީ ރިސްކް"ގެ އެސެސްމަންޓެއް ވެސް ހަދާފަ އެވެ. މި ރިޕޯޓް ދައްކާ ގޮތުން ގިނަ ކުންފުނިތަކުގެ ލިކުޑިޓީ ރިސްކް ބޮޑެވެ. މާނައަކީ ދަރަނީގެ މައްސަލައާ ހެދި މި ކުންފުނިތަކަށް ވަނީ މައްސަލަތަކާ ކުރިމަތިވެފަ އެވެ. އެހެންވެ މިކަން ހައްލުކުރަން ސަރުކާރުން ދަނީ "އިންޓަވިން" ކުރަމުންނެވެ. ބަޖެޓުން ފައިސާ އަޅަމުންނެވެ.\nސަރުކާރު ކުންފުނިތަކަށް ބޮޑެތި މައްސަލަ ތަކެއް ކުރިމަތިވުމުގެ މައިގަނޑު ސަބަބެއްގެ ގޮތުގައި އިގްތިސޯދީ މާހިރުން ގަބޫލު ކުރަނީ ކުންފުނިތައް ވިޔަފާރީގެ މޮޑެލްގައި ހިންގުމުގެ ބަދަލުގައި "ސިޔާސީ ހަތިޔާރަކަށް" ބޭނުން ކުރުމެވެ.\nކުންފުނިތަކަކީ ސިޔާސީ ހަތިޔާރެއް\nހާއްސަކޮށް ކޮންމެ ފަހަރަކު ވެރިކަން ބަދަލުވުމާއި ކެމްޕޭން ތަކަށް ސަރުކާރުގެ ކުންފުނިތައް މެދުވެރިކޮށް ކުރާ އިންތި އާއީ ވޭސްޓު ބޮޑުވުމެވެ. ކުންފުނީގެ މާލީ ހާލަތަށް ބެލުމެއް ނެތި ބޭކާރު މުވައްޒަފުން ނެގުން ފަދަ ނާޖާއިޒު މަންފާތަކާއި އިސްރާފު ބޮޑުވުމެވެ. އަގު ބޮޑުކޮށް ޕްރޮޖެކްޓްތައް އަނބުރާލުން ފަދަ ކޮރަޕްޝަންގެ ބޮޑެތި އަމަލުތަކެވެ.\n"ބައެއް ކުންފުނިތަކުގައި އެބަހުރި އޮފީހުގެ ގޮނޑިއަކަށް ދެ މީހުން ނަގާފައި. އެޗްއާރުގައި އެބަތިބި ދެ އެޗްއާރު އެސިސްޓެންޓުން. އެޑްމިންގައި އެއް މަގާމުގައި ތިން މީހުން. މިހެން ހެދީމަ ކުންފުނިތަކުގެ ހިންގުމަށް ބުރޫއަރާ. ކުންފުންޏަށް ލިބޭ އެއްޗަކަށް ވުރެ ހަރަދު ބޮޑުވޭ. ނަތީޖާއަކީ ދަރަނި މަތިވެ ސަރުކާރަށް ފައިސާ ދޭން މަޖުބޫރުވުން،" އެންމެ ގިނައިން އާމްދަނީ ލިބޭ ސަރުކާރުގެ ކުންފުންޏެއްގެ އިސް މަގާމެއް ފުރުއްވަމުން ގެންދަވާ ވެރިއަކު ވިދާޅުވި އެވެ.- އޭނަ ނުބުންޏަސް މިވާހަކަ އަކީ އެންމެން ދަންނަ ވާހަކަ އެކެވެ.\nފިނޭންސް މިނިސްޓަރު އިބްރާހިމް އަމީރު މަޖިލީހުގައި ވާހަކަ ދައްކަވަނީ: ސަރުކާރު ކުންފުނިތައް ހަރުދަނާ ކުރަން މަސައްކަތް ކުރައްވާ -- ފޮޓޯ: މަޖިލިސް\nއަނެއް މައްސަލަ އަކީ ކުންފުނިތަކުގެ ޑިރެކްޓަރުންގެ ބޯޑުތަކުގެ ނާގާބިލުކަމެވެ. އެމްއެމްއޭ އާއި ސީއެމްޑީއޭ އިން ބުނާ "ފިޓް" މީހުން ނަގަން އަންގާފައި އޮތް ނަމަވެސް މިހާރު އޮތް ގޮތުން ކުންފުނީގެ އެންމެ އިސް މަގާމުތަކަށް ގާބިލްކަން ނެތް ނަމަވެސް ޕާޓީން ބޭނުންވާ މީހަކު އައުމުގެ ފުރުސަތު އެބައޮތެވެ. ވެރިކަން ބަދަލުވެ ޕާޓީތަކަށް "ކޭކުފޮތި ބަހާއިރު" ބޭނުންވާ މީހަކު ބޯޑަށް ލާންވީ އެވެ. މިހެންވުމުން ބޯޑުތަކަށް އަންނަ ގިނަ މީހުންގެ ވިސްނުން ހުންނަނީ ހަމައެކަނި ކުންފުންޏަށް ލިބޭ ޕްރޮޖެކްޓުން "ޖީބަށް ވަންނަ ބަޔަކީ" ކޮބައިތޯ ބެލުމަށެވެ.\nތެޔޮވަޅެއް ދިނަސް އަމިއްލައަށް ނުހިންގޭ\nދެން އޮތީ ފައިދާ ނުލިބޭ ވާހަކަ އެކެވެ. ސަރުކާރު ކުންފުނިތައް ވެފައިވަނީ "ތެޔޮވަޅެއް" ދިނަސް ތެޔޮ ނަގަން ނޭނގޭ ފަދަ ބަޔަކަށެވެ. މީގެ މިސާލަކީ ޓޫރިޒަމް ހިންގަން ސަރުކާރު ކުންފުނިތަކުން މިހާތަނަށް ކުރި ހުރިހާ މަސައްކަތެއް ކާމިޔާބު ނުވެ ބޮޑުތަނުން ފެއިލްވުމެވެ. ރައްޔިތުން ބޮޑު އުއްމީދެއް ކޮށްގެން އެމްޓީޑީސީގެ ހިއްސާ ގަތް ނަމަވެސް މި ކުންފުނި ވެސް ޓޫރިޒަމް ސިނާއަތުގައިވީ ބޮޑު ފެއިލް އަކަށެވެ. އަދި އެސްޓީއޯ ފަދަ ބޮޑެތި ކުންފުނިތަކުން އެންމެ ބޮޑު ސިނާއަތް ކަމަށްވާ ޓޫރިޒަމަށް ނުކުންނަން ކުރި މަސައްކަތް މިހާތަނަށް ވަނީ ފެއިލްވެފަ އެވެ. އެ ކުންފުނިން ޓޫރިޒަމަށް ނުކުންނަން ފެށި ދަތުރު ބަޔަކު ނުދެއްކިޔަސް "ހިލަގަނޑެއްގެ" ގޮތުގައި ހުޅުމާލޭގައި ފެންނަން އެހުރީ އެވެ.\nކުންފުނިތަކަށް ދައުލަތުން ބޮޑު ހަރަދެއް ކުރަން ޖެހިފައިވާއިރު، މިހާރުގެ ވިސްނުމަކީ ބައެއް ކުންފުނިތައް ޕްރައިވެޓްއިޒް ކުރުމެވެ. މިއީ ރަނގަޅު ވިސްނުމެއް ހެއްޔެވެ؟ މީގެ ސަބަބުން ކުންފުނިތައް ހަރުދަނާވެދާނެ ހެއްޔެވެ؟ ފައިދާ ލިބޭ އަމިއްލަ ފައިމައްޗަށް ތެދުވާނެ ބަޔަކަކަށް ވެދާނެ ހެއްޔެވެ؟\nޕްރައިވެޓައިޒް ކުރުން؛ މިވެސް ވިސްނުމެއް\nޕްރައިވެޓައިޒް ކުރާނެ މޮޑެލްއެއް ނުނިންމި ނަމަވެސް ސަރުކާރުން ދަނީ އެކަމަށް މަސައްކަތް ކުރަމުންނެވެ. ކުންފުނިތަކުގެ ހިއްސާ ވިއްކައިގެން މި އަހަރު 460 މިލިއަނެއްހާ ރުފިޔާ ހޯދަން ބަޖެޓުކޮށްފައިވެ އެވެ. ހިއްސާ ވިއްކުމާ ދިމާލަށް ދާއިރު ބައެއް ކުންފުނިތަކަކީ ދައުލަތުގެ ބާރުނެތް ގޮތަށް ބޭރަށް ހިއްސާ ދޫކޮށްލާ ކުންފުނިތަކަކަށް ހަދައިފިނަމަ އެއީ ގައުމީ ސަލާމަތަށް ނުރައްކާވެދާނެ ފަދަ ކުންފުނިތަކެކެވެ. އަދި އެންމެ ބޭނުންވާ ވަގުތު ދިވެހިންނަށް އަތް ނުލެވޭނެ ބަޔަކަށްވެދާނެ އެވެ.\nއަނެއްކޮޅުން ބަލާއިރު ޕްރައިވެޓްއިޒް ކޮށްފިނަމަ ކުންފުނިތަކަށް ލިބޭނެ މަންފާތަކެއް ވެސް އެބައޮތެވެ. މިސާލަކީ ހިއްސާގެ ބާޒާރުގައި ލިސްޓުކޮށްފައިވާ ސަރުކާރު ހިއްސާވާ ކުންފުނިތަކެވެ.\nމި ކުންފުނިތައް ސަރުކާރުގެ އެހެން ކުންފުނިތަކަށް ވުރެ ހިންގުން ރަނގަޅެވެ. ޓްރާންސްޕޭރެންސީ ފެނުން ބޮޑެވެ. އެހެންވެ ޕްރައިވެޓައިޒް ކުރުމުގެ ވިސްނުމުގެ ތެރެއިން ހިއްސާގެ ބާޒާރު ބޮޑުކޮށް އާއްމުންގެ ހިއްސާ މި ކުންފުނިތަކަށް ގެނައުން މިއީ ވެސް ކުރެވިދާނެ ކަމެކެވެ. ނަމަވެސް ސުވާލަކީ ރާއްޖޭގެ ހިއްސާގެ ބާޒާރަށް ނުކުންނަން އައިޕީއޯ އަކަށް ގޮސްގެން ސަރުކާރު ބޭނުންވާ ނަފާ ހޯދިދާނެ ހެއްޔެވެ؟ މިކަން ކުރަން މިއީ އެންމެ ރަނގަޅު ވަގުތު ހެއްޔެވެ؟ މިއީ ކުއްލިއަކަށް ކުރާ ޒާތުގެ ކަމެއް ހެއްޔެވެ؟ މިކަމަށް ރައްޔިތުން ތައްޔާރު ހެއްޔެވެ؟\nސަރުކާރުން ބޭނުން ވަނީ ހަމައެކަނި ބަޖެޓަށް ފައިސާ ހޯދަންނަމަ ޕްރައިވެޓްއިޒް ކުރުމަކީ ބޭކާރު ކަމަށްވާނެ އެވެ. ޕްރައިވެޓައިޒް ކޮށްގެން ލިބޭ ފައިސާ ރިކަރަންޓް ހޭދައަށް ހަރަދުކޮށް ހުސްކޮށްލުމަކީ ހަމައެކަނި ވިސްނުން ކަމަށް ވެއްޖެނަމަ މި މޮޑެލް މުޅިން ގޯހެވެ.\nކޮންމެ މޮޑެލްއެއް ގެނެސްގެން ނަމަވެސް ސަރުކާރު ކުންފުނިތަކުގެ ހިންގުން ރަނގަޅުވާނެ ގޮތެއް ހަދަން އެބަޖެހެ އެވެ. އަބަދު ކުންފުނިތައް ހިންގަން ބަޖެޓުން ފައިސާ "އުކާގޮތަށް" މޮޑެލް އޮންނަ ނަމަ ދުވަހަކު ވެސް ކުންފުނިތައް ޒިންމާދާރެއް ނުވާނެ އެވެ. ދައުލަތުގެ ބަޖެޓު ދެކޮޅެއް ނުޖެހޭނެ އެވެ. ކުންފުނިތައް އަބަދު ވެސް ފެންނާނީ ކަން ފަސޭހަ "މޮޑެލް" ގައި ހިންގާ ތަނެވެ.\nއިގްތިސޯދު ޕީސީބީ އެސްއޯއީ ކޮމެޓީ + ފިނޭންސް މިނިސްޓްރީ އައިއެމްއެފް


Funadhoo Council Cup Ge Kulhun Fashaifi - Vaguthu\nށ.ފުނަދޫ ކައުންސިލް ކަޕުގެ ފުރަތަމަ މެޗުގެ ތެރެއިން\nށ.ފުނަދޫގައި ހުންނަ އޮފީސްތަކަށް ހުޅުވާލައިގެން ބާއްވާ މިއަހަރުގެ ކައުންސިލް ކަޕްގެ ކުޅުން ފަށައިފިއެވެ.\nމި މުބާރާތުގައި ފުނަދޫގެ5އޮފީހަކުން ޖުމްލަ 11 ޓީމް ވާދަކުރާއިރު، އެހެން އަހަރުތަކާއި ހިލާފަށް މިއަހަރުގެ މުބާރާތުގައި ފިރިހެން ޑިވިޒަންގެ އިތުރުން އަންހެން ޑިވިޒަން ވެސް ކުޅުމަށް ވަނީ ހަމަޖެހިފައެވެ. އެގޮތުން ފިރިހެންބައި ގައި ހަ ޓީމް އަދި އަންހެންބައިގައި ފަސް ޓީމް ވާދަކުރެއެވެ.\nފުނަދޫ އިޖްތިމާއީ މަރުކަޒުގެ ފުޓްސަލް ދަނޑުގައި ކުޅުނު މުބާރާތުގެ ފުރަތަމަ މެޗުގައި ބައްދަލުކުރީ ފުލުހުންގެ ދެ ޓީމެވެ. އެއީ ޕޮލިސް ޓީމާއި، ޔުނައިޓެޑް ޕޮލިސް އެފްސީއެވެ. މި މެޗް ޕޮލިސް ޓީމު ކާމިޔާބުކުރީ 12-2 ގެ ނަތީޖާއަކުނ ނެވެ. މި މެޗްގައި ޕޮލިސް ޓީމުން ގިނަ އިރު ބޯޅަ ގެންގުޅުނު ނަމަވެސް، ޔުނައިޓެޑް ޕޮލިސް ޓީމުގެ ފަރާތުންވެސް ވަނީ ހިތްގައިމު ކުޅުމެއް ފެނިފައެވެ. ނަމަވެސް، ޕޮލިސް ޓީމުގައި ތިބި ކުޅުންތެރިންގެ ހުނަރާއި، ތަޖުރިބާ ބޭނުންކޮށް، އެ ޓީމުން ވަނީ ތަފާތު ކުޅުމެއް ދައްކާފައެވެ.\nދެވަަނަ މެޗަކީ އަންހެން ޑިވިޜަންގެ މެޗެކެވެ. މި މެޗުގައި ބައްދަލުކުރީ ޕޮލިސް ލޭޑީސް އާއި ފުނަފަތި (އެސް.އާރް.ސީ) އެވެ. ވާދަވެރި ކުޅުމެއް ފެނިގެން ދިޔަ މި މެޗް 7-2 އިން ކާމިޔާބުކުރީ ޕޮލިސް ލޭޑީސްގެ ޓީމެވެ.\nމުބާރާތުގެ އަންހެން ޑީވިޝަނުގައި ކުޅުނު މެޗެއްގެ ތެރެއިން\nލީގު އުސޫލަށް ކުޅޭ މި މުބާރާތުގައި މާދަމާއަށް ވެސް މެޗުތަކެއް ވަނީ ތާވަލު ކުރެވިފައެވެ. މިގޮތުން، ފިރިހެން ޑިވިޜަނުގައި ހޮސްޕިޓަލާއި ދުވެލި (އެސް.އާރް.ސީ) ބައްދަލު ކުރުމަށް ވަނީ ހަމަޖެހިފައެވެ. އަދި އަންހެން ޑިވިޜަނުގައި ބައްދަލުކުރަން ހަމަޖެހިފައި ވަނީ އެއާޕޯޓާއި ހޮސްޕިޓަލެވެ.


Snapchat in million dollar hoadhumuge furusthahu | Mihaaru\nސްނެޕްޗެޓުން ކޮންމެ ދުވަހަކު މިލިއަން ޑޮލަރު ހޯދުމުގެ ފުރުސަތު\n26 ނޮވެމްބަރ 2020 - 08:06\nއާދަޔާހިލާފު މޮޅު ކުރު ވީޑިއޯކޮޅު ތައްޔާރުކުރެވޭ ގޮތަށް ސްނެޕްޗެޓުން "ސްޕޮޓްލައިޓް" ގެ ނަމުގައި އާ ފީޗާއެއް ތައާރަފުކޮށް އޭގެ އެހީގައި ކޮންމެ ދުވަހަކު މިލިއަން ޑޮލަރު ހޯދުމުގެ ފުރުސަތު ހުޅުވާލައިފި އެވެ.\n"ސްޕޮޓްލައިޓް" މި ވަގުތު ތައާރަފުކޮށްފައި ވަނީ އެމެރިކާ އާއި އާއި ކެނެޑާ އާއި އޮސްޓްރޭލިއާ އާއި ނިއު ޒީލެންޑާއި އިނގިރޭސިވިލާތާއި އަޔަލެންޑާއި ނޯވޭ އާއި ސްވިޑްން އާއި ޑެންމާކާއި ޖަރުމަނާއި ފްރާސަށެވެ. އެކަމަކު ވަރަށް އަވަހަށް އިތުރު ސަރަހައްދުތަކަށް ވެސް އެ ފީޗާ ތައާރަފުކުރާނެ އެވެ.\n"ސްޕޮޓްލައިޓް" ގެ މައިގަނޑު ބޭނުމަކީ ގިނަ ބަޔަކު ޝައުގުވެރިވާ ޒާތުގެ ތަފާތު އަދި މޮޅެތި ވީޑިއޯތައް ކްރިއޭޓަރުން ލައްވައި ހަދައި، އެ ޕްލެޓްފޯމްގެ ކޮންޓެންޓް ވަރުގަދަކުރުމެވެ. އެގޮތުން ތައްޔާރުކުރާ ވީޑިއޯތައް ސީދާ "ސްޕޮޓްލައިޓް" އަށް ނުވަތަ ސްނެޕްޗެޓްގެ "އަވާ ސްޓޯރީ" އަށް ޕޯސްޓްކުރެވޭނެ އެވެ. އަދި އެ ވީޑިއޯތައް ވާން ޖެހޭނީ 13 އަހަރުން މަތީގެ މީހުންނަށް ހާއްސަ އުފެއްދުންތަކަށެވެ. ވީޑިއޯ ތައްޔާރުކުރަން ޖެހޭނީ 60 ސިކުންތު ނުވަތަ އެއް މިނިޓަށް ވުރެ ދިގު ނުވާ ގޮތަށް ވާޓިކަލްކޮށެވެ.\nއަލަށް ހުޅުވާލި ފުރުސަތާ އެކު ކޮންމެ ދުވަހަކު ވެސް އެންމެ މޮޅު ވީޑިއޯއެއް އުފައްދާ ކްރިއޭޓަރަކަށް 1،000،000 ޑޮލަރު ހޯދުމުގެ ފުރުސަތު އޮންނާނެ އެވެ. އެކަމަކު އެއީ 16 އަހަރުން މަތީގެ މީހަކަށް ވާންޖެހޭނެ އެވެ. ސްނެޕްޗެޓުން ބުނި ގޮތުގައި މި ފުރުސަތު "ސްޕޮޓްލައިޓް" މިހާރު ލިބޭ ހުރިހާ ސަރަހައްދުތަކުގެ މީހުންނަށް ހިފޭނެ އެވެ.\nމޮޅު ވީޑިއޯކޮޅުތައް ތައްޔާރުކޮށްގެން ކޮންމެ ދުވަހަކު މިލިއަން ޑޮލަރު ހޯދޭ ފުރުސަތު މި އަހަރު ނިމެންދެން ސްނެޕްޗެޓުން ކުރިއަށް ގެންދާނެ އެވެ. ކޮންމެ ދުވަހަކު ވެސް އިނާމު ލިބޭ ވީޑިއޯ ހޮވާނީ އެކަމަށް ހާއްސަ ގައިޑްލައިންތަކަށް ބަލައި، އެ ވީޑިއޯއަކަށް ލިބޭ މަގުބޫލު ކަމަށް ވެސް ބަލައިފަ އެވެ. އެގޮތުން ވީޑިއޯތައް ވަޒަންކުރުމުގައި ސްނެޕްޗެޓްގެ އެލޮގްރިދަމް ބޭނުންކުރާނެ އެވެ. ސްނެޕްޗެޓުން ބުނި ގޮތުގައި "ސްޕޮޓްލައިޓް" އާ އެކު އެ ޕްލެޓްފޯމަށް ކޮންމެ ދުވަހަކު އަންނަ ވީޑިއޯތަކުގެ އަދަދު ހަތަރު މިލިއަނަށް އަރާނެ ކަމަށް އުންމީދުކުރެވެ އެވެ.\nޗައިނާގެ ބައިޓްޑާންސުން ހިންގާ ޓިކްޓޮކުން ވެސް ވަނީ އުފެއްދުންތެރި މޮޅެތި ކޮންޓެންޓް ތައްޔާރުކުރާ މީހުންނަށް ފައިސާގެ އިނާމު ދޭން ނިންމައިފަ އެވެ.\n1 ކޮމެންޓް, 23 ރިއެކްޝަންސް\nމެޕިންގ އަށް މޮޅު ގޮތެއް... ގިނަ ޑޭޓާ ތަކެއް ނޭނގި ހޯދޭނެ ގޮތެއް...


Dhaalu Meedhoogai Eid Hulhu Mi Faharu Jehee Moodhugai! - Vaguthu\nމީދޫގައި މިރޭ ކުރިއަށްދިޔަ އީދު ހުޅު ޖެހުމުގެ ހަރަކާތުގެ ތެރެއިން - ފޮޓޯ މީސް މީޑިއާ\nރާއްޖޭގެ އެކިކަންކޮޅުތަކުގައި އަޟްހާ އީދުގެ ހަރަކާތްތައް ފެށިއްޖެއެވެ. ރާއްޖޭގެ ގިނަ ރަށްރަށުގައި އީދުގެ ހަރަކާތްތައް ފަށާފައި ވަނީ އީދު ހުޅު ޖަހައިގެންނެވެ. މިއީ އާއްމުކޮށް ކޮންމެ އީދެއްގައި ބައެއް ރަށްރަށުގައި ގަވާއިދުން ކުރަމުން އަންނަ ކަމެކެވެ. އެހެން ނަަމަވެސް އެކި ފަހަރު މިކަންތައް ކުރުމުގައި ޒުވާނުން ހިޔާލުތަކަށް ބަދަލުތައް ގެނެއެެވެ.\nއެގޮތުން ދ. މީދޫގައި މިފަހަރު އީދު ހުޅު ޖަހާފައި ވަނީ ވަރަށް ތަފާތުކޮށް ކަމަށް އެރަށުން ވާހަކަ ދެއްކި މީހަކު ވަނީ ބުނެފައެވެ. އޭނާ ބުނީ، މީގެ ކުރިން އެރަށުގައި އީދު ހުޅުޖަހަނީ ފަން ބޭނުންކޮށްގެން އެއްގަމުގައި ކަމަށެވެ. އެހެން ނަމަވެސް މިފަހަރު އީދު ހުޅު ޖަހާފައި ވަނީ މޫދުގައެވެ.\nބޮޑު އަކުރުން "އީދު މުބާރިކް 1440" ޖެހުމަށްފަހު ދަގަނޑު ބޭނުންކޮށްގެން މޫދުގައި ވަނީ ހަރުކޮށްފައެވެ. މިފަަހަރު އީދު ހުޅު ހަދާފައި ވަނީ އަކުރުތައް ދަގަނޑުުން ހެދުމަށްފަހު އޭގައި ފޮތި އޮޅައިގެންނެވެ. ދެން ބޭނުންކޮށްފައި ވަނީ ކަރާސީން ތެލެވެ.\nމީދޫގައި އީދު ހުޅު ޖަހަން ތައްޔާރު ކޮށްފައި - ފޮޓޯ މީސް މީޑިއާ\nމިކަމުގައި ހަރަކާތްތެރިވެފައި ވަނީ އެރަށު މަމެން ޓީމެވެ. އެ ޓީމްގެ ފަރާތުން ވާހަކަދެއްކި މީހަކު ބުނީ، މިފަަހަރު އީދު ހުޅު ޖެހުމަށްޓަކައި ތައްޔާރު ކުރުމުގެ މަސައްކަތް ފަށައިގަތީ މީގެ ހަފްތާއެއްހާ ދުވަސް ކުރިން ކަމަށެވެ. އެގޮތުން މާލެއިން އަކުރުތައް ހެދުމަށްފަހު، އެހެނިހެން މަސައްކަތްކޮށްފައި ވަނީ ރޭގައެވެ.\nއޭނާ ބުނިގޮތުގައި، މިގޮތަށް މިފަހަރު އީދު ހުޅު ޖަހާފައި ވަނީ ކޮފީ މޭޒެއްގައި ދެކެވުނު ވާހަކައެއްގެ ތެރެއިން ކަމަށެވެ.\nމިރޭ 9:00 ޖެހިހާއިރު އީދު ހުޅު ޖެހި މަންޒަރު ބަލަން ރަށުގެ ގިނަ ބަޔަކު އެއްވިއެވެ. އަދި އެތަނުގެ ފޮޓޯތައްވެސް ނެގިއެވެ.\nއީދާއި ގުޅުވައިގެން މާދަމާވެސް އެރަށުގައި ހަރަކާތްތައް ކުރިއަށް ދެއެވެ. އެގޮތުން މާދަމާ ހެނދުނު އީދު ނަމާދަށްފަހު ރަށުގެ އެންމެންނަށް ބާއްވާ އީދު ސައި އޮންނާނެއެވެ. އަދި އޭގެ ފަހުން ފެންކުޅީގެ ހަރަކާތްތައް އޮންނާނެއެވެ. އަދި މާދަމާ ރޭ މަޝްހޫރު ފިލްމީ ތަރިންގެ ނެށުމުގެ ހަރަކާތްތައް އެރަށުގައި އޮންނާނެއެވެ. އަދި އޭގެ އަނެއް ރޭ މާލި ހަރަކާތްތައް އޮންނައިރު، އޭގެ އަނެއްރޭ އަޮންނާނީ ބިދަބިން ބޮޑުބެރު ގްރޫޕްގެ ހަރަކާތްތަކެވެ.\nމީދޫއަކީ އީދާއި ގުޅުވައިގެން އަބަދުވެސް ހަރަކާތްތައް ބާއްވަމުން އަންނަ ރަށެކެވެ.\nއޮގަސްޓް 11, 2019 00:56\nއީދު މުބާރަކް ވެސް މިޖެހެނީ އިގިރޭސިން\nއޮގަސްޓް 11, 2019 03:40\nހުޅު ޖެހުމަކީ އިސްލާމްދީނާ ގުޅުން ހުރި ސަގާފަތެއް ނޫން. މިކަން ނުކޮށް ހުއްޓާލުމަށް ގޮވާލަން.\nމީ ކާފަރުންނާ އެއްވައްތަރުވާން ކުރާ ކަމެއް ނޫނެއްނު. އެހެންވީމަ އޯކޭވާނެ\nއޮގަސްޓް 11, 2019 07:48\nމީ އައްޑޫގައި އާންމުކޮށް ކުރާ ކަމެއް. އީދުގައިވެސް އާއަހަރުވެސް.\nއޮގަސްޓް 11, 2019 09:29\nއޮގަސްޓް 11, 2019 10:21\nތީ ބޯޑެތި މޮޔައިން އުޅޭރަށަެއް ތޯއްޗެ\nއޮގަސްޓް 11, 2019 13:16\nއިސްލާމް ދީނާ ގުޅުން ހުރީކޮން ކަމެއް ކުރީމަތޮ! އަރަބިން ހަދާހެން ކަންފަތް މަތީގަ ކަޑެއެއް ހޫރަމުން ނަށައްވީތޯ! ކަޑިން ރަމުޒުކޮއް ދެނީ ހަނގުރާމަ! މިޒަމާނުގަނަމަ އަލިފާނުންވެސް ރަމުޒު ކޮއްދެނީ ހަގުރާމަ! މިޒަމާނުގެ ހަނުރާމަ ކުރަނީ ބޮން އަޅާ އަންދައިގެން އެޒަމާނުގަ ކަޑިން ބިމައް ލޭއޮހުރުވައިގެން ވީމަ ކޮބައި މައްސަލަޔަކީ


ދިހައެއް ( ސޯޅަވަނަ ބައި ) – Esfiya – Dhivehi Vaahaka Site\nދިހައެއް ( ސޯޅަވަނަ ބައި )\n- by Ushe - 0- August 17, 2017\n“ހެޕި ބާތުޑޭ.. ހެޕި ބާތުޑޭ ޓޫ ޔޫ ރިޒުވީ..” ޕާޓީގައި ތިބި އެންމެން އެކުގައި އަތް ޖަހަމުން އެ ލަވަ ކިޔަން ފެށިއެވެ. މުޅި ގޭ ތެރެއަށް ރިޒުވީން ރަނގަޅަށް ބަލައިލިއެވެ. އެ އެންމެން ވެސް ތިބީ ގުރާފެހިކުލައާއި ގަދަފެހިކުލައިން ހެދުން ލައިގެންނެވެ. ފެހިކުލައިގެ ފުއްޕާ ހަންތަކެއް ގޭގެ އެ ތަން މި ތަނުގައި ހަރުކޮށްފައި ހުއްޓެވެ. އެ މީހުންގެ ފުރަގަހުގައި ހުރި ފާރުގައި ގަދަ ފެހި ކުލައިގެ އިނގިރޭސި އަކުރުތަކަކުން ‘ހެޕި އެއިޓީން ރިޒުވީ’ ލިޔެފައިވީއިރު އެ ލިޔުން ވަށައިގެން ފެހި ކުލައިގެ ވިދާ ތަރިތަކެއް ތަތްކޮށްފައި ހުއްޓެވެ. އެ ތަނުގައި އެ މީހުންގެ ކުރިމަތީގައި ވަށް ތިރި މޭޒެއް ބަހައްޓާފައި ހުއްޓެވެ. ރިޒުވީން އެ މޭޒާ ގާތްވެލިއެވެ. އެ މޭޒުމަތީގައި ކުލަ އުށްބައްތިތަކަކުން ޖަރީކޮށްފައިވާ ކޭކެއް އޮތެވެ. ‘ވެނިލާ ފުރޮސްޓް’ ގެ މަތީގައި ގަދަފެހިކުލައިގެ އައިސިން ބޭނުންކޮށްގެން ‘ހެޕި ބާތުޑޭ . ރިޒުވީ އިސް އެއިޓީން’ މިހެން ފަވާލައިފައިވަނީ ރީތި ފޮންޓަކުންނެވެ. ކޭކު އިތުރަށް ރީތިކުރުމުގެ ގޮތުން ކޭކުގެ މަތީގައި ސުޓޯބެރީއާއި މޭބިސްކަދުރު ޖަހާފައި ހުއްޓެވެ. ޝަޙާ، ރިޒުވީނަށް ކުޑަ ވަޅިއެއް ދިއްކޮށްލުމުން ރިޒުވީން އެ ވަޅީގައި ހިފިއެވެ. އެއަށް ފަހު ވަޅިން ކޭކު ފަޅަން ފެށިއެވެ. “ފުރަތަމަ ކޭކު ފޮތި ލަވާނީ އަހަރެމެންގެ ކުޑަކުޑަ ނައުއްކޮއަށް..” މިހެން ބުނެފައި ރިޒުވީން ކޭކު ފޮއްޗެއް ނެގުމަށް ފަހު އެ ކޭކު ފޮތި ނައުޝާދަށް ލެވިއެވެ. ނައުޝާދު ކޭކު ފޮތިން ބައެއް ކައިލިއެވެ. ދެން ލެވީ ޝަޙާއަށެވެ. ޝަޙާއަށް ލެވުމަށް ފަހު ނަބީޙަށް ލެވިއެވެ. އެއަށް ފަހުގައި ޕާޓީގައި ދެން ތިބި އެންމެންނަށް ވެސް ކޭކު ފޮތި ލެވިއެވެ. “ވަރަށް ބޮޑަށް ޝުކުރިއްޔާ އެންމެންނަށް ވެސް..” ރިޒުވީން ބުންޏެވެ. “އަހަރެން ވަރަށް ބޮޑަށް ބަނޑުހައި.. ނައުއްކޮ ބަނޑުހައިތަ.؟” ވަޅި ނެގުމަށް ފަހު އެންމެންނަށް ބައެއް ލިބޭހެން ނަބީޙު ކޭކު ފަޅިކުރަން ފެށިއެވެ. އެއަށް ފަހު ތަށްޓަކަށް ލުމަށް ފަހު ކޮންމެ މީހަކަށް ކޭކު ފޮއްޗެއް ދިނެވެ.\n“ހައު ވޯސް ދަ ސައިޕްރައިސް..؟” ޝަޙާ އެހިއެވެ. “ސައިޕްރައިސް ރަނގަޅު..” ރިޒުވީން، އޭނާ ހިފައިގެން ހުރި ކޯކު ތަށިން އެތި ފޮދެއް ބޯލުމަށް ފަހުގައި ބުންޏެވެ. ދެ ކުދިން ތިބީ އެ ގޭ ބެލްކަނީގައެވެ. އެހެން މީހުން ވީ ގޭތެރޭގައެވެ. “މި ވަރުން ހުރިހާ ކަމެއް ކުރީމަ ވެސް ޖަވާބަކަށް މި ލިބުނީ ހަމައެކަނި ސައިޕްރައިސް ރަނގަޅު..” ތުންފަތުން ވައްތަރުޖައްސާލަމުން ޝަޙާ ބުންޏެވެ. ޝަޙާ ތުންފަތުން ޖެއްސި ވައްތަރުތައް ފެނުމުން ރިޒުވީން ހޭން ފެށިއެވެ. “އަދި އެ ފެށީ ހޭށޭ..” ރިޒުވީންގެ އަތުގައި ޝަޙާ ވިކައިލިއެވެ. “އައްދޯއް.. ހުރެ ބަލަ ލަގާއެއް ދޭނަން މި ފަހަރު..” ރިޒުވީން ހިފައިގެން ހުރި ކޯކުތަށި ޝަޙާގެ ގަޔަށް ބަންޑުންކޮށްލުމަށް ފަހު، ދުއްވައިގަތީ ގޭތެރެއަށެވެ. ރިޒުވީންގެ ފަހަތުން ޝަޙާ ވެސް ދުއްވައިގަތެވެ. ޝަޙާގެ އަތުގައި އޮތް ކޭކު ފޮތި ހިފައިގެންނެވެ. ރިޒުވީން ދުވެފައި ގޮސް ފާރު ކައިރީ ހުއްޓުނީއެވެ. ރިޒުވީން ހުއްޓުމުން ޝަޙާ މަޑުމަޑުން ހިނގައިފައި ގޮސް ރިޒުވީނާ ގާތްވެލިއެވެ. ހިނގައިފައި ދިޔައިރު ޝަޙާ ދިޔައީ ދެ އަތް ފުރަގަހަށް ލައިގެންނެވެ. އެހެންވެ، ޝަޙާ ހިފައިގެން ހުރި ކޭކު ފޮތި ރިޒުވީނަކަށް ނުފެނެއެވެ. ރިޒުވީނާ ގާތްވެލުމަށް ފަހު ޝަޙާގެ އެއް އަތް ރިޒުވީންގެ މޭމަތީގައި އެޅިއެވެ. އަނެއް އަތުން ރިޒުވީންގެ މޫނުމަތީގައި ކޭކު ފޮތި ހާކާލީއެވެ. “ލޮލް.. އަހަރެންގެ ލަގާ މާ ނުރައްކާވާނެ..” ޝަޙާ ހެމުން ބުންޏެވެ. “ރެވެންޖު ނެގިއްޖޭނު.. ނައު ޝޯ މީ އަ ވޮޝް ރޫމް.. އައި ނީޑް ޓު ވޮޝް ދިސް..” ރިޒުވީން ބުންޏެވެ. “މިއީ އަހަރެންގެ ކޮޓަރި.. އެ ކޮޓަރީގެ ފާޚާނާއިން މޫނު ދޮވެލައިގެން ތިރިއަށް އާދޭ..” ރިޒުވީނަށް ޝަޙާގެ ކޮޓަރި ދެއްކުމަށް ފަހު ޝަޙާ ދިޔައީ ތިރިއަށެވެ. ރިޒުވީން ތިރިއަށް ފޭބީ މޫނު ދޮވެލައިގެންނެވެ. ‘ސަޕްރައިސް ޕާޓީ’ ނިމުމުން ރިޒުވީނާއި ނަބީޙު، އެ މީހުންގެ ގެއަށް ދިޔައީއެވެ.\n“الله أكبر الله أكبر” ރިޒުވީންގެ ފޯނުން ފަތިސް ނަމާދުގެ ބަންގި ގޮވަން ފެށިއެވެ. އެ އަޑު އިވިފައި ރިޒުވީނަށް ހޭލެވުނެވެ. އެނދު ކައިރީގައި ހުރި މޭޒުމަތީގައި ރިޒުވީންގެ އައިނު އޮތެވެ. އައިނު އެޅުމަށް ފަހު، ރިޒުވީން ތިރިޔަށް ފޭބީ ސިޓިން ރޫމުގައި ހުރި ސޯފާއެއްގައި ނިދާފައި އޮތް ނަބީޙަށް ފަތިސް ނަމާދުކުރަން ގޮވާށެވެ. ނަބީޙު ހޭލުމުން ރިޒުވީން ވަނީ ފާޚާނާއަށެވެ. ފެންވަރާ ރީތިވުމަށް ފަހު ނަމާދުކުރަން ވުޟޫކުރިއެވެ. އެއަށް ފަހުގައި މަތީބުރީގައި ހުރި ކޮޓަރީގައި ރިޒުވީން ފަތިސް ނަމާދުކުރިއެވެ. ފަތިސް ނަމާދުކޮށްގެން ރިޒުވީން ތިރިއަށް ފޭބިއެވެ. “ކޮން އިރަކު ޓީވީއެއް ގަތީ..؟” ނަބީޙު ހޭލިއިރު ސިޓިން ރޫމުގައި ޓީވީއެއް ހުރުމުން އެހިއެވެ. “އެ ގަތް ޓީވީއެއް ނޫނޭ.. އަހަރެމެންގެ އަޝްރަފުގެ މަސައްކަތް ތިޔަކީ.. އޭނާ ހެދި ޓީވީއެއް ތިޔައީ.. އަހަރެން އޭނާއަށް ސޮނީ ޓީވީއެއް ބާޒާރުން ދައްކާލީމާ ހަމަ އެ ޓީވީ ހުރި ގޮތަށް ހަދާލީ..” ރިޒުވީން ބުންޏެވެ. ރިޒުވީން ޑިއުޓީއަށް ދާން ޖެހޭ ގަޑި ޖެހެންދެން ދެ ކުދިން ސިޓިން ރޫމުގައި އެކިއެކި ވާހަކަތައް ދައްކަން ތިބީއެވެ.\nގަޑިން ނުވައެއް ޖެހުމާއެކު ރިޒުވީން ދިޔައީ ‘އެލް ކޮމްޕެނީ’ ގެ އޮފީހަށެވެ. އެ ދުވަހު އޮފީހުގައި ވަރަށް ޚާއްޞަ ބައްދަލުވުމެއް އޮތެވެ. އެއީ ‘އެލް ކޮމްޕެނީ’ ގެ އަމިއްލަ މޯބައިލް ފޯނެއް އުފެއްދުމާ ބެހޭގޮތުން ރިޒުވީން ހުށައަޅާދޭ ‘ޕްރެޒެންޓޭޝަން’ އެއް ދެއްކުމަށް ހަމަޖެހިފައިވާ ބައްދަވުމެކެވެ. “މިއީ އަޅުގަނޑުގެ ޕުލޭން.. ރާއްޖޭގައި އަދި މޯބައިލް ފޯނު އުފެއްދި ކުންފުންޏެއް ނެތް.. މި ޕުލޭން ކާމިޔާބު ވެއްޖެނަމަ އެލް ކޮމްޕެނީ ވާނީ ހަމައެކަނި ރާއްޖެއަކު ނޫން.. ދުނިޔޭގައި ވެސް ޑެމާންޑު ބޮޑު ކޮމްޕެނީއަކަށް.. އަޅުގަނޑުމެން މި ކަން ކޮމްޕެނީން ބޭރުގެ ފަރާތްތަކަށް ހާމަކުރާނީ ޕުލޭން ކާމިޔާބު ވުމުން..” ރިޒުވީން އޭނާގެ ވާހަކަދެއްކުން ނިންމައިލިއެވެ. ރިޒުވީންގެ ހުށައެޅުން ނިމުމުން ބައްދަލުވުމުގައި ތިބި އެންމެން އަތް ޖަހަން ފެށިއެވެ. އެންމެންނަށް ވެސް ރިޒުވީންގެ ހުށައެޅުން ކަމުދިޔައެވެ.\n‘00010’ ކޯޑު ޖެހުމާއެކު ތަޅުންގަނޑުން މުށިގަނޑެއް ކެހިގެން ދިޔައެވެ. ފޮޓޯގަނޑު ފާރުގައި ހަރުކުރުމަށް ފަހު ރިޒުވީން އެ ތަނުގެ ތިރިއަށް ފޭބިއެވެ. އެހެން ފަހަރުތައްހެން މި ފަހަރު ވެސް ރިޒުވީން ތިރިއަށް ފޭބުމުން މުށިގަނޑު ކެހި ލެއްޕުނެވެ. “އަޝްރަފު.. މޯބައިލް ފޯނެއް އުފެއްދުމުގެ މަސައްކަތް މިހާރުއްސުރެން ފަށަންވީ.. އަހަރެން ދެއްކި ޕްރެޒެންޓޭޝަން ފެނުނޭނު.. އެއާ އެއްގޮތަށް..” ރިޒުވީން ބުންޏެވެ. “ލައްބަ ރިޒުވީން..” ގަޑީގެ އެތެރޭގައި އޮތް އަޝްރަފު ބުންޏެވެ.\nފާއިތުވެދިޔަ ދޮޅު އަހަރު ދުވަހުގެ ތެރޭގައި ރިޒުވީން ވަނީ ވަރަށް ބޮޑެތި ކާމީޔާބީތަކެއް ހޯދާފައެވެ. އެ ގޮތުން 2026ވަނަ އަހަރުގެ ބޮޑު ތިލަދުންމަތީގެ އިތުރުން ދިވެހިރާއްޖޭގެ ވެސް ޒުވާން އެންމެ މޮޅު އުފެއްދުންތެރިޔާގެ އެވޯޑުތަކާއި އެހެނިހެން އެވޯޑުތައް ވެސް ވަނީ ހޯދާފައެވެ. ‘އެލް ކޮމްޕެނީ’ ގެ ފުރަތަމަ މޯބައިލް ފޯނު ވެސް ވަނީ ‘އެލް މޯބް ޕްލަސް’ ގެ ނަމުގައި ބާޒާރަށް ނެރެފައެވެ. މޯބައިލް ފޯނުގެ އިތުރުން ހެޑް ސެޓާއި ސުޕީކަރު ފަދަ އުފެއްދުންތައް ވެސް ވަނީ ބާޒާރަށް ނެރެފައެވެ. މި ކާމިޔާބީތަކުގެ ސަބަބުން ‘އެލް ކޮމްޕެނީ’ ގެ އެސިސްޓެންޓް ޕްރޮޑަކްސަން މެނޭޖަރުކަމަށް ރިޒުވީން ވަނީ ޕުރޮމޯޓު ވެސް ވެފައެވެ.\nހޭލެވުމާއެކު ޑރ.ހެންރީ ބަލައިލީ އޭނާގެ ފޯނަށެވެ. ފޯނު ބަލައިލިއިރު އަނޫރާގެ ހަތް ‘މިސް ކޯލް’ ފެނުނެވެ. ދެން އޭނާގެ ކައިރީގައި ނިދާފައި އޮތް ސަމީރާއާ ދިމާލަށް ބަލައިލިއެވެ. “މި ސަމީ ވެސް ހާދަ ލޯތްބޭ..” ސަމީރާގެ ހަށިގަނޑާ ދިމާލަށް ޑރ.ހެންރީ ބަލައިލީ ޝަހުވާނީ ގޮތަކަށެވެ. ހިނދުކޮޅަކު އެހެން ސަމީރާއާ ދިމާލަށް ބަލަން އިނުމަށް ފަހު، ޑރ.ހެންރީ ވަނީ ފާޚާނާއަށެވެ. ފާޚާނާގައި ހަރުކޮށްފައި ހުރި ލޯގަނޑުން މޫނު ބަލައިލިއެވެ. އޭނާ ހުރީ ޢާދިލް ސަރގެ ސިފައިގައެވެ. ދެން ޑރ.ހެންރީ އޭނާގެ މޫނުމަތިން ޢާދިލް ސަރގެ ސިފައިގެ މާސްކު ނެގިއެވެ. އެއަށް ފަހުގައި އޭނާގެ ފޯނުން އަނޫރާއަށް ގުޅިއެވެ. “ހެލޯ އަނޫރާ.. ކިހިނެއްވީއޭ..؟” އަނޫރާ ފޯނު ނެގުމުން ޑރ.ހެންރީ ވާހަކަދައްކަން ފެށިއެވެ. “މި އިނީ ކަލޭ ސަމީރާއާއެކު ގަންނަ ގަނޑު ބަލާށޭނު..” ޑރ.ހެންރީ، ޢާދިލް ސަރއަށް ވުމަށް ފަހު ސަމީރާއާ މާ ބޮޑަށް ގާތްވެގެން އުޅޭތީ އަނޫރާ ހުންނަނީ ހިތްހަމަނުޖެހިފައެވެ. “އަނޫ ލަވް.. ޔޫ ނޯ ހައު މަޗް އައި ލަވް ޔޫ.. އަހަރެމެން ދެ މީހުންނަށްޓަކައޭ މިހެން މި ކަންތައް ކުރަނީ ވެސް.. ސަމީރާއަށް ވެސް އެ ސޮރާ ބެހޭގޮތުން ކަމެއް އެނގިދާނު..” ޑރ.ހެންރީ މިހެން ބުންޏަސް އޭނާ ސަމީރާއާ މާ ގާތްވެގެން އުޅެނީ އޭނާގެ ޝަހުވާނީ އެދުންތަކުގެ ސަބަބުންނެވެ. ސަމީރާގެ ހަށިގަނޑުން އަރާމު ހޯދަން ބޭނުންވެފައި ހުރިލެއް ބޮޑުކަމުންނެވެ. “ހުއް.. އެންމެ ހެވޭ..” އަނޫރާ ޗޮކެއް ކަނޑާލިއެވެ. “އަސްލު ވެސް އޭ ލަވް.. އައި ލަވް އޮންލީ ޔޫ.. މި ސަމީރާ.. އެ އެމީ.. ދޭ އާ ނޯ ވަން..” ޑރ.ހެންރީ ބުންޏެވެ. “އައި ލަވް ޔޫ ޓޫ.. ތިޔަ ސަމީރާއަށް ވުރެ މާ ބޮޑު ސަސްޕެކްޓްއެއް އެބަހުރި..” އަނޫރާ ބުންޏެވެ. “ތިޔަ ދައްކަނީ ކާކުގެ ވާހަކައެއްތަ.؟” ޑރ.ހެންރީ އެހިއެވެ. “ހެންރީއަކަށް ނުފެނޭތަ ޢުޝާމްގެ ދަރި ހޯދާ ކާމިޔާބީތަކެއް..” އަނޫރާ ބުންޏެވެ. “އާނއެކޭ.. ރިޒުވީން.. އޭނާ ކިތަންމެ ތޫނުފިއްޔަސް އެހާ ޅަ އުމުރުގައި.. އަދި އެހާ ކުޑަ ވަގުތުކޮޅެއްގެ ތެރޭގައި ކުރި ހޯދޭނީ އެ ކުޑަ ސޮރު ފަދަ ބާރުގަދަ އެއްޗެއްގެ އެހީ ވެސް ލިބިގެން..” ޑރ.ހެންރީ ބުންޏެވެ. “އެކްޒެކްޓްލީ މައި ޕޮއިންޓް.. އޭނާއާ މެދު ގޮތެއް ހަދަން އެބަ ޖެހޭ..” އަނޫރާ ބުންޏެވެ. “އާނ.. އަހަރެން ނުޢުމާނާ ތިކަމާ ބެހޭގޮތުން ވާހަކަދައްކާލާނަން..” މިހެން ބުނެފައި ޑރ.ހެންރީ ފޯނު ބޭއްވިއެވެ.\nރިޒުވީނާއި ޝަޙާއާއި ނަބީޙު ތިބީ ‘ގްރީން އެރޯ ވާރސަސް ރެޑް އެރޯ’ ސިލްސިލާ ފެށޭ ވަގުތު ގާތްވަމުން ދާތީ، އެ ސިލްސިލާ ފެށުމުގެ އިންތިޒާރުގައި ސިޓިން ރޫމުގައެވެ. މި ފަހަރު ސިލްސިލާ ބަލަން ތިބީ އަޝްރަފު ހެދި ބޮޑު ސުކުރީނުގެ ޓީވީއިންނެވެ. “މި ހުރީ އެންމެންނަށްވާ ވަރަށް ބާގާރ..” ސޯފީ ބަދިގެއިން ނުކުތީ އެންމެންނަށް ބާގަރ ހަދާ ނިމުމުން އެ ކުއްޖަކަށް ވީ ބާގަރ ހިފައިގެންނެވެ. “ސޯފީ ދައްތަ ހާދަ ސުވީޓޭ..” ޝަޙާ ބުންޏެވެ. އިރުކޮޅެއް ފަހުން ގޭގެ ރަނގަބީލުގެ އަޑު އިވުނެވެ. “އަޝްރަފު.. ބޭރުގައި ތިބި ބަޔަކު ދައްކަބަލަ..” ރަނގަބީލުގެ އަޑު އިވުމުން ރިޒުވީން ކޮޅަށް ތެދުވެފައި ބުންޏެވެ. ދެން ރިޒުވީންގެ ސުމާޓު ގަޑިން އައްޔެއް ނުކުމެފައި ގޭގެ މައި ދޮރުގައި އެ އަލި ކޭއްތުނެވެ. ކޭއްތުމާއެކު ބޭރުގައި ތިބި މީހުން ފެންނަން ފެށިއެވެ. ބޭރުގައި ތިބީ ފުލުހުންގެ ހަތަރު މީހެކެވެ. “ގަޑި އެހެން މީހުންނަށް ނުފެންނަ ގޮތަށް ހަދާ..” ރިޒުވީން މިހެން ބުނުމާއެކު އޭނާ އަޅައިގެން ހުރި ސުމާޓު ގަޑި ގެއްލިއްޖެއެވެ. ދެން ޝަޙާ ގޮސް ދޮރު ހުޅުވިއެވެ. “ރިޒުވީން އަޙުމަދު ޢުޝާމް އެބަ އުޅުއްވާ ތޯ.؟” އެ ތަނުން ފުލުހަކު ސުވާލުކުރިއެވެ. “އަޅުގަނޑަކީ ރިޒުވީން.. ކޮން ކަމަކު ތޯ.؟” ރިޒުވީން އެހިއެވެ. “އެއީ ތި ބޭފުޅާ މަސްތުވާތަކެތި ބޭނުންކުރާކަމުގެ ތުހުމަތެއް ކޮށްފައިވާތީ ކޯޓު އަމުރެއްގެ ދަށުން ތި ބޭފުޅާގެ ގޭތެރެ ބަލާ ފާސްކުރަން މި އައީ..” ފުލުސް މީހާ ބުންޏެވެ. “ވަދެ ބަލާ ފާސްކުރަންވީ..” ގޭތެރޭގައި މަސްތުވާތަކެތި ނުހުންނާނެކަމަށް ރިޒުވީން ޔަޤީންކުރިއެވެ. ރިޒުވީން އަދި ނަބީޙަކީ ވެސް މިވީހާ ތަނަށް އެފަދަ ވިޔާނުދާ ކަންކަމުގައި ބައިވެރިވެ އުޅުނު ދެ ކުދިންނެއް ނޫނެވެ. އެހެނަސް ފުލުހުން ބެލި ބެލުމުގައި އެ ގެއިން 400 ގުރާމުގެ ‘ހިރޮއިން’ ބާވަތުގެ މަސްތުވާތަކެތި ފެނުނެވެ. އެ ތަކެތި ގޭތެރެއަށް ވަން ގޮތެއް އެއިން އެކަކަށް ވެސް ނޭނގެއެވެ. “ރިޒުވީން.. ދެން އަޅުގަނޑުމެންނަށް ޖެހޭނީ ކޯޓުން ވަކި ގޮތެއް ނިންމަން ދެން ރިޒުވީން ބަންދުގައި ބަހައްޓަން..” އެ ފުލުސް މީހާ އެހެން ބުނުމުން އެ ތަނުގައި ހުރި އެހެން ފުލުހަކު ރިޒުވީންގެ އަތުގައި ބިޑި އެޅުވިއެވެ.\n2027ވަނަ އަހަރު – މަޑަގަސްކަރާގައި\nދިވެހިރާއްޖޭގެ މައި މީޑިއާގެ ޗެނަލްއެއް ކަމަށްވާ ‘ޓީވީއެމް ނިއުސް’ އިން ދައްކަމުން ދިޔައީ ‘ޕްރެސިޑެންޓް ޗޮއިސް އެވޯޑްސް ފޮރ މޯލްޑިވްސް’ ނުވަތަ ‘ރައީސުލް ޖުމްހޫރިއްޔާ ދެއްވާ ޝަރަފުވެރިކަމުގެ އިނާމު’ ދެއްވާ ޙަފުލާގެ ރެކޯޑިންއެކެވެ. ޢާދިލް އިނީ މަޑަގަސްކަރާގައި އޭނާ މަޑުކޮށްގެން ހުރި ކޮޓަރީގައި އެ ޙަފުލާ ބަލާށެވެ. ޢާދިލް އެ ކޮޓަރީގައި މަޑުކޮށްގެން ހުރީ ކުއްޔަށެވެ. 35000 މަލަގަސީ އަރިއަރީ ދޭ ގޮތަށެވެ. އެ ދުވަސްވަރުގައި އެއީ ގާތްގަނޑަކަށް 15 ޔޫއެސް ޑޮލަރެވެ.\n“ރިޒުވީން ހޯދަމުންދާ ކާމިޔާބީ ފެނޭތަ.؟” ޒޫމް އައިސް ޢާދިލް ގާތުގައި އިށީންނަމުން ބުންޏެވެ. “އާނ.. އެބަ ފެނޭ..” ޢާދިލް ބުންޏެވެ. “ޢުޝާމްހެން ހުޝިޔާރު ތޫނުފިލި ގޮލައެއް ދޯ..” ޒޫމް އޭނާގެ އަތުގައި އޮތް ސުއްޓާ ރޯކޮށްލިއެވެ. “ރިޒުވީނަކީ ތޫނުފިލި ކުއްޖެއް.. އެހެނަސް..” މި ވަރަށް ބުނެފައި ޢާދިލް އިތުރަކަށް އެއްޗެކޭ ނުބުންޏެވެ. “އެހެނަސް ކިހިނެއްވީ ތަ.؟” ޒޫމް އެހިއެވެ. ދެން އޭނާގެ ތުންފަތުގައި ސުއްޓާ ޖައްސާލުމަށް ފަހު، ސުއްޓާ އެތެރެއަށް ދަމާލިއެވެ. ދެން ދުންގަނޑު ބޭރުކޮށްލިއެވެ. “އަހަރެންނަށް ކަލެއަށް އިތުބާރުކުރެވިދާނެ ތަ.؟” ޢާދިލް އެހިއެވެ. ޒޫމް ބޯން އިން ސުއްޓާ އެކަށް ހުސްނުކޮށް އެ ތަނުގައި ހުރި ކުނިވަށިގަނޑަށް ސުއްޓާ އެއްލާލިއެވެ. ހީވަނީ ކުއްލިއަކަށް ސުއްޓާ ބޯ ހިތް ކެނޑުނީ ހެންނެވެ. “ޢާދިލް އަހަރެންނާ ދުރުވީ.. އަހަރެންނެއް ނޫން ޢާދިލާ ދުރުވީ.. ޢާދިލް ތިއީ އަބަދުވެސް އަހަރެންގެ ބެސްޓް ބަޑީ.. އަބަދުވެސް..” ޒޫމް ބުންޏެވެ. “އެހެންވިއްޔާ މި ފަހަރު އަހަރެން އެދޭ ކަމެއް ކޮށްދެންވީ..” ޢާދިލް ބުންޏެވެ. “ކޮން ކަމެއްތަ.؟” ޒޫމް އެހިއެވެ. “ރިޒުވީން ކިތަންމެ ތޫނުފިއްޔަސް މިހާ ކުރު މުއްދަތެއްގައި ކުރި އެ ހޯދަނީ އެއްކަލަ ރޮބޯޓު ފަދަ ބާރުގަދަ އެއްޗެއްގެ އެހީގަ… މި ކަންކަން ހެންރީމެންނަށް ވެސް ފާހަގަވާނެ.. އެ މީހުން ރިޒުވީނަށް ކޮންމެ ފަދަ ކަމެއް ވެސް ކުރަން ރާވާފާނެ.. އެ ރޮބޯޓު ވެސް ޖަހައިގަނެދާނެ.. އެ ރޮބޯޓު ހެންރީ އަތަށް އަރައިފިއްޔާ މުސްލިމް ޤައުމުތަކަށް ހަދާލާނެ ގޮތް އެނގޭނު..” ޢާދިލް ކިޔައިދިނެވެ. “އަހަރެންނަކީ ކިތަންމެ ބޮޑު ވަގަކަސް.. ކިތަންމެ ނުލަފާ މީހަކަސް.. ހެންރީހެން ކުލުނެއް ނެތް މީހެއް ނޫން.. މައުސޫމު ބަޔަކު މަރާލާކަށް.. އަހަރެންގެ މި މަޑަގަސްކަރައިގައި ވެސް ދެ މިލިއަނެއްހާ މުސްލިމުން އުޅޭ.. އަހަރެން ނޭދެން އެއިން ބަޔަކަށް ވެސް ދެރަ ގޮތެއް ވާކަށް..” ޒޫމް ބުންޏެވެ. “އެހެން ވިއްޔާ ޑޭވިޑް.. މަށަށް ކުޅުދުއްފުއްޓަށް ދެވޭނެ ގޮތެއް ހަމަޖައްސައިދީ..” ޢާދިލް ބުންޏެވެ. “ޝަރުތެއްގެ މަތިން.. މަށަށް ޑޭވިޑޭ ނުގޮވާ.. މިއީ މިހާރު ޒޫމްއޭ.. ޢާދިލާއެކު އަހަރެން ވެސް ދާނަން..” ޒޫމް ބުންޏެވެ.\nލޯ މެރޭ ހިނދު ހީވޭ ގާތުގާ ވާހެން(32)\nކުރަމުން ތިދާހާ ގޯނާ 11..\nIyyega up nukurevunu dho?\nOk. Btw mi part habeys\nVarah nice.. 👍👍👍\nHmm v salhi.. dhen adhil sir ah aadheveynebaa.. will wait ingey..\nUshe kobaa aneh part?


ޕަބްލިޝްކުރި ތާރީޚް: 13 ނޮވެންބަރު 2014\nޕަބްލިޝްކުރި ގަޑި: 1554\nސުންގަޑި: 23 ނޮވެންބަރު 2014 1400\nމުވައްޒަފުން ބޭނުންވާ މަޤާމުތައް\nމަޤާމު: ސްޕޯރޓްސް ސުޕަރވައިޒަރ\nމަސައްކަތް ހަމަޖެހިފައިވާ ތަން: އަމީނިއްޔާ ސްކޫލް\nމުސާރަ: މަހަކު -/4،465 ރުފިޔާ\nސަރވިސް އެލަވަންސް: މަހަކު -/1،500 ރުފިޔާ\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ،\nސާނަވީ އިމްތިޙާނަކުން2މާއްދާއިން ދަށްވެގެން "ޑީ" ފާސް ލިބިފައިވުމާއެކު، ސެކަންޑަރީ ސްކޫލް ސެޓްފިކެޓް އިމްތިހާނުން ' ދިވެހި' މި މާއްދާއިން ދަށްވެގެން "ސީ" ފާސް ލިބިފައިވުން.\nކުރިއަށް އޮންނަ އަހަރަށް ސްކޫލުގެ ކުޅިވަރު ކަލަންޑަރު، ވެރިން އަންގަވާ މުއްދަތަކަށް، ވެރިންގެ ލަފާގެމަތިން ތައްޔާރުކުރުން.\nއިންޓަރ ހައުސްއާއި އިންޓަރ ކްލާސް ކުޅިވަރު މުބާރާތްތައް، ސްކޫލްގެ ކުޅިވަރު ކަލަންޑަރާ އެއްގޮތަށް ރާވައި ހިންގުން.\nއިންޓަރ ސްކޫލް ކުޅިވަރު މުބާރާތްތަކަށް ކުދިން ފަރިތަކުރުވައި، އެ މުބާރާތްތަކަށް ކުދިން ހޮވުމާއި، މިފަދަ މުބާރާތްތައް ހިނގަމުންދާ ދުވަސްތަކުގައި ސްކޫލުން ކުރަންޖެހޭ ކަންތައް، ވެރިންނާ މަޝްވަރާކޮށްގެން ދުވަހުން ދުވަހަށް ކުރުން.\nކުޅިވަރު ޕްރެކްޓިސްތައް ޝެޑިއުލްކޮށް، ދަރިވަރުންނަށް ޕްރެކްޓިސްކޮށްދިނުމާއި، އެކުދިން ބެލެހެއްޓުން.\nކުޅިވަރުގެ ކަންތައްތަކާ ބެހޭގޮތުން ބައްވާ އެންމެހައި ބައްދުވުންތަކުގައި ސްކޫލްގެ ފަރާތުން ބައިވެރިވުން.\nކުޅިވަރުގެ ހަރަކާތްތަކަށް ބެނުންވާ ތަކެތި ސްޓޮކުން ނެގުމާއި، އެތަކެތި ފަރުވާތުރިކަމާއެކު ބެލެހެއްޓުން.\nއޮފީހުން ކުރިއަށްގެންދާ ޚާއްޞަ މަސައްކަތްތަކުގައި ބައިވެރިވުމާއި، އޮފީހުގެ މަސައްކަތުގެ ދާއިރާގެ ތެރެއިން ހަވާލުކުރެވޭ އެހެނިހެން ކަންތައްތައް ކުރުން.\n- ތަޢުލީމާއި ތަމްރީން ލިބިފައިވާ މިންވަރު.\n- މަސައްކަތުގެ ތަޖުރިބާ ލިބިފައިވާ މިންވަރު.\n- މަސައްކަތުގެ ހުނަރާއި ފެންވަރާއި، ޤާބިލްކަމާއި ސިފަތައް.\n- ވަޒީފާއަށް އެދޭ ފޯމް (ވަޒީފާއަށް އެދޭ ފޯމް، އަމީނިއްޔާ ސްކޫލުން ލިބެން ހުންނާނެއެވެ.)\n- އެކްރެޑިޓްކުރެވިފައިވާ ތަޢުލީމީ ސެޓްފިކެޓްތަކުގެ ފޮޓޯކޮޕީ.\n- މުއްދަތު ހަމަނުވާ އައި.ޑީ ކާޑުގެ ސާފު ފޮޓޯކޮޕީ\n- ސިވިލް ސަރވިސްއަށް ނުވަތަ ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، މި މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް، އެ މުވައްޒަފެއް ވަޒީފާ އަދާކުރާ އޮފީހުގެ ލިޔުމެއް.\n- ވަޒީފާ އަދާކޮށްފައިވާނަމަ، ވަޒީފާއަދާކުރި މުއްދަތު އެނގޭގޮތަށް، ވަޒީފާ އަދާކުރި އޮފީހުގެ ލިޔުމެއް.\nސުންގަޑި: މި މަޤާމަށް އެދޭ ޝަރުޠު ފުރިހަމަވާ ފަރާތްތަކުން 2014 ނޮވެންބަރު 23 ވާ އާދިއްތަ ދުވަހުގެ 14.00 ގެ ކުރިން، މަތީގައި ބަޔާންކޮށްފައިވާ ތަކެއްޗާއެކު، އަމީނިއްޔާ ސްކޫލަށް ހުށަހެޅުން އެދެމެވެ.\nއިތުރު މައުލޫމާތު ހޯދުމަށް: ފޯން: 3008736 ފެކްސް: 3313726\nނޯޓް: މި މަޤާމަށް މީހަކު ނެގުމަށް ހަމަޖެހިފައިވަނީ އިންޓަވިއު ކުރުމަށް ފަހުގައެވެ. އިއުލާނުގެ މުއްދަތު ހަމަވާތާ7ދުވަހުގެ ތެރޭގައި އިންޓަރވިއު ބޭއްވުމަށް ވަނީ ހަމަޖެހިފައެވެ. އިންޓަރވިއު އޮންނާނީ އަމީނިއްޔާ ސްކޫލުގައެވެ.\n20 މުޙައްރަމް 1436


vnews - AFC CUP: AizawlFC aai dhekolhah NEW Male' ga kulhey match ge ticket vihkan fashaifi\nއޭއެފްސީ ކަޕް: އައިޒޯލްއާ ދެކޮޅަށް ނިއު މާލޭގައި ކުޅޭ މެޗުގެ ޓިކެޓް ވިއްކަން ފަށައިފި\nނިއު އިން ބަންގްލަދޭޝްގައި ކުރިޔަށްގެންދިޔަ ފަރިތަކުރުމެއްގެ ތެރެއިން - ފޮޓޯ: ވީސްޕޯޓްސް\nއޭއެފްސީ ކަޕްގެ ގްރޫޕް ސްޓޭޖުގައި އިންޑިއާގެ ލީގު ޗެމްޕިއަން އައިޒޯލްއާ ދެކޮޅަށް ރާއްޖޭގެ ނިއުރޭޑިއަންޓް ސްޕޯޓްސް ކުލަބް ކުޅޭ މެޗުގެ ޓިކެޓް ވިއްކަން ފަށައިފި އެވެ.\nމިމެޗް ކުޅޭނީ އަންނަ ބުދަ ދުވަހުގެ ހަވީރު 4:00 ގައި ގައުމީ ފުޓްބޯޅަ ދަނޑުގައެވެ. އަދި މިމެޗުގެ ޓިކެޓް ވިއްކަމުން ދަނީ ގަލޮޅު ދަނޑު، އޮލިމްޕަހާ ދިމާލަށް ހުންނަ ގޭޓުގެ ޓިކެޓު ކައުންޓަރުންނެވެ. އަދި މިރޭ ވެސް 10:00 އާހަމައަށް ޓިކެޓް ވިއްކާނެ ކަމަށާއި މާދަމާ ވެސް ނަމާދު ގަޑިތައް ފިޔަވައި، ރޭ ގަނޑު 10:00 އާހަމައަށް ޓިކެޓް ވިއްކަމުން ދާނެ ކަމަށް ނިއުއިން މައުލުމާތު ދެއެވެ.\nއަދި ޓިކެޓުގެ އަގުތައް އުޅެނީ 20 ރުފިޔާ އަދި 50 ރުފިޔާ އަށް ކަމަށް ވެސް ނިއުއިން މައުލޫމާތު ދެއެވެ.\nއޭއެފްސީ ކަޕްގެ ގްރޫޕް ސްޓޭޖުގައި މިމަހުގެ ހަތް ވަނަ ދުވަހު ނިއު ކުޅުނު ފުރަތަމަ މެޗުން ވަނީ ބަންގްލަދޭޝްގެ ޑާކާ އަބަހާނީއާ ވާދަކޮށް 1-0 ލަނޑުން މޮޅުވެފައެވެ.\nނިއުރޭޑިއަންޓަކީ އޭއެފްސީ ކަޕުގައި ރާއްޖޭގެ އެންމެ ކާމިޔާބު އެއް ޓީމެވެ. އެ ޓީމުވަނީ 2005 ވަނަ އަހަރުގެ އޭއެފްސީ ކަޕުގައި ވާދަކޮށް މުބާރާތުގެ ސެމީފައިނަލަށް ދަތުރުކޮށްފައެވެ. އެފަހަރު ނިއުރޭޑިއަންޓް ކެޓީ އެ އަހަރުގެ ޗެމްޕިއަން ޖޯޑަންގެ އަލް ފައިސަލީ އާއި ވާދަކޮށެވެ. އަދި 2013 ވަނަ އަހަރު ނިއުރޭޑިއަންޓް ވަނީ މުބާރާތުގެ ކުއާޓާފައިނަލަށް ދަތުރުކޮށްފައެވެ.


Party Registry Kuran Hushahelhey Varah Soi Hamavaanee November Ah: Kamaaludheen - Vaguthu\nކުރީގެ ރައީސް މައުމޫން އަބްދުލް ގައްޔޫމްގެ ވެރިކަމުގައި ގިނަ ދުވަސްތަކެއް ވަންދެން ވަޒީރުކަން ކުރެއްވި، އަބްދުﷲ ކަމާލުއްދީން އިސްވެ، އުފައްދަވާ ޕާޓީ ރަޖިސްޓްރޭޝަނަށް ހުށަހެޅޭ ވަރު ވާނީ ނޮވެމްބަރު މަހުގައި ކަމަށް ވިދާޅުވެއްޖެއެވެ.\nގައުމީ އެއްބައިވަންތަކަމުގެ ޕާޓީގެ ނަމުގައި ޕާޓީއެއް އުފެއްދެވުމަށް ކުރަންޖެހޭ މަސައްކަތްތައް ކުރުމުގެ ހުއްދަ ކަމާލުއްދީންއަށް ދީފައި ވަނީ2އޮގަސްޓު 2021 ގައެވެ. ޕާޓީއެއް އުފައްދަން ފުރަތަމަ ކަމާލުއްދީން ހުށަހެޅުއްވި ފޯމު ބާތިލުކުރީ ރައީސް މައުމޫންގެ މޯލްޑިވްސް ރިފޯމް މޫވްމަންޓް (އެމްއާރުއެމް) ގެ ދަފްތަރުގައި އޭނާގެ ނަން އޮތުމުންނެވެ.\n"ވަގުތު" އިން ސުވާލުކުރުމުން ކަމާލުއްދީން ވިދާޅުވީ ޕާޓީއަށް މީހުން ސޮއިކުރުން ކޮންމެ ދުވަހެއްގައިވެސް ކުރިއަށް ދާ ކަމަށެވެ. އަދި ނޮވެމްބަރު މަހާއި ހަމައަށް 3000 މީހުންގެ ސޮއި ހަމަކޮށް ޕާޓީ ރަޖިސްޓްރީ ކުރަން އީސީއަށް ހުށަހެޅުމުގެ މަސައްކަތް ކުރައްވަމުން ގެންދަވާ ކަމަށް ވިދާޅުވިއެވެ.\nއެހެންނަމަވެސް ޕާޓީއާއި މިހާތަނަށް ގުޅިފައިވާ މީހުންގެ އަދަދު ހާމަކުރަން އަދި ދަތި ކަމަށް ކަމާލުއްދީން ވިދާޅުވިއެވެ.\nކަމާލުއްދީން ވިދާޅުވި ގޮތުގައި އޭނާ އިސްވެ އުފެއްދާ ޕާޓީއާ ގުޅޭ މީހުންގެ ވަނަވަރު ހާމަކުރަން ދަތީ ސަރުކާރުގެ ޕްރެޝަރު ބޮޑުކަމުންނެވެ. މިހާތަނަށް ގުޅުނު ބޭފުޅުންގެ ތެރޭގައި ސަރުކާރުގެ ޒިންމާދާރު އެކި މަގާމުތައް ފުރުއްވާ ބޭފުޅުން ހިމެނޭކަން އޭނާ ފާހަގަކުރެއްވިއެވެ.\n"ޕާޓީއަށް ސޮއި ކުރުން ކޮންމެ ދުވަހަކުވެސް އެބަ ކުރިއަށް ދޭ. މިހާތަނަށް ގުޅުނު މެމްބަރުންގެ ޖުމްލަ އަދަދު ހާމަކުރަން އަދި ޕާޓީގެ މެމްބަރުން ބޭނުމެއް ނުވޭ. އަދި ސަރުކާރުގެ ޕްރެޝަރު ބޮޑުކަމުން އެބޭފުޅުންގެ ވަނަވަރު ހާމަކުރަންވެސް ދަތި." ކަމާލުއްދީން ވިދާޅުވިއެވެ.\nއޭނާ ވިދާޅުވީ ނޮވެމްބަރު4ވަނަ ދުވަހު ޕާޓީ ރަޖިސްޓްރީކޮށް ދިނުމަށް އެދި އީސީއަށް ހުށަހަޅަން ތައްޔާރުވަމުން އަންނަ ކަމަށެވެ. މިހާތަނަށް ސިޔާސީ މަޝްރަހުން މަޝްހޫރު އެއްވެސް ބޭފުޅެއް ޕާޓީއާއި ގުޅިވަޑައިގަނެފައި ނުވާ ކަމަށްވެއެވެ. އަދި މަޖިލީސް މެމްބަރެއްގެ އިތުރުން ކުރީގެ ވަޒީރުކަން އަދާކުރެއްވި އެއްވެސް ބޭފުޅެއްވެސް އެ ޕާޓީއަށް ސޮއި ނުކުރައްވާކަންވެސް ކަމާލުއްދީން ފާހަގަކުރެއްވިއެވެ.\nއޭނާ ވިދާޅުވީ އެއީ ކަންބޮޑުވުންތައް ހުރި އާންމުންގެ ޕާޓީއެއް ކަމަށެވެ.\nއެ ޕާޓީއިންވެސް 2023 ގެ ރިޔާސީ އިންތިހާބުގައި ވާދަކުރާނެ ކަމަށް ކަމާލުއްދީން ވިދާޅުވެފައިވެއެވެ. އެހެންނަމަވެސް ޕާޓީގެ ޓިކެޓުގައި ނިކުންނާނެ ބޭފުޅެއް ކަނޑައަޅާނީ ވާދަވެރި ޕްރައިމެރީއަކަށް ފަހުގައިކަން ފާހަގަކުރެއެވެ.\nކަމާލުއްދީން ވިދާޅުވީ ޕްރައިމެރީގައި ވާދަކުރުމާއި މެދު އަދި ގޮތެއް ނުނިންމާ ކަމަށެވެ. އެކަމާއި މެދު ގޮތެއް ނިންމަން އަދި މާ އަވަސް ކަމަށެވެ.\nކަމާލުއްދީން ޕާޓީއެއް އުފެއްދުމަށް ހުށަހަޅާފައި ވާއިރު މަޖިލިހުގެ ދަނގެތި ދާއިރާގެ މެމްބަރު މުހައްމަދު ނާޒިމްވެސް އަންނަނީ ސިޔާސީ ޕާޓީއެއް އުފެއްދުމުގެ މަސައްކަތްކުރަމުންުނެވެ. 5000 އަށް ވުރެ ގިނަ މެމްބަރުންގެ ސޮޔާއި އެކު އިއްޔަ ވަނީ ނާޒިމް އިސްވެ އުފައްދަވާ މޯލްޑިވްސް ނޭޝަނަލް ޕާޓީ (އެމްއެންޕީ) ރަޖިސްޓްރީ ކޮށްދިނުމަށް ހުށަހަޅާފައެވެ.\nސެޕްޓެމްބަރު 16, 2021 09:55\nސެޕްޓެމްބަރު 16, 2021 11:56\nކަމާލުއްދީން ދެން ރަނގަޅުވާނީ ކުރިން ހެން ގޭ ދޮރާށި ދޮށުގައި މުންޑު އަންނަވައިގެން ހުންނެވިއްޔާ ތިޔަ ކަމެއް ނުވާނެ ފޫނެއް ފަޔަށް ފެންފުރަން ކީއްތިޔަ ކުރައްވަނީ އިލްޔާސް ލާރި ކޮޅެއް ދެއްވީތޯ އެކަހަލަ ރޭވުމަކީ ވައްތަރީ ތިޔަ ޕާރޓީއަށް އިންތިހާބެއްގައި2ހާސް ވޯޓް ވެސް ނުލިބޭނެ\nސެޕްޓެމްބަރު 16, 2021 12:41\n3000 މިންބަރުް ހަމަވާނެތޯ ؟؟؟؟؟؟؟؟؟؟؟؟؟؟؟\nމުޙައްމަދު ނާޒިމް ޕާޓީ (އެމްއެންޕީ) ރަޖިސްޓްރީ ކުރުމަށްފަހު ސެޓްފިކެޓް ދިނުމުގެ ރަސްމިއްޔާތު މިއަދު އޮންނާނެއެވެ. މިޕާޓީއަކީ އޮޓޮމެޓިކްން ވެރިފައިކުމުން އޮންލައިންކޮށް ފޯމްފުރި ފުރަތަމަ ސިޔާސީޕާޓީއެވެ. މީގެ އިތުރުން މިޕާޓީއަކީ ރާއްޖޭގެ ރަޖިސްޓްރީ ކޮށްފައިވާ ޕާޓީތަކަށް ބަލާއިރު މެމްބަރުން ދެވަނަ އަށް އެންމެ ގިނަޕާޓީއެވެ. މިޕާޓީ ރަޖިސްޓްރީ ކުރަން ހުށަހަޅާފައިވަނީ ނަގުދު 100000 މީހުންނާއެކުއެވެ. މީގެ ތެރޭން ގިނަމީހުންގެ އައިޑީކާޑާއި ސޮއިޔާއި ފިންގަރޕްރިންޓް ހޯދާފައިވާ ހޯމްމިނިސްޓްރީގެ ބެލުމުގެ ދަށުން ދިވެހިރައްޔިތެއްކަން އަންގައިދޭ ޔުނިޓާއި މޯލްޑިވްސް ޕޮލިސް ސަރވިސްއާއި ގުޅިގެން ކަމަށް ނުރަސްމީ މަސްދަރުތަކުން މައުލޫމާތު ލިބެއެވެ. ހިންނަވަރު އިބްރާހީމް އަކީ 2023 ވަނައަހަރުގެ މިޕާޓީގެ ރިޔާސީ ކެންޑިޑޭޓް ކަމުގައި ބުނެވެއެވެ.\nސެޕްޓެމްބަރު 16, 2021 13:36\nކީކޭ ދެން ބުނާނީ. ޖެހޭތަ ކޮންމެހެން ޕާރޓީ އެއް ރަޖިިސްޓަރީ ކުރަން. އަޅެ ފަހެ އުމުރުން ދުވަސްވީ ދުވަހު މައިތިރި ވެގެން ހުރެވޭތޯ ބަލާބަލަ.\nފައިސާ ލިބޭނެ ގޮތްތައް ތިބާއަށް އެބަ އޮތް ވިއްޔަ\nސެޕްޓެމްބަރު 17, 2021 16:17\nމައުމޫން ޒަމާނުގައި ލިބުނު ލާރިކޮޅު ހުސްވީ ދެއްތޯ، ކޯލިޝަން ހަދަން ، ސަރުކާރުން ކާންވެގެން ހަދާ ޕާޓީތަކެއް ތީ!!


PHOTO GALLERY: Local Market Hulhuvaafai, viyafaari dhah | Mihaaru\nލޯކަލް މާރުކޭޓު ހުޅުވާފައި، ވިޔަފާރި ދަށް\nމާލެ: ޖުލައި 2، 2020: ކޮވިޑް-19 އިން ރައްކާތެރިވުމަށް، މީހުން އެއްވެ އުޅުން މަދުކުރުމަށް އެޅި ފިޔަވަޅުތަކުގައި ދަތުރުވެރިންގެ މާރުކޭޓާއި ލޯކަލް މާރުކޭޓު ބަންދުކުރުމަށް ފަހު، ލޮކްޑައުން އަށް ދިން ލުޔާއެކު ޖުލައި 1 ގައި މާރުކޭޓު އަލުން ހުޅުވާލުން: ވިޔަފާރި ވަރަށް ބޮޑަށް ދަށް ކަމަށާއި ގިނަ ދޮރުތަށް ބަންދުކޮށްފައި ހުރުމުގެ ސަބަބުން ހޫނުގަދަވެ މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓުގެ ގޮޅިއެއް: ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓުގައި ވިއްކަން އެލުވާފައި ހުރި ދޮންކެޔޮ ގަނޑެއް: ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓުގައި ބަޔަކު ވިޔަފާރި ކުރަނީ: ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓުގެ ގޮޅިއެއްގައި ސޭޓަކު އިށީންދެލައިގެން: ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓު ގޮޅިއެއް ކައިރީގައި ބަޔަކު މަޑުކޮށްލައިގެން: ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓުގައި ވިއްކަން ބަހައްްޓާފައި ހުރި ދިވެހި އެކި ބާވަތްތަކުގެ ތައްޔާރީ ކާނާ: ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓުގައި ވިއްކަން ބަހައްޓާފައި ހުރި ދޮން އަނބުތަކެއް، ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓުގައި ވިއްކަން ބަހައްޓާފައި ހުރި ދިވެހި ގިތެޔޮ މިރުސްތަކެއް: ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓު ގޮޅިއަކުން މީހަކު ވިޔަފާރި ކުރަނީ: ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ކޮވިޑް-19 އާ ގުޅިގެން އެޅި ރައްކާތެރިކަމުގެ ފިޔަވަޅުތަކުގެ ތެރެއިން ތިން މަހަށް ވުރެ ގިނަ ދުވަހު ބަންދުކޮށްފައި ހުރި ލޯކަލް މާރުކޭޓު ހުޅުވާފައި--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓުގެ ގޮޅިއެއްގައި ވިއްކަން ބަހައްޓާފައި ހުރި ދޮންކެޔޮ ގަނޑެއް: ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓުގައި ގޮޅިއެއްގައި ކާބޯތަކެތި ވިއްކާ މީހަކު ހަރަކާތްތެރިވަނީ: ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓުގައި ގޮޅިއެއްގައި ވިއްކަން ބަހައްޓާފައި ހުރި ދިވެހި އުފެއްދުންތަކެއް ، ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓުގައި ގޮޅިއެއްގައި ކާބޯތަކެތި ވިއްކާ މީހަކު ހަރަކާތްތެރިވަނީ ، ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު\nމާލެ: ޖުލައި 2، 2020: ލޯކަލް މާރުކޭޓުގައި މިއަދު މީހަކު ކުރުނބާ ކަނޑަނީ، ވިޔަފާރި ދަށް ކަމަށާއި މުދާ ނުވިކި އުކާލަން ޖެހޭކަމަށް ވިޔަފާރިވެރިން ބުނޭ--. ފޮޓޯ: ނިޝާން އަލީ/މިހާރު


Inthigaalee insaafu hoadhaidhinumugai sarukaaruge visnun hani! | Mihaaru\nޚިޔާލު / ޖުޑީޝަރީ\nއިންތިގާލީ އިންސާފު ހޯދައިދިނުމުގައި ސަރުކާރުގެ ވިސްނުން ހަނި!\nމާލޭގައި އޮތް މުޒާހަރާއެއްގެ ތެރެއިން ފުލުހުން ބަޔަކު ހައްޔަރުކުރަނީ: އެކި ސަރުކާރުތަކުގައި އެތައް ބަޔަކަށް ނުހައްގު އަނިޔާ ލިބިފައިވޭ\nއިންތިގާލީ އިންސާފު ނުވަތަ (ޓްރާންސިޝަނަލް ޖަސްޓިސް) އަކީ ދިގު މުއްދަތެއްގައި ކޮށްފައި ހުރި އިންސާނީ ހައްގުތަކާއި މިނިވަންކަމާ ހިލާފު ކަންކަން ޝަރުއީ ދާއިރާގެ ތެރެއިންނާއި ބޭރުން ރައްޔިތުންގެ އިތުބާރު ހުރި ގޮތެއްގައި ބެލޭނެ ނިޒާމެއް ގާއިމްކުރުމެވެ. އަދި މިކަންކަން ތަހުގީގުކޮށް، މިކަމުގައި ބައިވެރިވި ފަރާތްތައް ހޯދައި، އަނިޔާ އާއި ގެއްލުން ލިބިފައިވާ ފަރާތްތަކަށް އެކަށީގެންވާ އިންސާފާއި ބަދަލު ހޯދައި ދިނުމެވެ. މި ނިޒާމުގައި އެކުލެވިގެންވާ މައިގަނޑު މަފްހޫމްތަކަކީ، ތެދު ހޯދުމާއި، މައާފުކުރުމާއި، ބަދަލު ހޯދައިދިނުމާއި، ކޯޓު މަރުހަލާތައް ބޭނުންކޮށް މައްސަލަތައް ބެލުމާއި، ދައުލަތުގެ ނިޒާމުގައި މިހާރު ވެސް ހުރި އިންސާނީ ހައްގުތަކާއި މިނިވަންކަމާ ފުށުއަރާ ކަންކަން އިސްލާހު ކުރުމާއި، އަދި މިކަހަލަ ކަމެއް ދެން ނުހިގާނެކަން ކަށަވަރު ކުރުމެވެ. މި ލިޔުމުގައި ބަލައިލާނީ ޒަމާނުންސުރެން ރާއްޖޭގައި ނިޒާމީ ގޮތެއްގައި ކޮށްފައި ހުރި އަނިޔާ އާއި މިކަންކަން ބެލުމަށް ސަރުކާރުން ރައްޔިތުންގެ މަޖިލީހަށް ހުށައަޅާފައިވާ ބިލުގައި ހުރި ބައެއް މައްސަލަތަކަށެވެ.\nދުނިޔޭގެ ކަންކޮޅުތަކުގައި އެކި ދުވަސްވަރު އިންސާނީ ހައްގުތަކާއި މިނިވަންކަމާ ހިލާފު ބޮޑެތި ޖަރީމާތައް ހިންގާފައިވެ އެވެ. ރާއްޖޭގައި ވެސް ޒަމާނުންސުރެން އިންސާނީ ހައްގުތަކާއި މިނިވަންކަމާ ހިލާފަށް ޖިސްމާނީ އަދި ނަފްސާނީ އެތައް އަނިޔާއެއް ރައްޔިތުންނަށް ދީފައިވެ އެވެ. މިގޮތުން އިޖްތިމާއީ، އިގްތިސާދީ އަދި ސިޔާސީ ގޮތުން އެކި ގޮތްގޮތަށް އަނިޔާ ލިބިފައިވާ އެތައް ބަޔަކު އެބަ ތިއްބެވެ. މިފަދަ ކަންކަމުގެ ތެރޭގައި، މީހުންނަށް އަދަބު ދިނުމުގެ ގޮތުން ޖާޑިއަށް ލުމާއި، ކުޑަ ގޮޅިއަށް ލުމާއި، އަނދަގޮނޑި ޖެހުމާއި، މީހާއަށް އަނިޔާވާ ޒާތްޒާތުގެ ބިޑި އެޅުވުމާއި، ގައިގައި ކަރުގޮހޮރު އެލުވުމަށް ފަހު ދަންވަރު މޫދަށް ލުމާއި، ގައިގައި ހަކުރު ހޭކުމަށް ފަހު މީހާ ގަޔަށް ހިނި ފަދަ ސޫފިތައް އަރާނޭހެން ގަސްގަހުގައި ބަނުމާއި، ޗޭނު ޖެހުމާއި، އެންގަލަށް ނެގުމާއި، ތަހުގީގު ކުރުމެއް ނެތި ބަންދުގައި އެތައް ދުވަހެއް އާއިލާއާ ވަކިން ބެހެއްޓުމާއި، މުގުރުން ތަޅާ، މެރުން ފަދަ ލާއިންސާނީ އަމަލުތައް ހިމެނެ އެވެ.\nރައީސް އިބްރާހިމް ނާސިރުގެ ވެރިކަމުގައި އެތައް ރައްޔިތުންނަކަށް ނުހައްގުން ބޮޑެތި އަނިޔާ ދީފައިވެ އެވެ. ބައެއް މީހުން ދުނިޔެ ދޫކުރީ ޖަލުގައި ލިބުނު އަނިޔާތަކުގެ ވޭނުގަ އެވެ. ވިލިނގިލީ ޖަލުގައި ވެސް އެއްވެސް ރަހުމަތެއް ނެތި އެތައް ބަޔަކަށް އަނިޔާދިންކަމުގެ ވާހަކަތައް، ފޮތްތަކުގައި ލިއެފައިވެ އެވެ. ރަށްރަށުން ޖަލަށް ގެންނަ މީހުންނާ މެދު ތަފާތުކުރުމާއި އިހާނެތިކަން ވަކިން ބޮޑު ކަމަށް، ތާރީޚު ހެކިދެ އެވެ.\nހުވަދު އާއި ފުވައްމުލަކާއި އައްޑޫ ރައްޔިތުން އިނގިރޭސިންނާ ގުޅިގެން ވަކި ދައުލަތެއް އުފެއްދުމަށް މަސައްކަތްކުރުމުގެ ތުހުމަތުގައި އެ އަތޮޅުތަކުގެ އެތައް ބަޔަކަށް ވޭންދެނިވި އަދި ނުހައްގު އެތައް އަނިޔާއެއް ދިނީ ވެސް ނާސިރުގެ ވެރިކަމުގަ އެވެ. އެގޮތުން މިކަމާ ގުޅިގެން ނާސިރު ދައުރުގައި ރާއްޖޭގެ ޖަލުތަކުގެ އަނިޔާގެ ވާހަކަ ބަޔާންކުރައްވަމުން، ތާރީޚީ އިލްމުވެރިޔާ އަބްދުލް ހަކީމް ހުސައިން މަނިކު ވަރަށް އަސާރާ އެކު 'އިއްޔެ' މަޖައްލާގައި ލިއުއްވި އެވެ: "މޯލްޑިވް ސްޓާރުން ތިން ސަތޭކައެއްހާ ރައްޔިތުން މާލެ ގެނެވި ބޮޑެތި އަނިޔާތަކާއި ކުރިމަތިލާން ޖެހުނެވެ. ހައްޔަރުކޮށްފައި ތިބި މީހުން އަތްދަނޑި މައްޗަށް އުފުލުމަށް ފަހު ބިންމައްޗަށް ވައްޓާލަނީ އެވެ. ދެން ބޫޓުން ތަޅައި އަތަށާއި ފަޔަށް އަރައި އަނެއްކާވެސް ގޮޅިއަށް ކޮށްޕާލަނީ އެވެ."\nމީގެ އިތުރުން ވެސް އަނިޔާގެ އެތައް ވާހަކައެއް ތާރީޚީ ފޮތްތަކުން ފެންނަން އެބަ ހުއްޓެވެ. އަދި އެ އަނިޔާތައް ތަހައްމަލުކުރަން ޖެހުނު މީހުންނާއި އާއިލާތަކުގެ ދުލުން މިހާރު ވެސް އެވާހަކަތައް ދައްކަ އެވެ. އެތައް ރައްޔިތުންނެއް ވަނީ އެ އަނިޔާވެރި އަމަލުތައް ލޮލުން ދެކިފަ އެވެ. ދިވެހި ސިފައިން، ތިނަދޫ ބައެއް އަންހެނުން ރޭޕްކުރިކަމުގެ ވާހަކަތައް ވެސް، އެ ރަށު މީހުން މިހާރު ވެސް އަސަރާ އެކު ކިޔައިދެ އެވެ.\nރައީސް މައުމޫން އަބްދުލްގައްޔޫމްގެ ދިގު 30 އަހަރު ޖަލުތަކުގައި ނުހައްގުން ދިން އަނިޔާތަކާއި އިގްތިސާދީ އަދި އިޖްތިމާއި ގޮތުން ދީފައި ހުރި އަނިޔާތައް ލައްކަ ގިނަ އެވެ. އެކި ގޮތްގޮތުން އަނިޔާ ލިބިފައިވާ މީހުންގެ ލިސްޓް ދިގެވެ. ހާއްސަކޮށް ސިޔާސީ ގޮތުން ހިޔާލު ތަފާތުވާ މީހުންނާއި މަސްތުވާތަކެތީގެ މައްސަލަތަކުގައި އެތައް ޒުވާނުންނަށް އެތައް އަނިޔާއެއް ޖަލުތަކުގައި ދީ ނުހައްގުން ހުކުމް ކޮށްފައި ވެސް ވެއެވެ.\nޖަލުގެ އަނިޔާވެރިކަން މުޅި ރާއްޖެއަށް އެނގުނީ ސެޕްޓެމްބަރު 19، 2003 ގައި އިވާން ނަސީމަށް އަނިޔާކޮށް މަރާލުމާއި އޭގެ ފަހުން ބަޑި ޖަހައިގެން އެތައް ގައިދީންނެއްގެ ލޭ އޮހޮރުވާލި ހާދިސާއިންނެވެ. މީގެ އިތުރުން ރައީސް މައުމޫނުގެ ބާރު ދެމެހެއްޓުމަށްޓަކައި ކުރި މަސައްކަތުގެ ތެރެއިން އެތައް ރައްޔިތުންނެއްގެ ވަޒީފާ ގެއްލި ކާންބޯން ކުރި މަސައްކަތްތަކުން އަތްދޫކޮށްލަން މަޖުބޫރުކުރުވި އެވެ. އެކަމަކު އެފަދަ އަނިޔާތައް ލިބުނު އެއްވެސް މީހަކަށް އިންސާފާއި ބަދަލު ލިބިފައެއް ނުވެ އެވެ. ހައިރާންވާން ޖެހޭ ކަމަކީ ރައީސް ނާސިރުގެ ދައުރުގައި ހުދު ރައީސް މައުމޫނު ޖަލުގައި ތަހައްމަލްކުރެއްވި އަނިޔާތައް ރައީސް މައުމޫނުގެ ދައުރުގައި ވެސް ނުހުއްޓި ކުރިއަށް ދިޔަކަމެވެ.\nކުށަށް ތުހުމަތުކުރެވޭ މީހުން ބައިތިއްބާ ތަނެއް: ރާއްޖޭގެ ޖަލުތަކުގެ ތާރީޚު އޮތީ ވަރަށް އަނދިރިކޮށް\nރައީސް މުހައްމަދު ނަޝީދާއި ރައީސް މުހައްމަދު ވަހީދުގެ ވެރިކަމުގައި ވެސް ޖަލުތަކުގައި ކުރާ އަނިޔާ ހުއްޓުވިފައެއް ނުވެ އެވެ. ރައީސް އަބްދުﷲ ޔާމީންގެ ދައުރުގައި ވެސް އެތައް ބަޔަކަށް އަނިޔާ ދީފައިވެ އެވެ. ރައްޔިތުންގެ ގެދޮރު ފޭރުމާއި، ބިން ބެހުމުގައި ކޯޓުތައް މެދުވެރިކޮށް ބޭއިންސާފުން މައްސަލަ ނިންމުމާއި، ވިޔަފާރިތައް ނުހައްގުން ދައުލަތަށް ނެގުމާއި ވަކި ބަޔަކަށް ފައިދާވާ ގޮތަށް ބެހުމާއި، ދައުލަތުގެ މުދަލާއި ރައުސްމާލު ވަކި ބަޔަކަށް ހިބަކޮށް ދިނުން ފަދަ އިޖުތިމާއީ އަދި އިގްތިސާދީ އެތައް އަނިޔާއެއް ހިންގާފައިވެ އެވެ.\nގާނޫނު އަސާސީގެ ދެވަނަ ބާބުގައި ހައްގުތަކާއި މިނިވަންކަން ދީފައިވިޔަސް އެތައް ބަޔަކު ޖަލުތަކުގެ ތޭރިތަކުގެ ފަހަތުގައި މުއްދަތެއް ނެތި ނުހައްގުން ގެންގުޅުނެވެ. އަދި ވޭތުވެދިޔަ ހުރިހާ ސަރުކާރަކުން ވެސް ރަށްރަށު ރައްޔިތުން ތަރައްގީގެ މަޝްރޫއުތަކުގައި ތަފާތުކޮށް އެ ރައްޔިތުންގެ އިގްތިސާދީ މިނިވަންކަން ހިފަހައްޓައި ހައްގުތައް ހަނިކުރުމުގެ އެތައް ގާނޫނަކާއި ގަވާއިދުތައް ބަދަލުކޮށް، އަލުންބަލުން ހަދާފައި ވެސް އެބަ ހުއްޓެވެ.\nރައީސް އިބްރާހީމް މުހައްމަދު ސޯލިހުގެ އެއް ވައުދަކީ އިންތިގާލީ އިންސާފު ގާއިމްކުރެއްވުމެވެ. އެކަމަކު މިހާރު މަޖިލީހަށް ހުށައަޅާފައިވާ ބިލުގެ އެންމެ ބޮޑު އެއް މައްސަލައަކީ އިންތިގާލީ އިންސާފު ބެލޭނެ މުއްދަތުގެ ގޮތުގައި ޖަނަވަރީ 1، 2012 އިން ނޮވެމްބަރު 17، 2018 އަށް ހަމަޖެއްސުމެވެ. އެހެންކަމުން މިހާރު އޮތް ގޮތުން އެ ބިލުން ކަވަރު އެކޮށްދެނީ އެ މުއްދަތުގައި ހިންގާފައިވާ އިންސާނީ ހައްގުތަކާއި މިނިވަންކަމާ ހިލާފު އަމަލްތައް އެކަންޏެވެ.\nބިލުގެ ހަވަނަ މާއްދާގައި އޮމްބަޑްސްމަނުންގެ ޝަރުތުތަކުގެ (ހ) ގެ (4) ގައި ބުނަނީ ސިޔާސީ އެއްވެސް ޕާޓީއެއްގެ މެންބަރެއް ކަމަށް ނުވުމެވެ. މިނިވަން މުއައްސަސާތަކުގެ މަގާމުތަކަށް މެމްބަރުން ހޮވާއިރު މިގޮތަށް ޝަރުތުތައް ބަލިކަށިކޮށް ހުރުމުން މާދަމާ ޕާޓީން ކެނޑުމަށް ފަހު ޖެހިގެން އަންނަ ދުވަހު އެ މަގާމަށް ކުރިމަތިލުމުގެ ފުރުސަތު ކޮންމެ މީހަކަށް މެ އޮވެ އެވެ. އެހެންވުމުގެ ސަބަބުން މިނިވަން މުއައްސަސާތަކަށް ރައްޔިތުން ކުރާ އިތުބާރު ގެއްލެ އެވެ.\nޝަރުތުތަކުގެ 10 މާއްދާގެ (ބ) ގައި ބުނަނީ އޮމްބަޑްސްމަންގެ އޮފީހުން ހިންގާ ތަހުގީގަށް ފަހު މަދަނީ ދައުވާ އުފުލަން ޖެހޭ ފަރާތަކާ މެދު ދައުވާކުރަން ބަންޑާރަނައިބަށް ފޮނުވުން" މިހެންނެވެ. މިކަން މިގޮތަށް ކުރުމުން އޮމްބަޑްސްމަންގެ އޮފީހުގެ މިނިވަންކަމާ މެދު ސުވާލު އުފެދި، މަސްލަހަތު ފުށުއެރުމުގެ ޖާގަ އެބަ އޮތެވެ.\nއެމްޑީޕީ މެނިފެސްޓޯ އާއި މި ސަރުކާރުން މަޖިލިހަށް ފޮނުވާފައިވާ ބިލު އެކުލަވާލާފައި ވަނީ ވެސް ކޮންމެވެސް ބަޔަކު ހިމާޔަތް ކުރުމުގެ ބޭނުމުގައި ކަމަށް ބެލުމުގެ ފުރުސަތު އެބަ އޮތެވެ. ހަމަ އެއާ އެކު އިންތިގާލީ އިންސާފުގެ ބިލުގައި ބަޔާންކޮށްފައިވާ މަގުސަދުތައް ހާސިލުކުރަން ހަމަ މި ބިލުން ހުރަސް އެޅުމަކީ ކަންބޮޑުވާން ޖެހޭ މައްސަލައެކެވެ. މި ކަންކަމުން ދޭހަވަނީ މި ސަރުކާރުން ވެސް އިންސާނީ ހައްގުތަކާއި މިނިވަންކަން ދެކެނީ ވަރަށް ހަނި ގޮތަކަށް ކަމެވެ. އަދި ކުރިންސުރެ ދައުލަތުން ރައްޔިތުންނަށް ކޮށްފައި ހުރި އަނިޔާ ބަލަން ބޭނުން ނުވާކަމެވެ.\nފެބްރުއަރީ 7، 2020 ގައި އެޓާނީ ޖެނެރަލް އިބްރާހީމް ރިފްއަތު "މިއަދުގެ އުއްމީދު" ކަމަށް ފާޅުކުރައްވާފައި ވާ ހިޔާލުން ވެސް މި ސަރުކާރުން އިންތިގާލީ އިންސާފު ގާއިމްކުރުމާ މެދު ދެކޭ ހަނި ވިސްނުން ފެނެ އެވެ. އެ ވިދާޅުވާ އުއްމީދަކީ ހަމައެކަނި ޖަނަވަރީ 2012 އިން ނޮވެމްބަރު 2018 އަށް ހިނގައި ދިޔަ އިންސާނީ ހައްގުތަކާއި މިނިވަންކަމުގެ މައްސަލަތައް ބެލުން ކަމުގައިވާ ނަމަ އިންތިގާލީ އިންސާފު ގާއިމެއް ނުކުރެވޭނެ އެވެ. އަދި ރައްޔިތުންނަށް އިންސާފެއް ވެސް ނުލިބޭނެ އެވެ. އިންތިގާލީ އިންސާފު ގާއިމްކުރެވޭނީ ދިގު މުއްދަތެއްގައި ހިންގާފައިވާ އިންސާނީ ހައްގުތަކާއި މިނިވަންކަމާ ހިލާފު ކަންކަން ވެސް ބެލިގެނެވެ.\nހަގީގަތުގައި އަނިޔާ ލިބުނު ފަރާތްތަކުގެ ވާހަކައިގެ ގޮތުގައި މުޖުތަމައުގައި ދެކެވި އަދި ލިޔެފައި ވަނީ ވެސް ހަމައެކަނި އިއްޒަތްތެރިންނާއި މުއްސަނދިންގެ ވާހަކަ އެކަންޏެވެ. ދައުލަތުގެ ފަރާތުން އާންމު ރައްޔިތުންނަށް ދީފައިވާ އަނިޔާ އާއި އާއިލާތަކުން ތަހައްމަލްކުރި ހިތްދަތިކަމާއި ވޭނީ އަނިޔާގެ ވާހަކަ އެއްވެސް ވަރަކަށް ނުދެކެވެ އެވެ. އަދި އެފަރާތްތަކަށް އެއްވެސް ބަދަލެއް، ތަސައްލީއެއް ވެސް މިހާތަނަށް ލިބިދީފައެއް ނެތެވެ.\nމި ކަންކަމުން ވެސް ދޭހަވަނީ މުއްސަނދިންނާއި ފަގީރުންނާ މެދު ދައުލަތުން ވަރަށް ބޮޑަށް ތަފާތުކުރާކަމެވެ. އިންސާފު ލިބެނީ ވެސް އަދި ބަދަލު ލިބެނީ ވެސް މުއްސަނދިންނަށާއި ބޮޑެތި ސިޔާސީ ފަރާތްތަކަށް އެކަނި ކަމެވެ. ރާއްޖޭގެ ޖަލުތަކުގައި ކުރާ އަނިޔާތަކާ ގުޅޭ އެތައް ދިރާސާތަކާއި ރިޕޯޓުތައް އެތައް ފަހަރަކު ހަދާފައިވެ އެވެ. ނަމަވެސް ރާއްޖޭގެ ޖުމްހޫރީ ވެރިކަމުގެ ތާރީހަށް ބަލައިލުމުން އެނގެނީ މިކަންކަން ބަދަލުކޮށް އާންމު ރައްޔިތުންގެ ހައްގު އިސްކުރަން މަސައްކަތްކުރާނެ ސަރުކާރެއް މިހާތަނަށް އައިސްފައިނުވާކަމެވެ.\nދެން އުފެދޭ ސުވާލަކީ އިންތިގާލީ އިންސާފު ބަލާނީ ކިހާ ހިސާބަކުންތޯ އާއި ކިހިނެއްތޯ އެވެ. އެންމެ ރަނގަޅު އެއް ގޮތަކީ މިކަންކަން ބަލަން ރައްޔިތުން އެދެނީ ކިހާ ހިސާބަކުންތޯ ބަލައި، އިންތިގާލީ އިންސާފު އެހެން ގައުމުތަކުގައި ގާއިމްކުރި ގޮތްތައް ހޯދައި، ރާއްޖެއަށް އެންމެ އެކަށޭނެ ގޮތަކީ ކޮބައިތޯ ބެލުމެވެ. މިސާލަކަށް ރުވާންޑާގެ "ގަކާޗާ ކޯޓު ނިޒާމު" ނުވަތަ ސައުތު އެފްރިކާގެ "އަޕާތީޑް ތެދުބުނުމާއި މައާފުކުރުމުގެ ނިޒާމު"ގައި ހުރި ކަންކަން ބެލިދާނެ އެވެ. އިންތިގާލީ އިންސާފުގެ އެންމެ މުހިއްމު އެއް ކަމަކީ ގައުމަށް ހަމަޖެހުން ގެނެސް، އިންސާފު ގާއިމްކުރުން ކަމަށް ވާ ނަމަ އަނިޔާ ލިބުނު ފަރާތްތަކާއި އަނިޔާގައި އެކި ގޮތްގޮތުން ބައިވެރިވި ފަރާތްތަކުން ތެދު ބަހުން ވާހަކަ ދެއްކުމާއި މައާފު ކުރެވޭނެ ގޮތެއް އޮތްތޯ ބެލުމަކީ އެންމެ މުހިއްމު އެއް ކަމެވެ. އަނިޔާއަށް މާފުކުރެވޭނީ ހަމައެކަނި އަނިޔާ ތަހައްމަލުކުރި ފަރާތަށެވެ. އެއީ މަޖުބޫރުން ކުރެވޭނެ ކަމެއް ނޫނެވެ.\nއަހްމަދު މުހައްމަދު (ފޯމީ) އަކީ އިންސާނީ ހައްގުތައް ރައްކާތެރިކޮށް، އަދި ރައްޔިތުންނަށް ކަށަވަރުކުރަން ވަކާލާތުކުރައްވާ ބޭފުޅެކެވެ. އޭނާ ވަނީ އޮސްޓްރޭލިއާގެ ކާޓިން ޔުނިވާސިޓީން، އިންސާނީ ހައްގުތަކުގެ ދާއިރާއިން މާސްޓާޒް ޑިގްރީ ނަންގަވައިފަ އެވެ.\nހިއުމަން ރައިޓްސް ކޯޓް ޖުޑީޝަރީ\nމިއުޅޭސިޔާސީ ހުރިހާމީހުންނަށްވެސް އަނިޔާއަށް ވަނީ މުޒާހަރާތަކަށް ނިކުމެ ހަޅޭފަޅޭޖަހާ މަގުތަށް ހިސޯރިކޮށްގެން ތިއްބާ ފުލުހުންއައިސް ތަޅާ ރާކޭސް އަރުވާލުން އެނޫނީ އަނިއާއެއް ބަޔަކަށްވާކަންވެސް ރޭކާނުލާ\nމައުލޫމާތުލިބުނު ލިޔުމެއް ރަށްރަށުގެ ރައްޔަތުންނަށް ތަކުލީފުވާގޮތަށް ހެދިފަހުންނަ ގާނޫނާ ގަވައިދު އަދި އެތަށް ރަށްޔިތަކަށް ރާއްޖޭގެ އެތަށް ރަށަކުން ބަންޑާރަ ބިންލިބިފައިވާއިރު ހަމައެރަށްރަށުގައިއުޅޭ އެތަށް ރަށްޔިތުންނެއް ވަންނާނެ ގެދޮރެއްނުލިބި މިބުނި މީސްމީހުންގެ ގެދޮރު ނުވަތަބިން ކުށްޔަށް ހިފައިގެން އުޅެންޖެހުންކަހަލަ ހިއްދަތި އަނިޔާގަ މުޅި އުމުރު ހުސްކުރާންޖެހިފައިވާ އެތަށް ރަށްޔަތުންނެއް މިކުޑަކުޑަ ގައުމުގައި ތިބުމަކީ ހާދަހާވާބޮޑު އަނިއާއެކޭ\nމަގޭ4ކުދިންނާއެކު މީސްމީހުން ފަޅުކޮށްފައިވާ ގޯތިތަކުގަ އުޅެ މުސްކުޅިމިވަނީ ގެގަނޑެއްހަދާއިގެން އުޅެންފަށާއިރަށް ކޮންމެސް ބޭނުމެއްގައި އަތުލަނީ ތިބުނިހެން އެކަކަށް ބަންޑާރަބިން ޑަޒަނުން ލިބިފަވާއިރު އަނެއްބައި ރައްޔަތުން މަގުމަތީގަ މިވެސް ކޮންމެސް ބައެއްގެ އިހުމާލުން ބަޔަކަށް ލިބެމުންދާ އަނިއާއެއް ބައެއް ބިންތަން ތިން ޖީލަށް ވާރުތަވެގެން ފޮތިފޮތިވާއިރުވެސް އިންވަކިކޮށްނުލެވި ޖަންގަލިވެފަ އޮންނަނީ މީދެރަކަމެއް ހައްލެއް އަންނަންޖެހޭކަމެއް\nސާފު މެޖޯރިޓީ ބޭނުންކޮށްގެން ކެރެންޏާ 7ފެބުރުއަރީގެ ތިޔަ ކިޔާ ބަޢާވާތް ބަލާބަލަ؟\nމުޅިގައުމުގަ ހުޅުޖެހުމާ ހިސާބައްދޯ\nތެދެއް. މިރާއްޖޭގެ ގާނޫނުތައް ހެދެނީވެސް ގާނޫނުގެ ހިމާޔަތާ ރައްކާތެރިކަންވެސް ލިބެނީ ގިނައިން ހެންވޭރު، ގަލޮޅު އަދި މައްޗަންގޮޅިއަށް ނިސްބަތްވާ ބޭފުޅުންނަށް. މިވާހަކަ ދެއްކީމަ ދެން ބުނާނެ ހަމަނުޖެހުން އުފެދޭކަހަލަ ވާހަކަ ދައްކަނީއޭ. ތަފާތު ކުރަނީ އެވާހަކަ ނުދައްކާނެ ކަމަށްތޯ؟ ގަލޮޅު ބޭފުޅުން ނިކުމެ އެ މާޒީ ފޮހެލީ އަހަރުމެން ލައްވާ ވާހަކަ ދައްކުވާކަށް ނޫންތޯ؟ ޢިންސާފު ބޭނުން:\nޢަހުމަދުގެ މިލިޔުން ކިޔާފަ މަށަށް ރޮވިއްޖެ. މާލޭގެ ގޭގޭގަ ގެންގުޅުނު ކުދިންނަށްވެސް ވަރަށް އަނިޔާ ދީފާވޭ. ތައުލީމު ދޭންށޭ ކިޔާ ގެނެސް ބުރަ މަސައްކަތްކުރުވާ އިއްފަތް ނަގާލީ ކިތައް ކުދިންގެތޯ؟ އަހަރެންނަކީ އޭގެން އެކަކު. އަހަރެން ބޭނުން އެމީހުން އިންސާފުގެ ކުރިމައްޗަށް ގެންނަން. އޭރު ބޭފުޅުންގެ ވާހަކަ ހިފައިގެން ދާނެ ކޯޓެއް އޮފީހެއް ނުހުރޭ. މިއަދުވެސް ނެތް.\nހޭނާރާ ފިރިހެންކުދިންވެސް ގެނެސް ބޮޑެތި އަންހެނުންގެ އަންނައުނުދޮއްވާ ގޭގަ ކައްކަންޖައްސާ ކާތަށިތައް ދޮއްވާ މިހެންގޮސް ގޭގައި ޖެހުނިއްޔާ ޖެހުނުކަމެއް އެކުދިންލައްވާކުރުވާ އެޖުދިންނަށް ފިލާވަޅު ހަދާލާނެވަގުތެއް ނުދީ ސްކޫލައްދާން ފެންވަރާލާނެ ވަގުތެއްނުދީ ގެންގުޅުވީ\nއިންތިގާލީ އިންސާފުގެ ގާނޫނަކީ ވަކި ދައުރަކަށް ހެޔޮވަރުކޮށް ފަހާފައިއޮތް ފޮށައެއްކަން ނޭގޭ އެއްވެސް މީހަކު ހުންނާނެހެން ހިއެއްނުވޭ. އިންސާނީ ހައްގުތަކަށް ވަކާލާތުކުރާކަމަށް ބުނާ ޑިމޮކްރަސީގެ ޗެމްޕިއަންގެ ޕާޓީއިން ވެރިކަމަށް އަންނަން ދެއްކިވާހަކަތަކަކީ ބިލާހެއްކަން ތި ބިލުގައިވާ ތާރީޚުތަކަށް ބަލާލުމުން އެގޭ. ބުނާކަހަލަ ތިމަންނަމެންގެ ފެއިލްވި ވެރިކަމުގައި އެއްވެސް ނުކިއްސަރުކަމެއް ހިގާފައި ނޯންނާނެއޭ. ތިއީ ސިލެކްޓެޑް ޖަސްޓިސް.\nހިހި ދައްކާ ވާހަކަ... ބޭނުންވަނީ ހަމަ ސަރުކާރުން ޖީބަށް ލާރި ހޯދޭނެ ގޮތެއް އަނިޔާ އޭ ބަދަލޭ ކިޔާ.


އާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް, 15 ސިކުންތު\nގިނަ ދަރިން ތިބޭ ޢާއިލާތަކުގައި މިހާރަކަށް އައިސް ކުރިމަތިވާ ކަމެއް އެބައޮތެވެ. އެއީ މައިންބަފައިންނަށް ކަމަކަށް ބޭނުންވުމުން އެކަންކޮށްދޭނެ ދަރިއަކު ކަނޑައަޅަން ބަހުސްކޮށް ގުރުވަތުލާ ހިސާބަށް ކަންކަން ގެންދިއުމެވެ. އެއިރުން އެއެނގެނީ މައިންބަފައިންނަށް ޚިދުމަތްކުރަން ޝައުޤުވެރިކަން ނެތްކަމެވެ.\nމީސްތަކުންނޭވެ! މައިންބަފައިން ކަމަކަށް ބޭނުންވެގެން ތިބިކަން ފުރަތަމަ އެނގޭ ދަރިފުޅަށް އެލިބެނީ ވަރަށް ބޮޑު ނަޞީބެކެވެ. ސުވަރުގެ ވަނުމުގެ ފުރުޞަތެވެ. ވީމާ މަސައްކަތްކުރަންވީ މައިންބަފައިންގެ ބޭނުން ފުއްދައިދޭދަރިއަކީ ތިމާކަމުގައިވުމަށެވެ. އެހެން ދަރިއަކާއި ބައްސަންވާނީވެސް އެކަމަކީ ތިމާއަށް ފުއްދައިނުދެވޭވަރުގެ ކަމެއް ނަމައެވެ.\nސުވަރުގެ ލިބުން އެދި ގިނަ ބައަކު ވަރަށް ބުރަ މަސައްކަތް ކުރެއެވެ. ނަމަވެސް އެންމެ ފަސޭހަ އެއްކަންތައް މަތިން ބައަކު ވަނީ ހަނދާންނައްތައިލައިފައެވެ. ނުވަތަ ހަނދާން ނެތިފައެވެ. ވީމާ ރަނގަޅަށް ކަނުލައި އަޑުއަހާށެވެ!\nމައިންބަފައިންނަށް ޚިދުމަތް ކުރަން ލިބުމަކީ އެމީހަކަށް ލިބޭނެ އެންމެ ބޮޑު އެއް ނަޞީބެވެ. އެހެނީ މައިންބަފައިންނަށް ހެޔޮކޮށް ހިތައި ޚިދުމަތް ކުރުމަކީ ސުވަރުގެ ލިބުމަށް ފަހިކޮށްދެއްވަވާފައި އޮތް އެއް މަގެވެ. ވީމާ އެ މަތިވެރި ނިޢްމަތް ނަގާނުލައި އެކަމުގެ ފައިދާ ލިބިގަތުމަކީ ކޮންމެހެން ކުރަން ޖެހޭނެ ކަމެކެވެ.\nމި ޙަދީޘްފުޅަކީ އެންމެންވެސް ދަންނަ ޙަދީޘްފުޅެކެވެ. ނަމަވެސް އެނގި ތިބެމެ އަމަލުކުރުމުގައި އިހްމާލުވަނީ އެވެ. އެއީ މައިން ބަފައިން ނުވަތަ އެއިގެ ތެރެއިން އެކެއްގެ ނަމަވެސް މުސްކުޅި އުމުރު އެމީހަކަށް ލިބި ޚިދުމަތްކޮށްގެން ސުވަރުގެ ނުހޯދުނު މީހާއަށް ލަޢްނަތް ލެއްވެވުމަށް ޖިބްރީލްގެ ފާނު ދުޢާ ކުރެއްވުމުން ރަސޫލް (ޞޢވ) އާމީން ވިދާޅުވި ކަމުގެ ޙަދީޘްފުޅެވެ.\nމީސްތަކުންނޭވެ! ކުޑައިރު އެމީހެއްގެ މައިން ބަފައިން މަރުވެއްޖެ ނަމަ އެމީހުންނަށް ޚިދުމަތްކުރުމުގެ ފުރުޞަތު ނުލިބި ގެއްލުނީއެވެ. ނަމަވެސް އެމީހުން ދުނިޔޭގައި ތިބެ އެ ފުރުޞަތު ލިބިއްޖެ ނަމަ އެއީ ކޮނަ ފަދަ މަތިވެރި ނިޢްމަތެއް ހެއްޔެވެ؟ އެމީހުންނަށް ޚިދުމަތްކޮށްގެން ސުވަރުގެ ހޯދުމުގެ ފުރުޞަތު އެމީހަކަށް ލިބުމުންނެވެ. ވީމާ މައިންބަފައިންނަށް ޚިދުމަތް ކުރުމަކީ ބުރައެއް ކަމަށް ނުދެކި އެއީ ތިމާއަށް ދެއްވެވި ވަރަށް މަތިވެރި ނިޢްމަތެއް ކަމުގައި ދެކެ، އެކަމުގެ ފައިދާ ލިބިގަންނާށެވެ!\nކީރިތި ޤުރްއާނުގެ އާޔަތްތަކުގައި ﷲ ތަޢާލާއަށް ކިޔަމަންތެރިކަން އަދާކުރުމަށް އެންގުވުމަށްފަހު ވިދިގެން މައިން ބަފައިންނަށް ހެޔޮކޮށް ހިތުމަށާއި ކިޔަމަންތެރިކަން އަދާކުރަން އަންގަވާފައިވާ ސަބަބާއިމެދު ވިސްނައިލާށެވެ. ފުރަތަމަ ކަމެއްގެ ގޮތުން ﷲ ތަޢާލާ އަށް ކިޔަމަންތެރިވާން ޖެހެނީ ތިބާ އުފެއްދެވީ ﷲ ތަޢާލާ ކަމުގައިވީތީއެވެ. ވިދިގެން މައިން ބަފައިންނަށް ހެޔޮކޮށް ހިތައި ކިޔަމަންތެރިވާން ވަޙީ ކުރެއްވެވީ ތިބާ ދުނިޔެއަށް އައުމަށް ﷲ ތަޢާލާ މެދުވެރި ކުރެއްވެވީ މައިންބަފައިން ކަމުގައިވާތީއެވެ.\nއެހެންކަމުން މައިން ބަފައިންނަށް ވެސް ވަނީ ޒިންމާތަކެއް ޙަވާލުކުރައްވަވައިފައެވެ. އަދި ދަރިންނަށް ވެސް ވަނީ ޒިންމާތަކެއް ޙަވާލުކުރައްވަވައިފައެވެ. އެމީހަކާއި ޙަވާލު ކުރެއްވެވި ޒިންމާ އަދާކުރުމަކީ އެމީހެއްގެ ކަމެކެވެ. މަސްއޫލިއްޔަތު އަދާ ނުކުރި ނަމަ އެކަމުގެ ޒިންމާ އުފުލަން ޖެހޭނީ އެކަން ނުކުރި މީހެކެވެ.\nކީރިތި ޤުރްއާނުގެ އެއްވެސް އާޔަތެއްގައި މައިން ބަފައިން ކުރާ ހައި އަމުރަކަށް ކިޔަމަންވާކަށް ނެތެވެ. އެހެނީ އެމީހުންނަކީ ވެސް އިންސާނުން ކަމުގައި ވުމުން ޙައްޤު ނޫން އަމުރެއް ކޮށްފާނެތީއެވެ. ﷲ ތަޢާލާގެ އަމުރުފުޅަކާއި ޚިލާފަށް އަމުރެއް ކޮށްފާނެ ކަމަށްޓަކައެވެ. ނަމަވެސް ކޮންމެ އާޔަތެއްގައިވެސް އަމުރުފުޅު ކުރައްވަވާފައިވަނީ މައިންބަފައިންނަށް އިޙްތިރާމް ކުރުމަށެވެ. އެމީހުންނަށް އަދާކުރަން ޖެހޭ ޙައްޤުތައް އަދާކުރުމަށެވެ.\nމައިން ބަފައިންނަކީ ނުވަތަ އެއިގެ ތެރެއިން އެކަކީ އެހައި ރަނގަޅު މީހަކަށް ނުވެދާނެއެވެ. ހެޔޮލަފާ މީހަކަށްވެސް ނުވެދާނެއެވެ. އެހެން ވެއްޖެ ނަމަ އެމީހުންނަށް ވިސްނައިދޭށެވެ. ޤަބޫލުކުރި ނަމަވެސް ނުކުރި ނަމަވެސް އެއިން އެކަކަށްވެސް އަނިޔާވެރި ނުވާށެވެ! ދަރިންނާއި ﷲ ތަޢާލާ ޙަވާލުކުރައްވާފައިވާ މަސްއޫލިއްޔަތު ފުރިހަމައަށް އަދާކުރާށެވެ! އިން ޝާ ﷲ! އެކަމުގެ ސަބަބުން ތިބާއަށް ސުވަރުގެ ދެއްވަވާނެތެވެ!\n--މުފްތީ މެންކުގެ ދަރުސަކުން


360 Sadhaqaathah Fudhey Namaadheh 360 ޞަދަޤާތަށް ފުދޭ ނަމާދެއް – Ilm 360 Sadhaqaathah Fudhey Namaadheh\n360 ޞަދަޤާތަށް ފުދޭ ނަމާދެއް\nއާނއެކެވެ! މިއީ ސުންނަތްކަން ގަދަ މަތިވެރި ނަމާދެކެވެ. އެއީ ކިޔަމަންތެރިންގެ ނަމާދެވެ. 360 ޞަދަޤާތަށް ފުދޭ ނަމާދެކެވެ. އެއީ ޟުޙާ ނަމާދެވެ.\nފަހެ ހަމަކަށަވަރުން ނަބިއްޔާ صَلَّى اللَّه عَلَيْهِ وَسَلَّمَ ޙަދީޘްކުރެއްވިއެވެ. (يُصْبِحُ عَلَى كُلِّ سُلَامَى مِنْ أَحَدِكُمْصَدَقَةٌ ، فَكُلُّ تَسْبِيحَةٍ صَدَقَةٌ ، وَكُلُّ تَحْمِيدَةٍ صَدَقَةٌ ، وَكُلُّ تَهْلِيلَةٍ صَدَقَةٌ ، وَكُلُّ تَكْبِيرَةٍ صَدَقَةٌ وَأَمْرٌبِالْمَعْرُوفِ صَدَقَةٌ ، وَنَهْيٌ عَنْ الْمُنْكَرِ صَدَقَةٌ ، وَيُجْزِئُ مِنْ ذَلِكَ رَكْعَتَانِ يَرْكَعُهُمَا مِنْ الضُّحَى) رواه مسلم(1181)\n“ތިޔަބައިމީހުންގެ ތެރެއިން ކޮންމެ މީހަކު ހެނދުނު ކުރަނީ އެމީހެއްގެ(ހަށިގަނޑުގައިވާ) ކޮންމެ ހުޅަކަށް ޞަދަޤާތެއްވާ ޙާލުގައެވެ. ފަހެ, ކޮންމެ ތަޞްބީޙައަކީ ޞަދަޤާތެކެވެ. އަދި ކޮންމެ ތަޙްމީދަކީ ޞަދަޤާތެކެވެ. އަދި ކޮންމެ ތަހްލީލަކީ ޞަދަޤާތެކެވެ. އަދި ކޮންމެ ތަކްބީރަކީ ޞަދަޤާތެކެވެ. އަދި ހެޔޮކަންކަމަށް އަމުރުކުރުމަކީ ޞަދަޤާތެކެވެ. އަދިނުބައިކަންކަން މަނާކުރުމަކީ ޞަދަޤާތެކެވެ. އެ ހުރިހާ ޞަދަޤާތަކަށް ޟުޙާގެ ވަގުތުގައި ކުރެވޭ ދެ ރަކްޢަތް ފުދެއެވެ.”\nރަސޫލު الله صَلَّى اللَّه عَلَيْهِ وَسَلَّمَ ޙަދީޘްތަކުން ޘާބިތުވާ ގޮތުގައި އިންސާނާގެ ހަށިގަނޑުގައި 360 ހުޅު ވެއެވެ. އޭނާގެ މައްޗަށް ވަނީ އެއިން ކޮންމެ ހުޅަކަށް ޞަދަޤާތް ކުރުމެވެ.(1)\nއެހެންކަމުން ޢިލްމުވެރިން ވިދާޅުވާގޮތުގައި ޟުޙާ ނަމާދަކީ 360 ޞަދަޤާތަށް ފުދޭ މާތް މަތިވެރި ނަމާދެކެވެ. ވީމާ, މިނަމާދަށް ރައްކާތެރިވަމާ ހިނގާށެވެ!\nމި ނަމާދުގެ މަތިވެރިކަމާ ބެހޭ ގޮތުން އެހެން ޙަދީޘްތައްވެސް އައިސްފައިވެއެވެ.\nރަސޫލު الله صَلَّى اللَّه عَلَيْهِ وَسَلَّمَ ޞަޙާބީންނަށް ޟުޙާ ނަމާދު ކުރުމަށް ވަޞިއްޔަތްކުރައްވައެވެ. އަދި ޙަދީޘް ކުރެއްވިއެވެ. (فَإِنَهَا صَلَاةُ الْأَوَّابِينَ) مسند أحمد 7596\nމާނައީ: “ފަހެ, ހަމަކަށަވަރުން އެއީ ކިޔަމަންތެރިންގެ ނަމާދެވެ.”\nއަބޫ ހުރައިރާ رضي الله عنه ވިދާޅުވިއެވެ.\nأَوْصَانِي خَلِيلِي صَلَّى اللهُ عَلَيْهِ وَسَلَّمَ بِثَلاَثٍ: (صِيَامِ ثَلاَثَةِ أَيَّامٍ مِنْ كُلِّ شَهْرٍ، وَرَكْعَتَيِ الضُّحَى، وَأَنْ أُوتِرَ قَبْلَ أَنْ أَنَامَ) متفق عليه\nމާނައީ: ” އަހަރެންގެ މިތުރު (އެބަހީ: ނަބިއްޔާ) صَلَّى اللهُ عَلَيْهِ وَسَلَّمَ , އަހަރެންނަށް ތިން ކަމަކަށް ވަޞިއްޔަތް ކުރެއްވިއެވެ. އެއީ ކޮންމެ މަހެއްގައިވެސް ތިން ދުވަހު ރޯދަ ހިފުމާއި ޟުޙާ ނަމާދުގެ ދެރަކުޢަތް ކުރުމާ އަދި ނިދުމުގެ ކުރިން ވިތުރި ކުރުމެވެ.”\nޟުޙާ ނަމާދުގެ މަތިވެރިކަމާއި ޟުޙާ ނަމާދު ކުރާނެ ގޮތް ކިޔައި ލުމަށް މި ލިންކަށް ފިތާލާށެވެ!\n(1) ބައްލަވާ: އަބޫ ދާވޫދު (5242) އަދި އަލްއަލްބާނީގެ ޞަޙީހުލް ޖާމިޢު (4239)


Burnley Athun Evvaruve Gadha Hatharakah Erumugai Tottenham Ah Hurasthakeh - Vaguthu\nބާންލީ އަތުން އެއްވަރުވެ ގަދަ ހަތަރަކަށް އެރުމުގައި ޓޮޓެންހަމަށް ހުރަސްތަކެއް\nއިނގިރޭސި ޕްރެމިއާ ލީގުގައި ރޭ ބާންލީއާ ދެކޮޅަށް އަމިއްލަ ދަނޑުގައި ކުޅުނު މެޗުން އެއްވަރުވެ ގަދަ ހަތަރަކަށް އެރުމަށް ޓޮޓެންހަމް ހޮޓްސްޕާސް ކުރަމުން އަންނަ މަސަތްކަތަށް އަނެއްކާވެސް ހުރަސްތަކެއް އެޅިއްޖެއެވެ.\nޓޮޓެންހަމްގެ ދަނޑުގައި ރޭ ކުޅުނު މެޗު ނިމުނީ 1-1 އިން ދެޓީމު އެއްވަރު ވެގެންނެވެ. މެޗުގައި ފުރަތަމަ ގޯލު ޖަހައި ކުރިހޯދީ ބާންލީ އިންނެވެ. މި ގޯލު ފުރަތަމަ ހާފުގެ 13 ވަނަ މިނެޓުގައި ޖަހައިދިނީ ފޯވަޑް ކްރިސް ވުޑް އެވެ. ޓޮޓެންހަމުން އެއްވަރު ކުރީ ދެވަނަ ހާފު ފަށައިގެން ފަސް ވަނަ މިނެޓުގައި ލިބުނު ޕެނަލްޓީ އަކުން އިނގިރޭސި މިޑްފީލްޑަރު ޑެލޭ އަލީ ޖެހި ގޯލުންނެވެ. މިއީ އޭރިއާ ތެރެއިން އެރިކް ލަމެލާ އަށް ބާންލީގެ ޑިފެންޑަރު ބެން މީ ކުރި ފައުލަކާއި ގުޅިގެން ރެފްރީ ޓޮޓެންހަމަށް ދިން ޕެނަލްޓީ އެކެވެ. މި ގޯލަކީ އަލީ ޓޮޓެންހަމް ޖާޒީގައި ޖެހި 50 ވަނަ ލީގް ގޯލެވެ. އޭނާ ވެފައިވަނީ ޕްރެމިއާ ލީގުގައި 50 ގޯލު ހަމަކުރި ޓޮޓެންހަމްގެ ހަތް ވަނަ ކުޅުންތެރިޔާ އަށެވެ.\nރޭގެ މެޗަކީ މޮޅެއް ނުހޯދައި ޓޮޓެންހަމުން ޖެހިޖެހިގެން ނިންމާލި ފަސްވަނަ މެޗެވެ. މިދިޔަ ބުރާސްފަތި ދުވަހު ކުޅުނު އިނގިރޭސި އެފްއޭ ކަޕްގެ ފަސް ވަނަ ބުރު މެޗެއްގައި ނޯވިޗް ސިޓީއަތުން ބަލިވެ މުބާރާތުން އަލްވަދާއު ކިޔާފައިވާ ޓޮޓެންހަމް އެންމެ ފަހުން މެޗަކުން މޮޅުވެފައިވަނީ މިދިޔަ މަހުގެ 16 ވަނަ ދުވަހު އެވެ. އޭގެ ފަހުން ޗެމްޕިއަންސް ލީގުގެ ދެވަނަ ބުރުގެ ފުރަތަމަ ލެގުގައި އަމިއްލަ ދަނޑުގައި ޖަރުމަނުގެ ލީޕްޒެއިގްއާ ދެކޮޅަށް ކުޅުނު މެޗުން ބަލިވިއިރު ލީގުގައި ވުލްވްސް އާއި ޗެލްސީއާ ދެކޮޅަށް ކުޅުނު މެޗުން ވެސް ވީ ބައްޔެވެ.\nރޭގެ މެޗުން އެއްވަރުވުމާއެކު ޓޮޓެންހަމް ވަނީ އިނގިރޭސި ލީގުގެ އަށްވަނަ އަށް ވެއްޓިފައެވެ. އެ ޓީމަށް ލިބިފައިވަނީ 29 މެޗުން 41 ޕޮއިންޓެވެ. ޓޮޓެންހަމާއި ތާވަލުގެ ހަތަރުވަނައިގައި އޮތް ޗެލްސީއާ ދެމެދު މިވަގުތު ހަތަރު ޕޮއިންޓުގެ ފަރަގެއް އޮތް އިރު މިރޭ އެވަަޓަން އަތުން ޗެލްސީ މޮޅުވެއްޖެނަމަ މި ފަރަގު ހަތް ޕޮއިންޓަށް ބޮޑުވެގެންދާނެ އެވެ. ރޭ ޓޮޓެންހަމާއި އެއްވަރު ކުރި ބާންލީ ވަނީ 29 މެޗުން 39 ޕޮއިންޓް ހަމަކޮށް ތާވަލުގެ 10 ވަނަ އަށް ކުރިއަށް ޖެހިލައިފައެވެ.


Maleehaa Alun BML Ge Vazeefaa Ah Nukunnan Angaifi - Vaguthu\nމަލީހާ އަލުން ބީއެމްއެލްގެ ވަޒީފާ އަށް ނުކުންނަން އަންގައިފި\n2 މަސް ކުރިން ( ސެޕްޓެމްބަރު 23, 2020 )\nފާތިމަތު މަލީހާ ޖަމާލް: ބީއެމްއެލް އިން އޭނާ ވަކިކުރީ ގާނޫނާ ހިލާފަށް ކަމަށް ސުޕްރީމް ކޯޓުން ވެސް ވަނީ ކަނޑައަޅާފައު --\nބޭންކް އޮފް މޯލްޑިވްސް (ބީއެމްއެލް) ގެ އިސް މުވައްޒަފެއް ކަމަށް ފާތިމަތު މަލީހާ ޖަމާލް އަލުން އެ ބޭންކުގެ ވަޒީފާ އަށް ނުކުންނަން އަންގަައިފިއެވެ.\n"ވަގުތަށް" އެނގިފައިވާ ގޮތުގައި މަލީހާ ވަޒީފާ އަށް ނުކުންނަން ބީއެމްއެލް އިން އަންގާފައި ވަނީ މިއަދެވެ.\nބީއެމްއެލްގެ އެމްއެސްއެމްއީގެ ހެޑުގެ މަގާމުގައި ހުރި މުވައްޒަފަކު ވަޒީފާ އިން ވަކިކުރީ ގާނޫނާއި ހިލާފަށް ކަމަށް ސުޕްރީމް ކޯޓުން ދާދި ފަހުން ވަނީ ނިންމައިފައެވެ. މަލީހާ 2013 ވަނަ އަހަރު ބީއެމްއެލް އިން ވަކި ކުރިއިރު، އޭނާ ވަކިކުރީ 2012ވަނަ އަހަރު ކުރި ދަތުރެއްގެ ހަރަދު އަނބުރާ ހޯދުމުގައި ނުކުރާ ހަރަދުތަކެއް ހޯދަން އުޅުނު ކަމަށް ބުނެއެވެ.\nބީއެމްއެލް އިން އެ މައްސަލާގައި އެންމެ ފުރަތަމަ ނިންމީ އެއް އަހަރުގެ މުސާރައިގެ ކުރިއެރުމާއި އަހަރީ ބޯނަސް ހިފެހެއްޓުމަށެވެ. ނަމަވެސް މަލީހާގެ ފަރާތުން އެ ނިންމުން ބަދަލު ކޮށްދިނުމަށް ބީއެމްއެލްގެ ހިއުމަން ރިސޯސް ޑިޕާޓުމަންޓުގައި އެދުމުން އެ ނިންމުން ބަދަލު ނުކުރެވޭނެ ކަމަށް ނިންމިއެވެ. އަދި ފަހުން އޭނާ ވަޒީފާއިން ވަކި ކުރިއެވެ.\nއެ މައްސަލާގައި މަލީހާގެ ފަރާތުން ވަނީ އެ މައްސަލަ ޓްރައިބިއުނަލް އަށް ހުށަހަޅާފައެވެ. ޓްރައިބިއުނަލް އިން ވެސް ނިންމީ މަލީހާ ވަކި ކޮށްފައިވަނީ ގާނޫނާއި ހިލާފަށް ކަމަށެވެ. އެހެންކަމުން އޭނާ އަށް އަލުން ވަޒީފާ ދިނުމަށް ނިންމިއެވެ.\nއެ މައްސަލަ ބީއެމްއެލްގެ ފަރާތުން ހައިކޯޓުގައި އިސްތިއުނާފު ކުރިއެވެ. ނަމަވެސް ހައިކޯޓުންވެސް ބީއެމްއެލް އަށް ކުރިއެރުމެއް ނުލިބެއެވެ. އެންމެ ފަހުން ބީއެމްއެލް އިން އެ މައްސަލަ ސުޕްރީމް ކޯޓުގައި އިސްތިއުނާފު ކުރިއެވެ. ސުޕްރީމް ކޯޓުންވެސް މިއަދު ނިންމީ މާލީހާ އަށް ވަޒީފާ އަނބުރާ ދިނުމަށެވެ.\nސުޕްރީމް ކޯޓުން ބުނީ އެ ދަތުރުގައި މަލީހާއެކު ދިޔަ އަނެއް ދެ މުވައްޒަފުންގެ ބަހެއް ބީއެމްއެލް އިން ހޯދާފައި ނުވާ ކަމަށާއި މުވައްޒަފުންނާއި މެދު އެއް ހަމައަކުން އަމަލުކޮށްފައި ނުވާ ކަމަށެވެ. އަދި މަލީހާ އަށް ފަހުގެ އިންޒާރު ދިނުމަށް ނިންމުމުން އެނގެނީ އެފަދަ ކުށެއް މަލީހާ ދެން ނުކުރާނެކަން ބޭންކުން ގަބޫލުކުރާކަން ކަމަށް ހުކުމްގައިވެއެވެ.\nމި މައްސަލާގައި މަލީހާގެ ފަރާތުން ވަކާލާތު ކުރައްވާފައި ވަނީ އޭނާގެ ދެބެންގެ ދެދަރި ބޭފުޅެއް ކަމަށްވާ އަދި ކުރީގެ ނާއިބު ރައީސް ޑރ. މުހައްމަދު ޖަމީލު އަހުމަދެވެ.\nބީއެމްއެލް އިން ކުޑަކުދިންގެ ހިޔާއަށް ފަސް ކޮމްޕިއުޓަރ ހަދިޔާކޮށްފި\nބޮޑެތި ވިޔަފާރިތަކަށް ލޯނުގެ ގޮތުގައި 554 މިލިއަން ރުފިޔާ ދޫކޮށްފި\nބީއެމްްއެލް އިން ފެމިލީ ލީގަލް ކްލިނިކް އަށް 50،000 ރުފިޔާ ހަދިޔާކޮށްފި\nސެޕްޓެމްބަރު 23, 2020 17:36\nސެޕްޓެމްބަރު 23, 2020 22:03\nފިސާރި ކަނބަލެއް ވައްތަރު އެބަހުރި މޫނުމަތީގަ ވެސް


Speech at the Addu City Feydo Indoor-Complex\nނިޢުމަތްތަކުގެ ވެރި ﷲ ސުބްޙާނަހޫ ވަތަޢާލާއަށް ޙަމްދާއި ޝުކުރުކުރަން. ޞަލަވާތާއި ސަލާމް ލެއްވުން އެދި ދުޢާކުރަނީ، މިއުއްމަތުގެ މާތް ނަބިއްޔާ މުޙައްމަދު ރަސޫލު ޞައްލަﷲ ޢަލައިހި ވަސައްލަމައަށް. މި ޞަލަވާތުގައި އެކަލޭގެފާނުންގެ އިތުރުއާލުންނާއި، މިތުރު ޞަހާބީން ޝާމިލް ކުރަން. އައްޑޫ ސިޓީ ފޭދޫ ދާއިރާގެ ޢިއްޒަތްތެރި މެމްބަރ އިބްރާހިމް ދީދީ، (އާދެ! ތިޔަ އެންމެހާ ޒުވާނުންނާއި ރައްޔިތުންގެ އައި.ބީ). އައްޑޫ ސިޓީގެ އެންމެހާ ލޮބުވެތި ޒުވާނުންނާއި ރައްޔިތުން. ވަޑައިގެން ތިއްބެވި އެންމެހާ ބޭފުޅުންނާއި ކަނބަލުން.\nއާދެ! މިއަދަކީ އައްޑޫ ސިޓީ ފޭދޫ ޒުވާނުންނަށް ވަރަށް އުފާވެރި އެހާމެ އުންމީދީ ދުވަހެއް. ވަކިން ޚާއްސަކޮށް އައްޑޫ ސިޓީގެ ކުޅިވަރު ޢާއިލާއަށް ވަރަށްވެސް ބޮޑު ހިތްހަމަޖެހުމެއް ލިބިގެންދާ ދުވަހެއް.\nއައްޑޫ ސިޓީއަކީ ދިވެހި ރާއްޖޭގެ ނިސްބަތުން ބޮޑު އާބާދީއެއް އޮންނަ އަތޮޅަކަށްވެފައި ވަކިން ޚާއްސަކޮށް ފޭދޫ ޒުވާނުންނަށް ފުރިހަމަ ސިއްޙަތާއި ދުޅަހެޔޮކަން، އަދި ހަމައެހެންމެ ކުޅިވަރުގެ ވާދަވެރިކަން އާލާކުރެއްވުމަށް ދިވެހި ރާއްޖޭގެ ރައްޔިތުން އެ ރައީސަކަށްޓަކައި ފަޚުރުވެރިވާ، އަޅުގަނޑުމެންގެ ލޮބުވެތި ރައީސުލް ޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމް މިވަނީ، އާދެ! އަނެއްކާވެސް ވަރަށްވެސް ބޮޑު ހަދިޔާއެއް ފޭދޫ ޒުވާނުންނަށް ދެއްވާފަ.\nއަޅުގަނޑުމެން މިއަދު މި އުފާކުރަނީ އައްޑޫ ސިޓީ ފޭދޫ ޒުވާނުންނަށް ކުޅިވަރު ކުޅެވޭނެ ވަސީލަތްތަކާއި ކަސްރަތުކުރެވޭނެ އިންތިޒާމް އަދުގެ ރައީސުލް ޖުމްހޫރިއްޔާ ހަމަޖައްސަވައިދެއްވުމަށް އެމަނިކުފާނު ކުރައްވާ މަސައްކަތްޕުޅުތަކުގައި ތަޞައްވަރުގެ ކުލަޖެހެމުން އަންނަކަމުގެ އުފާ.\nމީގެ ކުރިން ދިވެހި ޒުވާނުންނަށް އަމާޒްކޮށްގެން ހިންގިފައިނުވާ ކުޅިވަރާއި އަދި އެނޫންވެސް އެތަކެއް ގިނަގުނަ މަޝްރޫޢުތަކެއް ވޭތުވެދިޔަ ތިން އަހަރުގައި ވަނީ ކުރެވިފައި.\nވަކިން ޚާއްސަކޮށް ރާއްޖޭގެ ކޮންމެ ރަށެއްގައި ސްޕޯޓްސް އެރީނާއެއް ޤާއިމްކުރުމުގެ ވިސްނުންފުޅު ގެންގުޅުއްވާ އެފަދަ ބޮޑު ބިޔަ މަޝްރޫޢުތަކެއް ހިންގަން ކެރިވަޑައިގެންނެވީ ޢިއްޒަތްތެރި ރައީސުލް ޖުމްހޫރިއްޔާ އަބްދުﷲ ޔާމީން އޭ އަޅުގަނޑު ދަންނަވާނީ.\nއެމަނިކުފާނު ވެރިކަމަށް ވަޑައިގެންނެވުމަށްފަހު މިރަށުގެ ޒުވާނުންގެ ޙައްގުގައި ޕްލޭނެއް އެކުލަވާލައްވާ ޒުވާނުންނަށް ބޭނުންވާ ކަންކަމާއި، އެ ޒުވާނުންގެ އިޙްސާސްތައް ވަރަށް ކައިރިން ބެއްލެވި. ނަތީޖާއެއްގެ ގޮތުން ޒުވާނުންނަށް އެންމެ ފުރަތަމަވެސް ދެއްވި ހަދިޔާއަކީ ވަޒީފާގެ ފުރުސަތު. މީ އަޅުގަނޑުމެން އެއްވެސް ރައްޔިތަކު ދެބަސްވާނެ ކަމެއްނޫނޫ.\nއާދެ! މިއަދު އައްޑޫ ސިޓީ ފޭދޫ ސްޕޯޓްސް ކޮމްޕްލެކްސް ޤާއިމްކުރުމަށްޓަކައި ވިމްލާ ކޮންސްޓްރަކްޝަން އެންޑް ޓްރޭޑް ޕްރައިވެޓް ލިމިޓެޑް އާއިއެކު މިވަނީ އެއްބަސްވުމުގައި ސޮއިކުރެވިފަ. އަޅުގަނޑު ވަރަށް ބޮޑަށް އެދެން އެގްރީމެންޓްގައިވާގޮތަށް މިމަސައްކަތް މިއަހަރުގެ އޮކްޓޯބަރގެ ނިޔަލަށް ނިންމަވާލަދެއްވުމަށް.\nދައުލަތުގެ ބަޖެޓުން 4.5 މިލިއަން ދިވެހި ރުފިޔާއަށްވުރެން ގިނަރުފިޔާ ޚަރަދުކޮށްގެން ޤާއިމް ކުރުމަށް ރޭވިފައިވާ، އާދެ! މި އިންޑޯ ސްޕޯޓްސް ކޮމްޕްލެކްސްއަކީ ދިވެހި ޒުވާނުންގެ އަތުން އެއްވެސް ފީއެއް ނެގުމަކާއިނުލާ ދިވެހި ކޮންމެ ދަރިއަކަށް ބޭނުންކުރެވޭނެ ކޮމްޕްލެކްސްއެއް. މިއީ ހަމަ ޔަގީނުންވެސް ޢިއްޒަތްތެރި ރައީސުލް ޖުމްހޫރިއްޔާ މިރަށުގެ ޒުވާނުންނަށް ދެއްވާ ވަރަށްވެސް އަގުބޮޑު ހަދިޔާއެއް.\nމިތަނަކީ އެންމެ ޒަމާނީ ފެންވަރެއްގައި އިމާރާތްކުރެވި އެއްފުރާޅެއްގެ ދަށުން ތަފާތު އެކިއެކި އާދެ! ވަރަށްވެސް ގިނަ ކުޅިވަރުތަކެއް ކުޅެވޭނެ އިންތިޒާމުތަކާއިއެކު ހުޅުވިގެންދާ ތަނެއް.\nއައްޑޫ ސިޓީ ފޭދޫގައި ޒުވާނުންނަށް އަމާޒްކޮށްގެން ދިވެހި ސަރުކާރުން އަންނަނީ ބޮޑެތި ހޭދަތަކެއް ކުރަމުން.\nސްޕޯޓްސް އެރީނާގެ ދަށުން ރާއްޖޭގައި އެންމެފުރަތަމަ ޤާއިމްކުރެވުނު ފުޓްސަލް ދަނޑުތަކުގެ ތެރެއިން މިރަށުގައިވެސް ވަނީ ފުޓްސަލް ދަނޑެއް ޤާއިމްކުރެވިފައި.\nއަދި ދާދި ފަހުން ދައުލަތުންވަނީ އެތަކެއް ލައްކަ ގިނަ ދިވެހި ރުފިޔާ ޚަރަދުކޮށްގެން މިރަށުގެ ފުޓްސަލް ދަނޑު މަރާމާތުކޮށްފަ.\nސްޕޯޓްސް އެރީނާ ބަށިކޯޓު، ނެޓްބޯޅަކޯޓުގެ މަސައްކަތް އަޅުގަނޑުމެންވާނީ އަންނަ އަހަރަށް ޕްލޭން ކޮށްފަ. އަދި އިންޑޯ ކޮމްޕްލެކްސް އާއި، ސްޕޯޓްސް އެރީނާގެ އެންމެހާ ކޯޓުތައް ޤާއިމްކޮށް ނިމިގެންދާއިރު މާތް ﷲގެ ވާގިފުޅާއެކު އަޅުގަނޑުމެން އާދެ! މި އެރީނާގެ ވަށާފާރު ރޭނުމާއި ފެންސްޖެހުންވެސް ނިމިގެންދާނެ!\nއައްޑޫ ސިޓީގެ ޒުވާނުންގެ ތަރައްޤީއަށް މިހާތަނަށް ހިންގުނު މަޝްރޫއުތަކުގެ އަގުމިވަނީ 65 މިލިއަނަށްވުރެން މައްޗަށް އަރާފަ. މިއީ ސަރުކާރުން ދިވެހި ޒުވާނުންގެ ތަރައްޤީއަށް އެއް އަތޮޅަކަށް ބަލާއިރު ކޮށްފައިވާ ބޮޑު ހޭދައެއް.\nމިކަމަށްޓަކައި ރާއްޖޭގެ ރައިސުލް ޖުމްހޫރިއްޔާ އަބްދުﷲ ޔާމީން އަށް އަޅުގަނޑުމެން އެންމެން ފަޚުރުވެރިވަން. އަދި ހިތުގެ އެންމެ އަޑިން ނުހަނު އިޚްލާސްތެރިކަމާއެކު ޝުކުރު ދަންނަވަން.\nމީގެ އިތުރުން ދާދިފަހުން، އާދެ! މިދިޔަ މަހުގެ 16 އިން 17 އަށް އަޅުގަނޑުމެންވާނީ އައްޑޫ ސިޓީގެ ހުރިހާ ރަށަކަށް ދަތުރުކޮށް ޒުވާނުންގެ މަރުކަޒުތަކަށް ޒިޔާރަތްކޮށްފަ. އަދި ހުރިހާ ރަށެއްގެ ޒުވާނުންނާއިވެސް އަޅުގަނޑު ބައްދަލުކޮށްލިން. ކުޅިވަރުގެ މަޝްރޫޢުތައް ހިންގެވުމަށް އައްޑޫ ސިޓީއަށް 36 ބިމެއް މިނިސްޓްރީގެދަށަށް ރަޖިސްޓްރީވެފައިވާކަމުގެ އުފާވެރި ޚަބަރުވެސް ޒުވާނުންނާއި ހިއްސާކުރެވުނު.\nއެއަށްފަހު ދާދި ފަހުން ސަރުކާރުގެ ސްޕޯޓްސް އެރީނާ މަޝްރޫޢުގެ ދަށުން އައްޑޫ ސިޓީ ހިތަދޫ، ހުޅުދޫ އަދި މީދޫގައި 11 ކުޅިވަރު ވަސީލަތެއް ގާއިމްކުރުމުގެ އެއްބަސްވުމުގައި މިވަނީ ސޮއިކުރެވިފަ.\nއެހެންކަމުން އަޅުގަނޑު ދަންނަވާނީ މިއަތޮޅުގެ ޒުވާނުންނަށްޓަކައި ޢިއްޒަތްތެރި ރައީސުލް ޖުމްހޫރިއްޔާގެ ޚިޔާލުފުޅާއި މަޝްވަރާގެ ދަށުން އަދި ވަކިން ޚާއްސަކޮށް އެމަނިކުފާނުގެ ކުޅިވަރު މެނިފެސްޓޯ ތަންފީޒް ކުރުމުގައި އަޅުގަނޑުމެން މިތިބީ ވަރަށް ސާބިތުކަމާއިއެކީގައޭ. އަދި އެމަނިކުފާނުވަނީ އެއްވެސް އަތޮޅެއް އަދި އެއްވެސް ރަށެއް އިސްތިސްނާނުވާގޮތަށް މި މަޝްރޫޢު ހިންގުމަށް އިރުޝާދުދެއްވާފަ. މިއީ ރައީސް ޔާމީންގެ އަމާޒެއް އިނގޭތޯ! އަދި ވައުދެއްވެސްމެ!\nއަޅުގަނޑުގެ ވާހަކަ ނިންމާލުމުގެ ކުރިންވެސް ދިވެހި ޒުވާނުންނަށް، ރާއްޖޭގެ މުސްތަގުބަލަށް ރައީސުލް ޖުމްހޫރިއްޔާ ގެނެސްދެއްވާ ތަރައްޤީއަށްޓަކައި ނުހަނު އިޚުލާސްތެރިކަމާއިއެކު ޝުކުރު ދަންނަވަން. އަދި ރާއްޖޭގެ ކުޅިވަރުގެ ދާއިރާއަށް މިވީ ކުރު މުއްދަތުގެ ތެރޭގައި ގެނެސްދެއްވި އިންގިލާބީ ހެޔޮ ބަދަލުތަކަށްޓަކައި އެމަނިކުފާނަށް ކުޅިވަރުގެ އައިލާގެ ނަމުގައާއި އަޅުގަނޑުގެ އަމިއްލަ ނަމުގައި ނުހަނު އިޚުލާސްތެރިކަމާއިއެކު ޝުކުރު ދަންނަވަން. ރާއްޖޭގެ ތަރައްޤީއަށް ރާއްޖޭގެ ކުރިއެރުމަށް މިއަދު ގެނެސްދެވޭ ބަދަލުތަކަކީ ދިވެހި ޒުވާނުންގެ މުސްތަގުބަލަށްޓަކައި، ޒުވާނުންގެ އުންމީދުތަކަށްޓަކައި ގެނުވޭ ބަދަލުތަކެއް.\nއަޅުގަނޑުގެ ނިންމާލުމުގެ ކުރިން ފޭދޫ ދާއިރާގެ ޢިއްޒަތްތެރި މެމްބަރ އިބްރާހިމް ދީދީ (އައިބީ) ކުރައްވާ މިންނެތް އަދި އިޚުލާސްތެރި މަސައްކަތްޕުޅަށް ނުހަނު އިޚުލާސްތެރިކަމާއިއެކު ޝުކުރު ދަންނަވަން. އަދި މި މަސައްކަތުގައި އެމަނިކުފާނަށް އެހީތެރިކަން ދެއްވާ އެންމެހާ ރައްޔިތުން އާދެ! ވަކިން ޚާއްސަކޮށް މިދާއިރާގެ ޒުވާނުންގެ ފަރާތުން ލިބިލައްވާ އެހީތެރިކަމަށްޓަކައި ދާއިރާގެ ލޮބުވެތި ރައްޔިތުންނާއި ޒުވާނުންނަށް އައްސަރިބަހާ ސާބަސް ދަންނަވާ ވަރަށް އިޚްލާސްތެރި ޝުކުރެއް ދަންނަވަން.\nއައްޑޫ ސިޓީގެ ޒުވާނުންގެ ތަރައްޤީއާއި ކުރިއެރުމަށްޓަކައި މިނިސްޓްރީ އިން ކުރަންޖެހުނު ކޮންމެކަމެއް ސާބިތުކަމާއިއެކު ތިޔަލޮބުވެތި ޒުވާނުންނަށް ކޮށްދޭނެކަމުގެ ފުރިހަމަ ޔަޤީންކަން އަރުވަމުން އަޅުގަނޑުގެ ވާހަކަކޮޅު ނިންމާލަން.\nއެންމެހާ ބޭފުޅުންނާއި ކަނބަލުންނަށް ވަރަށް އުފާވެރި ބާއްޖަވެރި ދުވަހަކައް އެދެން.


ފްލެޓް ގެއްލިފަ ހުރިއްޔާ ފެނޭތޯ ބަލަން ބޭނުން: ނަޝީދު\nއަޒްހާން އިބްރާހިމް 23 ފެބްރުއަރީ 2021\nކުރީ ސަރުކާރުން ހިޔާ މަޝްރުއުގެ ދަށުން ހުޅުމާލޭގައި ތަރައްގީ ކުރި ފްލެޓުތަކުގެ ތެރެއިން އެއް ކޮޓަރީގެ ފްލެޓުތައް ގެންލިފައިވާނަމަ އެތަންތަން ފެނޭތޯ ބަލަން ބޭނުންވާ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމިއަދު މަޖިލީހުގެ ޖަލްސާގައި ވަނީ ހިޔާ މަޝްރޫއުގެ އެއް ކޮޓަރީގެ ފްލެޓުތަކަށް މި ސަރުކާރުން ހެދި ގޮތް ސާފު ކޮށްދޭން ނައިފަރު ދާއިރާގެ މެމްބަރު އަހުމަދު ޝިޔާމް ހުށަހެޅުއްވި މައްސަލައިގެ ބަހުސް ކުރިއަށް ގެންގޮސްފަ އެވެ.\nއެ މައްސަލައިގައި ހައުސިންގް މިނިސްޓަރު މުހައްމަދު އަސްލަމް ދެގޮތަކަށް ވާހަކަ ދައްކަވާފައިވާތީ ކަންބޮޑުވުން ފާޅުކޮށްފައި ވެއެވެ. އެގޮތުން އެއް ކޮޓަރީގެ ފްލެޓުތައް ވުޖޫދުގައިވެސް ނެތްކަމަށް ކުރިން ވިދާޅުވި ނަމަވެސް ފަހުން އޭގެ ތެރެއިން އެމްޑަބްލިއުއެސްސީން ތަރައްގީކުރި 36 ފްލެޓެއް ލިބެން ހުރިކަމަށް އަސްލަމް ވިދާޅުވިކަން ޝިޔާމްގެ މައްސަލައިގައި ފާހަގަކުރެއްވި އެވެ.\nމިއާއި ގުޅިގެން މަޖިލީހުގެ ރިޔާސަތުގައި އިންނަވައި ނަޝީދު ވަނީ މިނިސްޓަރު އަސްލަމް އެފަދައިން ވިދާޅުވީ ކޮންތަނެއްގައިތޯ ސުވާލު ކުރައްވައިފަ އެވެ. އަދި މިނިސްޓަރު އެފަދައިން ވިދާޅުވި ތަނެއް ހޯއްދަވަން ބޭނުންވާ ކަމަށްވެސް ނަޝީދު ވިދާޅުވި އެވެ.\nއަޅުގަނޑު ވެސް ތިޔަ ފްލެޓް ގެއްލިފަ ހުރިއްޔާ ފެނޭތޯ ބަލަން ބޭނުން\nހިޔާ މަޝްރޫއުގެ ދަށުން ދޭން އިއުލާންކުރި އެއް ކޮޓަރީގެ ފްލެޓްތައް ކުރީ ސަރުކާރުން އަޅަން ފަށާފައި ނުވާކަމަށް މިނިސްޓަރު އަސްލަމް ވިދާޅުވީ މިދިޔަ އަހަރުގެ ޖުލައި މަހުގެ ތެރޭގަ އެވެ. ނޫސްވެރިންގެ ހާޒިރުގައި އަސްލަމް އެފަދައިން ވިދާޅުވިއިރު، އޭނާ ވަނީ ހިޔާ މަޝްރޫއުގެ ތިން ކެޓެގަރީއެއްގެ ފްލެޓުތައް އަޅަން ފަށާފައި ނުވާކަން ސާފުކޮށް ބަޔާން ކުރައްވައިފަ އެވެ.\nއެހެންނަމަވެސް ފަހުން ރައްޔިތުންގެ މަޖިލީހުގައި ވާހަކަ ދައްކަވަމުން އަސްލަމް ވަނީ 36 ފްލެޓެއް ނިމިފައިވާކަން ހާމަކުރައްވައިފަ އެވެ. އަދި އެއީ އެމްޑަބްލިއުއެސްސީން އެޅި ފްލެޓުތަކެއް ކަމަށްވެސް މިނިސްޓަރު ވިދާޅުވި އެވެ.\nކުރީ ސަރުކާރުން އެއް ކޮޓަރީގެ ފްލެޓުތައް ދޭން ނިންމީ، ސަރުކާރު ކުންފުނިތަކުން ހިޔާ މަޝްރޫއުގެ ދަށުން އަޅާ ޓަވަރުތަކުގެ ފުރަތަމަ ހަތަރު ފްލޯއިންނެވެ. އެ ފްލެޓުތައް ހިޔާ މަޝްރޫއަށް ފޯމު ހުށަހެޅި ފަރާތްތަކުގެ ތެރެއިން ދޭން ނިންމީ ސަރުކާރުން އެތަންތަން ގަނެގެންނެވެ.\nމި ސަރުކާރުން ވަނީ އެ ފްލެޓުތައް ސަރުކާރަށް ގަންނަން ލިބެން ނެތްކަމަށް ބުނެ ތިން ކެޓެއަރީއެއްގެ ފޯމުތައް ބާތިލުކޮށްފަ އެވެ. އެއީ ނ18 އަހަރާއި 40 އަހަރުގެ ޒުވާނުންނަށް ހާއްސަކުރި ކެޓެގަރީ އާއި، އަލަތު ކައިވެނި ކުރާ ފަރާތްތަކަށް ހާއްސަ ކެޓެގަރީގެ އިތުރުން މާލެ ދަފްތަރަށް ހާއްސަ ކުރި ކެޓެގަރީ އެވެ.\nއަރުޝީފަށް ނެގީ 23/02/2021 11:38\nއެންމެފަހުން އަޕްޑޭޓްކުރީ 23/02/2021 11:38\nމުހައްމަދު މުޒައްޔިން ނާޒިމް 43 މިނެޓު ކުރިން\nސައިފް އަޒްހަރު 55 މިނެޓު ކުރިން